
Ramunė 


ai paklausykite! 

Už miesto, prie pat kelio, stovėjo vasarna- 
mis. Greičiausiai ir sveikas būsi matęs tuos 
namus. Prie namų buvo mažas darželis, ap- 
tvertas gražia tvorele, o už tvoros, netoli grio- 
velio, tankioj žalioj žolėj išdygo maža ramu- 
nė. Saulė šildė ją savo karštais spinduliais lygiai kaip ir 
kitas puikias darželio gėles; todėl ji augo labai gražiai ir 
taip greitai, jog matyti galėjai jos dienos ūgį. Vieną rytą ji 
pražydo: balti žiedo lapeliai kaip kokie spinduliai mirgėjo 
aplink geltoną mažą saulutę vidury. -Ramunei visai nerūpė- 
jo, kad jos čia žolėj niekas nepastebės, kad ji — menkas, 
visų niekinamas žolynas; ne, ji buvo smagi ir linksma! Pa- 
kėlusi galvą aukštyn, tiesiai ji žiūrėjo į saulę ir klausėsi, 
kaip čiulba vieversėlis padangėje. 

Ramunė jautėsi laiminga, ir jai buvo smagu, tartum 
kokioj didelėj šventėj, nors tai buvo paprastas pirmadienis. 
Vaikai buvo išėję į mokyklą; ir kol jie ten mokėsi, sėdėdami 
suoluose, ramunė, supdamasi žalio stiebelio viršūnėje, taip 
pat mokėsi: ją mokė šviesioji saulė ir visa prigimtis, kaip 
yra geras ir maloningas Viešpats Dievas; jai labai tiko, kad 
vieversėlio giesmelėj ji girdėjo tą, ką jautė jos pačios širdis. 

Su tam tikra pagarba ji žiūrėjo į laimingą paukštelį, mo- 
kantį giedoti ir skraidyti, nei kiek nesigailėdama, kad pati 
neturi tos dovanos. „Aš matau ir girdžiu, — galvojo ji. — 
Saulė man šviečia, vėjas mane bučiuoja. O, kaip gausiai 
mane Dievas apdovanojo!“ 

Daržely augo daug gražių ir puikių žolynų; kuo mažiau 
jie kvepėjo, tuo labiau pūtėsi. Bijūnai iš kailio nėrėsi, kad 
tik didesni atrodytų už rožes, lyg didumas būtų svarbiau- 
sias daiktas. Tulpės turėjo gražiausias spalvas; jos tai gerai 
žinojo ir kėlė aukštai galvas, kad visi jas matytų. Nei vienas 
žolynas nematė ramunės, augančios prie griovio. Bet ramu- 
nė dažnai, žiūrėdama į juos, galvojo: „Kokie jie išsipuošę, 
kokie gražūs! Dažnai turi būti, atskrenda pas juos paviešėti 
gražūs paukšteliai! Gerai, kad man Dievas davė arti augti: 
viską matysiu ir galėsiu gėrėtis!“ Lig tik taip ji pamanė, 
čivir-čivir sučiviravo vieversėlis ir nusileido žemyn, bet ne 
prie bijūnų ir tulpių, — ne, jis nusileido tiesiai į žolę, kur 
augo ramunė. Kaip ji nustebo! Iš to džiaugsmo nebežinojo, 
ką daryti. 

Paukštelis, streksėdamas aplink ją, čiauškėjo: „Kokia 
čia minkšta žolelė! Kokia daili gėlelė: aukso širdelė, sidabro 
drabužėlis!“ Tikrai, geltonas ramunės žiedo vidurys buvo 
panašus į auksą, o balti lapeliai aplinkui tviskėjo kaip 
sidabras. 

Kokia laiminga buvo ramunė! Kaip ji džiaugėsi, to nie- 
kas negalėjo pasakyti. Vieversėlis pabučiavo ją savo snape- 
liu, pagiedojo jai giesmelę ir paskui vėl iškilo į mėlynąsias 
dangaus aukštybes. Turėjo koks ketvirtis valandos išeiti, kol 
gėlelė visai iš džiaugsmo atsipeikėjo. Nudžiugusi ir nušvitu- 
si, ji pažvelgė į darželio gėles, tos, žinoma, turėjo regėti, 
kokia laimė ją ištiko; jos vienos tegalėjo suprasti jos džiaugs- 
mą!.. Bet tulpės buvo dar labiau pasipūtusios kaip pirma ir 
iš piktumo susiraukusios žiūrėjo. Bijūnai atrodė taip pat 

baisiai pikti; laimė, kad jie nemokėjo kalbėti, kitaip būtų 
ramunei nuo jų tekę. Ramunė matė, kad jie kažko nesma- 
gūs, ir jai labai jų gaila buvo. 

Tuo laiku atėjo į darželį mergaitė su dideliu aštriu pei- 
liu; ji priėjo tiesiai prie tulpių ir nupjaustė jas po viena 
kitos. „Oi, — atsiduso ramunė: — kaip baisu! Dabar galas 
joms!“ Pasipjovusi gėlių, mergaitė vėl išėjo iš darželio. O 
ramunė džiaugėsi, kad ji — menka gėlelė ir auga ne darže- 
ly, o žolėje už tvoros. Saulei nusileidus, ji suglaudė savo 
lapelius ir užmigo. Miegodama visą naktį sapnavo gražų 
paukštelį ir skaisčiąją saulutę. 

Kitą rytą, kai ramunė vėl linksmai ištiesė savo baltuo- 
sius lapelius lyg rankeles į saulę, ji vėl išgirdo vieversėlį 
giedant, bet šį kartą jis giedojo nesmagus. Ir koks jam varg- 
šui galėjo bebūti smagumas? Jis buvo sugautas ir, įleistas 
į narvelį, kabėjo prie atviro lango. Jis giedojo apie laisvę, 
apie tai, kaip gera laisvam skraidyti, kur tik nori; jis giedojo 
apie jaunus, žalius lauko rugius ir apie dideles keliones, 
kurias jis darydavo per oro platybes savo greitaisiais spar- 
neliais. Nelaimingas paukštelis buvo labai nuliūdęs: jis tu- 
pėjo mažam narvely, tupėjo sugautas. 

Ramunė labai norėjo jam padėti. Bet kaip padėsi? To 
niekaip ji negalėjo išgalvoti. Dabar ji pamiršo visas savo 
gražybes, nebesigėrėjo karštaisiais saulės spinduliais, nebe- 
sidžiaugė mirgančiais savo žiedo baltaisiais lapeliais. Viską 
pamiršusi, ji tegalvojo apie sugautą paukštelį, nors jam nie- 
Kuo negalėjo padėti. 

Tuo metu iš darželio išėjo du vaikai; vienas turėjo ran- 
koje peilį, tokį pat didelį ir aštrų kaip tas, kur mergaitė 
tulpes pjaustė. Jie stačiai priėjo prie ramunės, bet jai nei 
į galvą negalėjo ateiti, ko jiems iš jos reikėjo. 

— Čia būtų gera velėna vieversėliui, pjaukime, — tarė 
vienas vaikas ir aprėžė su peiliu aplink ramunėlę langelį; 
ramunė liko pačiam vidury. 


— Nuraškyk ramunę! — tarė antras vaikas. 

Ramunė sudrebėjo iš baimės; ji žinojo, kad nuraškytos 
gėlės turi mirti, o ji labai norėjo dar gyventi ir kartu su 
velėna patekti į vieversėlio narvelį. 

— Kam raškyti? Geriau palikime, — atsakė pirmasis 
vaikas: — su žolynu velėna bus gražesnė. 

Ramunė išliko gyva ir pateko į vieversėlio narvelį. 

Vargšas paukštelis balsu skundėsi netekęs laisvės, pul- 
dinėjo ir daužėsi į geležinius narvelio virbalus. Gailiaširdė 
ramunėlė nemokėjo kalbėti ir nei žodeliu negalėjo jo 
paguosti, nors ir labai norėjo. Taip praėjo visas rytas, ligi 
pietų. 

— Čia nėra vandens, — skundėsi vieversėlis. — Visi 
kažkur išvaikščiojo ir pamiršo man paduoti gerti. Mano ger- 
klė visai išdžiūvo! Aš visas degu ir alpstu! Oi, koks čia troš- 
kus oras! Aš turėsiu mirti ir atsisveikinti su šiltąja saule, 
su žaliaisiais laukais, su visomis pasaulio gražybėmis! 

Norėdamas nors kiek atsigauti, vieversėlis įsmeigė gi- 
liai savo snapelį į drėgną velėną; tuo tarpu pastebėjo ramu- 
nę, linktelėjo jai galvą ir tarė: 

— Ir tu čia, vargše, nuvysi! Viso pasaulio vietoj jie man 
davė tave ir tą velėnos kąsnelį! Jie mano, kad kiekviena 
žolelė gali čia man atstoti didelį medį, kiekvienas tavo žiedo 
lapelis — visą kvepiantį žolyną! O, tu man tik primeni, ko 
aš esu nustojęs! 

„Kad galėčiau jį suraminti!“ — galvojo ramunė. Bet ji 
negalėjo pajudinti nei vieno lapelio; tik jos žiedas vis dides- 
nį ir didesnį leido kvapą. Vieversėlis tai pastebėjo ir nelietė 
ramunėlės, nors trokšdamas visą žolę išpešiojo aplinkui. 

Atėjo ir vakaras, bet ištroškusiam paukšteliui niekas 
nenešė gerti. Tada jis iškėtė savo sparnelius, virpėdamas 
supleveno jais ir dar kelis kartus gailiai pyptelėjo „čir-čir- 
čir!“ 


Paskui jo galvelė nusviro į šoną, ir iš skausmo plyšo 
jam širdis... 

Ramunė taip pat nebegalėjo suglausti savo žiedelio ir 
užmigti kaip pirma: nuliūdusi ir nusiminusi, ji palenkė sa- 
vo galvą į žemę. 

Tik kitą rytą atėjo vaikai ir, radę nebegyvą paukštelį, 
graudžiai apsiverkė. Paskui jie iškasė dailią duobelę, išbars- 
tė ją žiedų lapeliais, o vieversėlio kūną įdėjo į gražią rau- 
doną skrynutę. Nelaimingajam vieversėliui padarė karališ- 
kas laidotuves... Kai jis buvo gyvas ir giedojo, jie buvo jį 
pamiršę, laikė ankštam narvely ir troškino; o dabar jį puo- 
šė gėlėmis ir prie jo kapo liejo gailias ašaras. 

O velėną su ramune išbloškė ant dulkino kelio. Niekam 
nerūpėjo menka gėlelė, kuri labiausiai gailėjo vieversėlio ir 
iš visos širdies troško jį paguosti. 


Sešėlis 


iltuosiuose kraštuose labai kaitina saulė. 
Žmonės ten tamsiai paruduoja, pasidaro to- 
„kie lyg iš raudonmedžio, o pačiuose karš- 
čiausiuose kraštuose visai į negrus išvirsta. 
Kartą vienas mokslininkas nuvažiavo iš savo 
šaltos tėvynės į karštą šalį, nors ne į pačią 
karščiausią. Jis manė, kad tenai galės vaikštinėti taip pat, 
kaip namie, tačiau greitai gavo atsisakyti savųjų papročių. 
Tenai ir jis, ir visi kiti išmintingi žmonės per dienas sėdėjo 
namuose, užsidarinėję langus ir duris; atrodė, lyg nieko 
nebūtų namie ar visi miegotų. Gatvė, kur jis gyveno, buvo 
siaura, namai aukšti, o sustatyti taip, jog saulė spigino 
nuo ryto ligi pat vakaro: anei kur dėtis! Mokslininkas, at- 
vykęs iš šaltos šalies, buvo jaunas, išprusęs žmogus. Jis 
jautėsi tarsi į karštą krosnį įkištas. Toks būvis jį labai pri- 
veikė — jis sulyso visiškai, net jo šešėlis susitraukė, pasi- 
darė kur kas trumpesnis negu namie, — tai vis nuo sau- 
lės. Abu — ir mokslininkas, ir jo šešėlis — atsigaudavo tik 
vakare, kai saulė nusileisdavo. 

Miela malonu būdavo pažiūrėti, kas tuomet dėdavosi. 
Būdavo, kai tik įneša kambarin žiburį, tuoj šešėlis ištįsta 
sau per visą sieną, net iki lubų nusirąžo: reikia gi pamankš- 


11 


tinti sąnarius, kad jėgos grįžtų. Mokslininkas išeina į bal- 
koną nusirąžyti, o kai tyrame, giedrame danguje ima rody- 
tis žvaigždės, pasijunta vėl atgijęs. Visuose balkonuose, kur 
tik pažiūri — o anuose kraštuose ties kiekvienu langu bal- 
konas — išeina dabar žmonės į orą, nes reikia gi atsikvėp- 
ti, net jei esi pratęs būti rudas kaip raudonmedis. Dabar 
sujunda kas gyvas ir aukštai, ir žemėje. Ir kurpius, ir siu- 
vėjas, ir kitoks visoks meistras išsikelia į gatvę, išsineša 
stalą ir kėdę, žiebia žiburį, tūkstančiai žiburių sušvinta, 
kas šneka, kas dainuoja, kiti pasivaikščioti eina, kiti va- 
žiuoti važiuoja, mulai risnoja, skambaliukai skambaliuoja, 
nulydi nugieda numirėlį, ten gatvės vaikai triukšmą kelia, 
skamba varpai — iš tikrųjų, gyvenimas virte verda gatvėje. 
Tylu buvo tik viename name, kitapus gatvės, priešais moks- 
lininko būstą. Tačiau, matyt, gyveno ir tenai kas nors, nes 
balkone augo gėlės, jos žydėjo ir klestėjo saulėkaitoje, tad 
jas turėjo kas nors laistyti, kitaip būtų išdžiūvusios! Vadi- 
nas, žmonių ten buvo. Durys į balkoną vakarais stovėdavo 
praviros, bet viduj būdavo tamsu, bent priešakiniame kam- 
baryje; iš buto gilumos girdėdavosi muzika. Ji atvykėliui 
mokslininkui atrodė nuostabiai graži, bet galimas daiktas, 
kad tik jam taip atrodė, nes čia, karštame krašte, jam vis- 
kas buvo nuostabiai gražu, tik saulės per daug. Jo šeimi- 
ninkas sakėsi nežinąs, kas ten priešpriešiais gyveną, žmo- 
nių ten nematyti, o kai dėl muzikos, tai jam ji atrodanti 
pernelyg nuobodi. 

— Sakytum, lyg kas sėdi prie fortepijono ir stengiasi 
iškalti vieną dalyką, tik vis nesiseka, tai varo ir varo vis tą 
patį. „Palaukš, įveiksiu aš tave!“, sako sau, bet neįveikia, 
kad ir ilgai groja. 

Vieną naktį atvykėlis nubudo; balkono duris buvo pali- 
kęs atdaras, vėjas pleveno užuolaidas, ir jam pasirodė, kad 
nuo priešpriešinio namo balkono sklinda stebuklinga šviesa, 

visos gėlės žėrėte žėri gražiausiomis spalvomis, o tarp tų 
gėlių stovi liekna, daili mergina, ir visa šviesa tartum iš jos 
sklinda. Nuo tos šviesos jam apraibo akys, jis atsimerkė 
kuo plačiausiai, tik dabar visai išsibudinęs. Vienu šuoliu 
šoko iš patalo, tylutėliai pakėlė užuolaidą, tačiau merginos 
nebebuvo, šviesos nebebuvo, gėlės nebežėrėjo, tik buvo to- 
kios pat gražios kaip ir visada. Durys stovėjo praviros, o iš 
vidaus skambėjo muzika, tokia graži ir maloni, jog nuo jos 
tikrai galėjai paskęsti saldžiose godose. Tai buvo tarsi kokie 
kerai. Ir vis dėlto — kas gi tenai gyvena? Pro kur pas juos 
įeiti? Visas žemutinis aukštas — vienų krautuvėlių, tai pro 
jas negi gali gyventojai vis vaikščioti. 

Vieną vakarą atvykėlis sėdėjo balkone; ties juo kamba- 
ryje žibėjo žvakė, tad jo šešėlis, visai paprastai, gulė ant 
priešpriešinio namo sienos; jis, beje, tįsojo kaip sykis tarp 
gėlių, augančių ant balkono, o kai atvykėlis judėjo, tai ju- 
dėjo ir jo šešėlis, nes šešėliai visada taip daro. 

— Rods, mano šešėlis — vienintelis gyvas daiktas, 
anuose namuose matomas, — tarė mokslininkas. — Žiū, 
kaip jis dailiai įsigūžtė tenai tarp gėlių! O durys praviros. 
Kad taip jam užtektų apsukrumo įeiti į vidų, apsižvalgyti, 
tai grįžęs galėtų man papasakoti, ką ten matė. Hm, tada iš 
tavęs būtų šiokios tokios naudos, — šnekėjo jis, lyg ir juo- 
kaudamas. — Na, būk toks geras, eik į vidų! Ką, eisi? 

Ir jis linktelėjo šešėliui. Šešėlis atsakydamas linktelėjo 
jam. 

— Eik, eik, tik nedink įėjęs! 

Ir mokslininkas atsistojo. Šešėlis aname balkone atsi- 
stojo irgi. Mokslininkas pasigręžė. Jo šešėlis tenai pasigręžė 
irgi. Jei kas būtų atidžiai sekęs, būtų pastebėjęs, kaip še- 
šėlis įsliuogė pro praviras duris lygiai tuo momentu, kada 
mokslininkas grįžo į savo kambarį ir užtraukė ant durų il- 
gą, ligi pat žemės, užuolaidą. 

Kitą rytą mokslininkas ėjo į kavinę atsigerti kavos ir 
pasiskaityti laikraščių. 

— Kas gi čia dabar?! — sušuko jis, atsidūręs saulėtoje 
vietoje. — Aš nebeturiu šešėlio! Vadinasi, jis vakar tikrai 
nuėjo sau ir nebegrįžo. Še tau, kad nori! 

Ir jam kilo apmaudas, ne tiek dėl šešėlio dingimo, kiek 
dėl ko kito: jo šaltoje tėvynėje buvo visiems žinoma istorija 
apie žmogų, netekusį šešėlio, tad, jei jis dabar parvažiuotų 
ir pasipasakotų šį savo nuotykį, tai visi sakytų, jog tik mėg- 
džiojąs seną istoriją, o to jam nesinorėjo. Užtat apsisprendė 
niekam nieko apie tai nesakyti, ir protingai padarė. 

Vakare jis vėl išėjo į savo balkoną. Žvakę pasistatė tie- 
siai už savęs, nes žinojo, kad šešėlis visada glaustosi už 
savo pono; šešėlio išvilioti betgi jam nepavyko. Jis ir gūžėsi, 
ir tiesėsi, o šešėlio kaip nėr, taip nėr. Jis sakė „hm, hm“, 
tačiau tas nieko nepadėjo. 

Tai buvo keblu. 

Tačiau šiltuosiuose kraštuose viskas labai greitai auga, 
ir šit po savaitės mokslininkas nudžiugęs žiūri, kad nuo jo 
kojų dygsta naujas šešėlis, matyt, likusios šaknys atžalą 
išleido. Po trijų savaičių jis jau turėjo visai pakenčiamą še- 
šėlį, o kai važiavo namų linkui, į šiaurę, tai jau kelionėje 
šešėlis ėjo vis ilgyn ir ilgyn ir galų gale išaugo tiek, jog ir 
pusės būtų galėję pakakti. 

Jau mokslininkas namie, jis sėdi ir rašo knygas, rašo 
apie tai, kas pasaulyje yra teisinga, ko pasaulyje esama ge- 
ro, kas pasaulyje yra gražu. Bėga dienos, eina metai, pra- 
slenka daug metų. 

Šit vieną vakarą sėdi jis savo kambaryje, ir kažkas ty- 
liai pasibeldžia į duris. 

— Prašom! — sako jis. 

Tačiau niekas neina į vidų. 

Tada mokslininkas atidaro duris: priešais jį stovi liesas 
žmogus, taip neregėtai liesas, jog mokslininkui kažkaip net 

nejauku pasidaro. Bet apsirengęs tasai žmogus kuo elegan- 
tiškiausiai, ir matyti, jog jo esama kilmingo pono. 

— Su kuo turiu garbę kalbėtis? — paklausė moksli- 
ninkas. 

— Taigi, aš taip ir maniau, — tarė elegantiškasis po- 
nas, — kad jūs manęs nebepažinsite! Aš taip labai sukūnė- 
jau, jog net mėsas ir drabužius įsigijau. Jūs turbūt nė ne- 
sitikėjot mane kada nors išvysti tokioje būklėje? Tai jūs 
taip ir nepažįstate savo buvusio šešėlio? Ką gi, jūs, veikiau- 
siai, manėte, kad aš nė nebegrįšiu. Man pašėlusiai gerai 
sekėsi po to, kai su jumis išsiskyrėme, aš labai prasigyve- 
- nau visais atžvilgiais: jeigu reikia atsipirkti nuo tarnystės — 
prašom, galiu. 

Taip kalbėdamas, jis suterškino daugybę brangių karu- 
lių prie laikrodžio ir paglostė ranka storą aukso grandinę, 
kurią nešiojo ant kaklo; ir kaip spindėjo žiedų deimantai 
ant visų jo pirštų! Ir visi buvo tikri!.. 


— Ne, aš tiesiog atsipeikėti negaliu! — tarė mokslinin- 
kas. — Kaipgi čia dabar yra? 

— Ha, žinoma, tai ne koks paprastas reiškinys! — tarė 
šešėlis. — Na, bet juk ir jūs pats ne iš paprastųjų esate, o 


aš, kaip žinote, nuo pat mažumės vaikščiojau jūsų pėdomis. 
Kai tik jūs išradote, jog aš jau pakankamai subrendęs sa- 
varankiškai gyvuoti, aš ir nuėjau savu keliu. Dabar esu ir 
turto, ir viso ko pertekęs, bet šit kažkaip pasiilgau jūsų, 
įsinorėjau dar pamatyti jus, kol tebegyvenate — nes jūs tu- 
rėsite mirti! Užėjo noras ir šitą šalį aplankyti, nes kiekvieną 
juk traukia į tėvynę. Žinau, jūs dabar turite kitą šešėlį. Gal 
reikėtų kiek pamokėti jam arba jums? Jūs tik būkite malo- 
nus, sakykit. 

— Ne, bet argi iš tikro čia tu? — tarė mokslininkas. — 
Negirdėtas, neregėtas dalykas! Niekad nebūčiau manęs, kad 
savo buvusį šešėlį galima sutikti kaip žmogų! 


16 


— Jūs tik man sakykit, kiek turiu užmokėti, — kalbėjo 
šešėlis, — nes aš nemėgstu būti kam nors skolingas. 

— Kaip tu gali taip kalbėti?! — tarė mokslininkas. — 
Apie kokią gi skolą gali būti kalba? Tu esi laisvas kaip kiek- 
vienas! Ir aš nepaprastai džiaugiuosi tavo sėkme! Sėskis, 
senas drauge, ir papasakok, kaip tai įvyko ir ką matei tenai, 
šiltuosiuose kraštuose, ir tame name priešais! 

— Gerai, papasakosiu jums, — tarė šešėlis ir atsisė- 
do, — bet jūs turite man prižadėti, jog niekam šiame mieste 
nepasakysite, vis vien kame mane sutiktumėte, kad aš esu 
buvęs jūsų šešėlis! Aš, matote, ketinu vesti; turto aš turiu 
daugiau negu reikalinga vienai šeimai išmaitinti!.. 

— Būk ramus, — tarė mokslininkas, — aš nepasaky- 
siu niekam, kas tu iš tiesų esi. Še ranką, prižadu tau, mano 
žodis — vyro žodis! 

— Žodis — šešėlis! — pasakė šešėlis, nes jis ir turėjo 
taip sakyti. 

Beje, išties buvo nuostabu, kaip labai tas šešėlis su- 
žmogėjęs. Jis vaikščiojo visas juodai apsirengęs, drabužius 
nešiojo ploniausios juodos gelumbės, avėjo lakuotus bate- 
lius, dėvėjo skrybėlę, kurią galėjai suploti taip, jog liktų 
vien dugnas ir graižas, ir dabinosi, kaip mes jau žinome, 
aukso grandine ir deimantiniais žiedais — išties šešėlis bu- 
vo nepaprastai gerai apsirengęs, ir apranga kaip tik darė iš 
jo tikrą Žmogų. 

— Dabar aš pasakosiu, — tarė šešėlis ir kuo stipriau- 
siai užmynė abiem kojom su lakuotais batais ant peties nau- 
jam mokslininko šešėliui, kuris it šunelis gulėjo prie savo 
pono kojų. Kodėl užmynė? Gal iš didystės, o gal iš noro, kad 
naujasis šešėlis prie jo priliptų. Tačiau gulintysis šešėlis nė 
nekrustelėjo, tįsojo tylutėliai ir tik geidė nusiklausyti, kaip 
galėtų pasidaryti laisvas ir pats sau ponas. 

— Žinote, kas gyveno tame name priešais? — pradėjo 
šešėlis. — Tas, kas visų puikiausia pasaulyje: Poezija! Aš 

ten pabuvau tris savaites, o patyriau tiek, lyg būčiau išgy- 
venęs tris tūkstančius metų ir perskaitęs visa, kas poetų ir 
visų kitų rašytojų sukurta — taip aš sakau, taip ir yra. Aš 
mačiau visa, aš žinau visa! 

— Poezija! — sušuko mokslininkas. — Taip, taip, ji di- 
džiuosiuose miestuose neretai gyvena it atsiskyrėlė. Poezija! 
Taip, mačiau ją trumpą akimirką, ir tai dar mieguistas. Ji 
stovėjo balkone ir žėrėjo, kaip šiaurės pašvaistė žėri. Pasa- 
kok, pasakok! Tu buvai balkone. Tu įėjai pro duris ir... 

— Ir atsidūriau prieangyje, — tarė šešėlis. — Jūs sė- 
dėjote kitapus gatvės ir visada žiūrėjote vien į prieangį. Te- 
nai nebuvo šviesos, tenai buvo patamsis, tačiau gilumoje 
per eilę kambarių ir salių durys už durų stovėjo atdaros, o 
tenai buvo šviesu, ir šviesa būtų mane sunaikinusi, jei bū- 
čiau ėjęs gilyn, ligi pat merginos. Tačiau man užteko proto 
nepulti kaip akis išdegus, ir taip reikia elgtis visada. 

— Ir ką tu ten matei? — klausė mokslininkas. 

— Viską mačiau! Ir viską apsakysiu jums. Tiktai, — 
nepalaikykite didyste iš mano pusės, — atsižvelgiant į ma- 
no laisvą būklę, taipo pat į mano žiniją, jau nekalbant apie 
mano aukštą visuomeninę padėtį ir įžymų turtingumą, — 
pritiktų visgi, kad, kreipdamiesi į mane, sakytumėte man 
jūs“. 

— Atsiprašau, — tarė mokslininkas, — atleiskite, tai 
vis iš seno papratimo. Jūsų pastaba visiškai teisinga, ir aš 
stengsiuosi jos neužmiršti. O dabar prašom pasakoti visa, 
ką jūs tenai matėte. 


— Visa, — tarė šešėlis, — nes aš mačiau visa, aš žinau 
visa. 

— Kaip tad buvo tenai, vidinėse salėse? — klausė 
mokslininkas. — Ar taip, kaip gaiviame miške? Ar gal tos 


salės buvo kaip žvaigždėtas dangus, kai regi jį, stovėdamas 
aukštuose kalnuose? 

— Visko ten buvo, — tarė šešėlis. — Aš, tiesa, nėjau į 
pačias sales, aš buvau ir likau prieangyje, aš žiūrėjau iš 
patamsio, užtat man buvo nepaprastai gera. Aš mačiau vis- 
ką, aš žinau viską: aš išbuvau tiek laiko Poezijos rūmų 
prieškambaryje. 

— Bet ką gi jūs matėte? Gal per tas sales ėjo senųjų 
amžių dievai? Gal ten kovėsi senieji herojai? Gal ten žaidė 
mieli kūdikėliai ir pasakojosi sapnus? 

— Sakau jums, kad buvau ten, tad supraskit, jog ma- 
čiau visa, kas tik buvo matyti! Jei jūs ten būtumėt atėję, 
jūs nebūtumėt likę žmogumi! Ir podraug aš ten pažinau 
savo giliausiąją esmę, savo tikrąją prigimtį ir savo giminystę 
su Poezija. Tiesa, anuomet, kai prie jūsų laikiausi, aš nė 
manyti nemaniau, kad tokių dalykų esama; bet, juk žinote, 
visada, kai būdavome arčiau patamsio, — saulėteky ar sau- 
lėleidy, — aš stebuklingai padidėdavau, o mėnesienoje tap- 
davau beveik ryškesnis ir už jus. Anuomet aš nesupratau 
savo tikrosios esmės, tatai suvokiau tiktai prieangio patam- 
syje — ir tapau žmogumi! Iš ten išėjau subrendęs, bet jūsų 
jau nebebuvo šiltuosiuose kraštuose. Žmogumi tapus, man 
gėda buvo rodytis tokiam, koksai buvau: man reikėjo batų, 
reikėjo drabužių, reikėjo visų tų blizgalų, be kurių niekas 
tavęs nepripažins už žmogų. Tad aš kolei kas pasislė- 
piau... — taip, jums galiu prisipažinti, jūs juk nė kokioj 
knygoj to neparašysit — aš palindau po virėjos sijonu ir 
pasislėpiau. Ta boba nė žinoti nežinojo, kas po jos sijonu 
slypi. Tik vakare išlindau. Buvo mėnesiena. Laksčiau gatvė- 
mis, karsčiausi sienomis, aukštai aukštai, ir koks malonus 
šiurpulys kuteno nugarą! Ritausi aukštyn, leidausi žemyn, 
žiūrėjau pro pačius aukštutinius langus, išžvalgiau ir sales, 
ir palėpes, pasižiūrėjau ir ten, kur niekas žiūrėti negali, 
pamačiau, ko niekas nemato, ko niekam nevalia matyti! Pa- 
žinau, koks, po teisybei, žemas yra pasaulis! Nebūčiau no- 
rėjęs nė žmogumi būti, jei ne visuotinė nuomonė, jog žmo- 

gumi būti esą kažkas ypatinga. Prisižiūrėjau neįtikimiausių 
dalykų, ką išdarinėja moterys, ką išdarinėja vyrai, ir tėvai, 
ir jų numylėti, neprilygstami vaikeliai! Pamačiau, kas nie- 
kam nedera žinoti, kas betgi baisiai maga žinoti visiems: 
bloga apie kaimyną. Jei būčiau ėmęs leisti laikraštį, kaip jį 
būtų grobstę ir skaitę visi! Bet aš dariau kitaip: aš rašiau 
tiesiai patiems žmonėms ir variau siaubą visiems ir visur, 
kur tiktai nuvykau. Ir kaip visi bijojo manęs, ir kaip mylėjo 
mane! Profesoriai padarė iš manęs profesorių, siuvėjai ap- 
rengė mane gražiausiais rūbais, turiu jų dabar į valias; pi- 
nigų kalėjai man kaldino monetas, o moterys skelbė, jog aš 
esąs toks gražus! Ir pasidariau tas, kas esu. O šiuo tarpu 
atsisveikinu su jumis. Štai mano vizitinė kortelė. Gyvenu 
saulėtojoje pusėje ir visada esu namie, kai lietus lyja. 

Taip pasakęs, šešėlis išėjo. 

— Keisti dalykai! — tarė mokslininkas. 

Bėgo dienos, slinko metai. Šešėlis atsilankė vėl. 

— Kaip einasi? — paklausė jis. 

— Ak! — tarė mokslininkas. — Aš rašau apie tiesą, 
gėrį ir grožį, o žmonės tuo visai nesidomi, jiems tai visai ne 
galvoj, ir man dėl to skaudu. 

— O man nėmaž, — tarė šešėlis. — Užtat aš einu sto- 
ryn, einu riebyn; ir visi turėtų mano pavyzdžiu sekti. Jūs 
nemokate gyventi pasaulyje. Sveikatą prarasit nuo tokio gy- 
venimo. Jums reikia pakeliauti! Aš kaip tik šią vasarą ke- 
tinu pasivažinėti po svečias šalis, gal ir jūs norėtumėte kar- 
tu vykti? Noriu turėti kelionės draugą, tai gal jūs sutiktu- 
mėte važiuoti kartu ir būti mano šešėliu? Man išties būtų 
didelis malonumas jus draugėje turėti! Visas kelionės išlai- 
das apmoku aš. 

— Tai jau per daug! — pasipiktino mokslininkas. 

— Nelygu, kaip žiūrėsi, — tarė šešėlis. — Pakeliauti 
jums būtų labai sveika. Norite būti mano šešėliu? Tada 
viską kelionėje turėsite dovanai. 


L 

— Tai jau į nieką nebepanašu! — sušuko mokslinin- 
kas. 

— Toks, matot, yra pasaulis, — tarė šešėlis, — toks jis 
ir bus visada! 

Ir šešėlis išėjo sau. 

Mokslininkui sekėsi prastai, jį kamavo rūpesčiai ir bė- 
dos, o ką jis kalbėjo apie tiesą, gėrį ir grožį, tatai daugumui 
buvo kaip rožės karvėms. Galiausiai jis visai neteko svei- 
katos. 

— Jūs išties atrodot kaip šešėlis, — kalbėjo jam žmo- 
nės. Mokslininkui kūnas pagaugais ėjo nuo tokių kalbų, ir 
ne be reikalo. 

— Jums reikia važiuoti į gydomuosius vandenis! — sa- 
kė jam šešėlis, vėl sykį apsilankęs. — Kitkas niekas jums 
negelbės. Aš, dėl senos pažinties, noriu jus pasiimti su sa- 
vimi. Aš apmokėsiu kelionę, o jūs aprašysit ją ir skaitysit 
man, kad greičiau eitų laikas kelyje. Aš, matote, važiuosiu 
į gydomuosius vandenis. Man barzda neauga taip, kaip pri- 
derėtų, tai irgi nesveikata, nes barzdą reikia turėti. Būkit 
protingas, priimkit mano siūlymą, juk mudu keliausim kaip 
draugai. 

Ir juodu iškeliavo. Šešėlis dabar buvo ponas, o ponas — 
šešėlis. Juodu važiavo kartu, juodu jojo kartu, greta kits 
kito, priešais kits kito, už kits kito, nelygu, iš kurios pusės 
saulė švietė. Ir visada šešėlis pataikydavo užimti pono vietą, 
o mokslininkas net nebegalvojo apie tai. Jis turėjo labai ge- 
rą širdį ir buvo nepaprastai delikatus ir draugiškas, ir vieną 
dieną ėmė taip sakyti šešėliui: 

— Kad jau mudu pasidarėm tokie geri kelionės draugai, 
o nuo pat mažumės kartu augome, tai gal imkime ir suger- 
kime brolystę? Tada sakysime vienas kitam „tu“ ir jausimės 
daug artimiau. 

— Jūs čia pasakėte tokį dalyką, — tarė šešėlis, o juk 
jis dabar buvo tikrasis ponas, — kuris įsakmiai rodo jūsų 

tiesų būdą ir gerą valią. Tad ir aš būsiu geravalis ir tiesus. 
Jūs, būdamas mokytas vyras, be abejo, žinote, kokių keistų 
dalykų yra gamtoje. Taip antai, kai kurie žmonės negali pri- 
siliesti pilko popieriaus, nes nuo to jiems bloga darosi; ki- 
tiems eina per visą kūną, jei prie jų kas vinimi per stiklą 
brėžia. Aš panašiai jaučiuosi, kai išgirstu jus sakant man 
„tu“ — tada aš pasijuntu lyg atsidūręs pirmykštėje padėtyje 
prie jūsų, į aslą prispaustas. Čia, matote, yra mano jautru- 
mas, ne didystė. Aš negaliu leisti, kad jūs man sakytumėt 
„tu“, bet pats mielai jums „tu“ sakysiu, tada pusė jūsų noro 
bus išpildyta. 

Ir nuo to laiko šešėlis savo buvusiajam ponui sakė „tu“. 

„Čia jau į nieką nebepanašu, — galvojo tasai, — kad 
aš jam turiu sakyt „jūs“, o jis man sako „tu“! Tačiau gavo 
nusileisti. 

Juodu nuvažiavo į gydomuosius vandenis. Tenai buvo 
daug žmonių iš įvairių kraštų ir tarp jų — neregėtai graži 
karalaitė, kuri gydėsi nuo perdaug gero matymo, nes juk tai 
yra labai pavojinga liga. 

Ji kaip mat pastebėjo, kad naujai atvykusis yra ne toks, 
kaip kiti žmonės. 

— Sako, jis čia atvažiavęs, kad barzda geriau želtų, bet 
aš matau tikrąją priežastį: jis neturi šešėlio! 

Dabar jau jos smalsumas buvo sudirgintas, užtat ji, 
išėjusi pasivaikščioti, nutaikė progą sušnekti su tuo nepa- 
žįstamu ponu. Būdama karalaitė, ji drąsiai, be ilgų įžangų, 
ėmė jam ir išpyškino: 

— Jūsų liga tokia, kad neturite šešėlio. 

— O Jūsų Karališkoji Aukštenybė, matyt, jau gerokai 
pažengėte sveikėjimo keliu, — tarė šešėlis. — Jūs sirgote 
perdaug geru matymu, bet jūsų liga jau pasiduoda, jūš jau 
gyjate. Aš kaip sykis turiu, šešėlį, ir nepaprastą. Argi jūs 
nematote to, kuris visuomet greta manęs vaikšto? Kiti žmo- 

nės turi paprastą šešėlį, bet aš paprastumų nemėgstu. Kiti 
savo tarnų livrėjoms duoda plonesnę gelumbę, negu patys 
nešioja, o aš savo šešėlį aprengiau kaip žmogų! Negana to: 
aš jam, kaip matote, net šešėlį suteikiau. Tatai labai bran- 
giai atsieina, bet aš taip mėgstu, kad, ką įtaisau, būtų ypa- 
tinga. 

— Žiūrėk tu man, — sakė sau karalaitė, — nejau aš 
būčiau pagijusi?! Šitie gydomieji vandenys geriausi pasau- 
lyje! Apskritai vanduo mūsų laikais turi stebuklingos ga- 
lios. Tik aš neketinu tučtuojau išvažiuoti, nes kaip tik da- 
bar čia ima darytis įdomu: tas nepažįstamasis patinka man 
pašėlusiai. Kad tik jam barzda nepradėtų želti, nes tada jis 
išvažiuotų. 

Vakare didžiojoje balių salėje karalaitė ir šešėlis išėjo 
šokti. Ji buvo lengva, tačiau jis dar lengvesnis — tokio šo- 
kėjo ji dar nebuvo turėjusi. Ji pasisakė jam, iš kurios šalies 
esanti, ir jis žinojo tą šalį; jis lankėsi tenai, kai jos nebuvo 
namie. Jis tada išžvalgė karaliaus pilį pro langus, iš viršaus 
ir iš apačios, įsidėmėjo daugelį dalykų, užtat dabar galėjo 
šnekėti su karalaite ir daryti tokių užuominų, jog ji stebė- 
josi vien. Ji manė: jis, matyt, yra gudriausias pasaulyje vy- 
ras, ir kad jis taip daug žino, tai jį reikia gerbti. Kai jie 
kitąsyk išėjo šokti, ji įsimylėjo jį baisiausiai. Šešėlis tuoj tą 
pastebėjo, nes ji ryte rijo jį akimis. Kai jie šoko trečią sykį, 
karalaitė jau vargiai betvėrė neišpažinusi jam savo meilės, 
tačiau visgi susiprotėjo, atsiminusi savo šalį ir valstybę, ir 
tą daugybę žmonių, kuriems ji turės viešpatauti. 

— Jis yra gudrus vyras, — sakė ji sau, — tas gerai! Ir 
jis puikiai šoka, tas irgi gerai. Tik ar jo žinios gilios ir tik- 
ros? Tas juk lygiai svarbu! Reikia jį paegzaminuoti. 

Ir ji, nieko nelaukusi, uždavė jam tokį sunkų klausimą, 
jog nė pati nebūtų įstengusi atsakyti. Šešėlis kažkaip keis- 
tai susiraukė. 

— Į mano klausimą jūs negalite atsakyti, — tarė kara- 
laitė. 

— Tie dalykai mano jau girdėti mokyklos suole, — tarė 
šešėlis, — manau, į tokius klausimus galėtų atsakyti net 
mano šešėlis, kuris antai prie durų stovi. 

— Jūsų šešėlis? — tarė karalaitė. — Tai būtų tikrai 
įdomu. 

— Aš griežtai netvirtinu, kad jis tikrai tą žino, — tarė 
šešėlis, — bet manau, kad taip. Jis tiek jau metų mane 
sekioja, tai galėjo daug ką nuo manęs nusiklausyti. Tik pra- 
šyčiau Jūsų Karališkąją Aukštenybę leisti atkreipti jūsų dė- 
mesį į vieną dalyką: jis labai trokšta būti laikomas žmogu- 


mi, užtat, norint, kad jis būtų gerai nusiteikęs, — nes ki- 
taip jis nesugebėtų teisingai atsakinėti, — reikia su juo elg- 
tis visai kaip su žmogumi. 

— Tai man patinka! — tarė karalaitė. 


Ir ji priėjo prie mokslininko palei duris, ir šnekėjo su 
juo apie saulę ir mėnulį, ir apie žalią girią, ir apie žmogaus 
vidaus ir išorės ypatybes, ir jis atsakinėjo labai gerai ir iš- 


mintingai. 
„Kas tai turi būti per žmogus, jei net jo šešėlis toks 
gudrus! — galvojo ji. — Būtų tikra palaima mano tautai 


ir valstybei, jei aš jį sau vyru išsirinkčiau. Aš taip ir pada- 
rysiu!“ 

Ir juodu — karalaitė ir šešėlis — greitai sutarė tarpu- 
savy, tik niekas apie tai neturėjo nieko žinoti, kol ji nebus 
grįžusi į savo karalystę. 

— Niekas, net mano šešėlis! — kalbėjo šešėlis, ir ne be 
reikalo. 

Juodų nuvyko į tą šalį, kurioje karalaitė viešpatavo, 
kai buvo namie. 

— Klausyk, mano geras drauge, — kalbėjo šešėlis 
mokslininkui, — dabar aš toks laimingas ir galingas, kaip 

tik begalima, ir noriu tau suteikti ypatingą malonę. Tu gy- 
vensi prie manęs karalių pilyje, važinėsi su manim karalių 
karieta ir gausi po šimtą tūkstančių talerių kas metai, bet 
turėsi sutikti, kad tave visi ir visur vadintų šešėliu, ir ne- 
galėsi pasisakyti, jog kitados esi buvęs žmogumi; be to, vie- 
ną kartą metuose, kai aš ant balkono sėdėsiu saulės švie- 
soje žmonėms rodydamasis, tu turėsi gulėti prie mano kojų, 
kaip pridera šešėliui. Nes — pasakysiu tau — aš vedu ka- 
ralaitę, jau šį vakarą keliame vestuves! 

— Ne, jau čia į nieką nebepanašu! — sušuko moksli- 
ninkas. — To aš nenoriu, to aš nedarysiu, tai reikštų ap- 
gaudinėti visą šalį, ir karalaitę taip pat! Aš pasakysiu vi- 
siems, kad aš žmogus, o tu šešėlis, tik drabužiais apvilktas! 


— Tuo niekas netikės, — tarė šešėlis. — Ir tu liaukis, 
nes kitaip pašauksiu sargybą! 

— Aš einu tiesiai pas karalaitę! — tarė mokslininkas. 

— Bet aš nueisiu pirma, — tarė šešėlis, — o tu eisi į 
kalėjimą! 


Ir jis išties gavo eiti į kalėjimą, nes sargybiniai klausė 
to, kurį, kaip jie žinojo, karalaitė ima sau už vyrą. 

— Tu drebi? — tarė karalaitė, kai šešėlis pas ją nuė- 
jo. — Gal atsitiko kas? Kad tik tu nesusirgtum, juk šį va- 
karą mudviejų vestuvės! 

— Aš pergyvenau siaubą, baisiausią, koks tik begali- 
mas! — tarė šešėlis. — Tu įsivaizduoji — bet kiek ten terei- 
kia suirti kokio šešėlpalaikio smegenims! — tu įsivaizduoji, 
mano šešėlis išsikraustė iš proto: jis tariasi esąs pavirtęs 
žmogumi, o aš — tik pagalvok! — aš esąs jo šešėlis! 

— Tai baisus daiktas! — tarė princesė. — Jis, tikiuosi, 
jau uždarytas kalėjime? 

— Uždarytas, žinoma! Ir aš manau, kad jis gal nė ne- 
begrįš į protą. 

— Vargšas šešėlis! — sušuko princesė. — Jis labai 
nelaimingas; būtų tikra geradarystė išvaduoti jį nuo to tru- 

pučio gyvybės, kur jis turi, o gerai pagalvojus, man rodosi 
būtinai reikalinga jį pašalinti kuo tyliausiai. 

— Tai, žinoma, žiauru, nes jis, šiaip ar taip, buvo išti- 
kimas mano tarnas, — tarė šešėlis ir apsimestinai atsiduso. 

— Tu kilniaširdis! — tarė karalaitė. 

Vakare visas miestas buvo iliuminuotas, ir patrankos 
šaudė: bum, bum! Ir kareiviai darė „ginklu gerbk!“ Tai bent 
vestuvės buvo! Karalaitė ir šešėlis išėjo į balkoną pasirodyti 
žmonėms ir dar kartą paklausyti iškilmių šauksmų. 

Mokslininkas nieko tų iškilmių nebegirdėjo, nes jis bu- 
vo jau nugalabytas. 


Penki iš vienos 
ankšties 


uvo ankštyje penki žirniai. Jie buvo žali, 
ankštis taip pat žalia, todėl manė, kad visas 
pasaulis irgi žalias; tai buvo, žinoma, visai 
teisinga. Augo ankštis, augo ir žirniai. Visi 

2 jie laikėsi išsirikiavę į vieną eilę — toks jau 

x buvo jų būdas! Iš lauko pusės ankštį švietė 
ir šildė saulė, o lietus prausė ją. Viduj buvo šilta ir jauku, 
dieną šviesu, o naktį tamsu — taip, kaip ir turi būti. Žir- 
niai augo ir augdami vis daugiau galvojo — juk reikia ką 
nors veikti! 

— Argi dabar visą laiką mes čia taip būsime? — sakė 
jie. — Taip būdami galim visai į nieką pavirsti. Jaučiame, 
kad ten toliau visiškai kitas gyvenimas! 

Praėjo kelios savaitės. Žirniai pageltonijo, pageltonijo ir 
ankštis. 

— Visas pasaulis gelsta! — sakė žirniai; ir jie neklydo. 

Bet staiga trakšt — kažkas nusiskynė ankštį ir įsikišo į 
savo kišenę, kur jau daug buvo priskinta tokių pat ankščių. 

— Dabar netrukus mus išleis, — džiaugėsi žirniai ir 
ėmė laukti. 

— Norėčiau žinoti, kuriam iš mūsų penkių geriausiai 
pasiklos, — prabilo mažiausias žirnis. — Bet greitai pama- 
tysime. 

— Kas bus, tas bus! — pasakė didžiausias. 

Plekšt ankštis išsižiojo, ir visi penki žirniai išvydo die- 
nos šviesą. Mažas berniukas laikė juos ant delno ir džiau- 
gėsi radęs gerų šovinių savo šautuvui. Jis beregint įsidėjo 
vieną žirnį į šautuvą ir iššovė. 

— Lekiu į platųjį pasaulį. Pagaukit mane, kad geri! — 
sušuko žirnis ir dingo iš akių. 

Du kiti žirniai sakė: 

— Kur tik nukaksime, ten ir miegosime. — Paleisti iš 
šautuvo, jie das spėjo tarti: — O, mes turėsime ilgą kelionę! 

— O aš, — pasakė ketvirtasis, — lėksiu tiesiai į saulę! 
Saulė kaip tik tokia ankštis, kur man tinka! — ir tuojau 
išnyko. 

— Kas bus, tas bus! — riktelėjo paskutinis žirnis ir 
išlėkė aukštyn į orą, paskui nukrito ant palėpės langelio 
senos lentos ir įriedėjo tiesiog į plyšį, iškimštą samanomis 
su minkšta žeme. Lindėjo ten žirnelis samanose pasislėpęs, 
bet Viešpats Dievas jo nepamiršo. 

— Kas bus, tas bus! — kartojo jis. 

Mažame palėpės kambarėlyje gyveno varginga moteriš- 
kė, dieną eidavo į svetimus namus kūrinti krosnių, pjauti 
malkų ir kitą darbą dirbti. Moteriškė buvo ir stipri, ir darbš- 
ti, o vis dėlto gyveno skurdžiai. Namie, tame mažame kam- 
barėlyje, gulėjo jos vienintelė keliolikos metų dukrelė, liesa 
ir silpna, jau visi metai serganti; mergaitė, rodos, nenorėjo 
nei gyventi, nei mirti. 

— Keliaus paskui savo sesutę, — dejavo jos motina. — 
Turėjau dvi dukreles. Žinoma, nelengva buvo jas abi išmai- 
tinti. Viešpats ir padalino — vieną pasiėmė pas save. Kad 
tik šitos neprarasčiau, kad tik ji man liktų. Bet Dievas, ko 

gero, nepanorės, kad ji gyventų atskirai nuo sesutės, ir pa- 
sišauks ją. 

Bet serganti mergaitė gyveno. Ji visą dieną kantriai gu- 
lėjo lovoj, kol motina išėjusi dirbo. 

Atėjo pavasaris. Kartą anksti rytą, kai motina rengėsi į 
darbą, o saulė, prasimušusi pro mažutį langą, smagiai šildė 
aslą, serganti mergaitė pažvelgė pro stiklą ir prašneko: 

— Kas ten toks žalias matyti už lango ir juda nuo vėjo? 

Motina priėjo ir pradarė langą. 

— Čia koks augalėlis bus išdygęs, — tarė ji. — Gi žir- 
nis išleido savo žalius lapelius! Ir kaip jis įlindo į tą plyšį? 
Štai tau ir darželis, gėrėkis juo! 

Lovą pastatė arčiau lango, kad serganti mergaitė galėtų 
geriau matyti žirnio daigelį. Motina išėjo į darbą. 

Vakare mergaitė pasakė: 

— Mama, man rodosi, kad aš sveikstu. Šiandien saulė 
švietė man taip gražiai. Prašom pažiūrėti, kaip gerai auga 
žirnelis. Mane saulutė taip pat šildys, ir aš pasitaisysiu. 

— Kad tik tau pasidarytų geriau! — atsiliepė motina, 
nors pati nelabai tikėjo, kad taip bus. Ji prie žalio daigo 
įsmeigė žabelį, kad jo nenulaužtų vėjas — juk tas žirnis 
tiek džiaugsmo padarė jos mergaitei! 

Prie palangės tvirtai pririšusi virvelę, antrą jos galą ji 
pritvirtino prie lango viršaus, kad žirnis galėtų laikytis ir 
augdamas vyniotis aplink virvelę. Žirnis vyniojosi ir kiekvie- 
ną dieną vis didesnis augo. 

— Žiūrėk, jau greitai pražydės! — pasakė vieną rytą 
motina, pradėjusi pati tikėti, kad jos ligonis gali pasitaisyti. 

Dabar mergaitė buvo smagesnė, daugiau kalbėjo, jau 
pati sėdosi lovoj ir nušvitusiomis akimis žiūrėjo į savo mažą 
darželį, kur vienui vienas teaugo žirnis. 

Po savaitės ligonis pirmą kartą atsikėlė visą valandą. Ji 
šildėsi saulutėj ir jautėsi laiminga. Langas buvo atviras, o 


29 


už jo išsiskleidė rausvas žirnio žiedelis. Mergaitė pasilenkė 
ir labai atsargiai pabučiavo švelnius žiedo lapelius. Ta diena 
jai buvo tikra šventė. 

— Matyti, pats Viešpats pasodino žirnį ir išaugino jį, 
kad suteiktų vilties ir džiaugsmo tau, o kartu ir man, — 
pasakė laiminga motina ir, žiūrėdama į tą žiedą, visa nušvi- 
tusi taip šypsojosi, lyg jis būtų tikras angelas sargas. 

O kas gi atsitiko kitiems žirniams? 

Tas, kur lėkdamas į platųjį pasaulį sakė: „Pagaukit ma- 
ne, kad geri!“ iš pradžių įkrito į stogo lataką, paskui pateko 
į karvelio gurklį ir ten gulėjo tartum pranašas Jonas ban- 
ginio pilve. 

Abu žirniai miegaliai nulėkė ten pat ir buvo karvelių 
sulesti, vadinasi, atnešė kokią naudą. 

O ketvirtasis, kur norėjo lėkti į saulę, nukrito į klaną, 
ne vieną savaitę pratelkšnojo tenai dvokiančiame vandenyje 
ir nuo to visas išpurto. 

— Vadinas, pasitaisiau aš! — didžiavosi žirnis. — Grei- 
tai sprogsiu. To, turi būt, joks žirnis iki šiol negalėjo ir 
negali pasiekti. Aš pats Žymiausias iš visų penkių mūsų 
ankšties žirnių! 

Ir jam visiškai pritarė vandens klanas. 

Prie palėpės langelio stovėjo jauna mergaitė, jos akys 
spindėjo, o skruostai degė sveiku raudoniu. Ji sunėrė prieš 
žirnio žiedą savo plonas rankutes ir dėkojo už jį Dievui. 

O klanas sakė: 

— Vis dėlto pats žymiausias žirnis — mano! 


Rojaus sodas 


yveno kitą kartą karalaitis. Niekas neturėjo 
tiek daug ir tokių gražių knygų, kaip jisai. 
Visa, kas tik yra ar buvo pasaulyje, galėjai 
rasti jose aprašyta, visa galėjai pamatyti at- 
vaizduota puikiuose paveiksluose. Apie kiek- 
vieną tautą ir kiekvieną šalį jose karalaitis 
rasdavo žinių, tik apie tai, kur yra Rojaus sodas, nebuvo 
tenai nė žodžio; o tas, kaip tik tas jam labiausiai rūpėjo. 

Kai jis dar buvo visai mažutis, bet jau turėjo pradėt eiti 
į mokyklą, jo senelė pasakojo jam, kad kiekviena gėlė Ro- 
jaus sode esanti saldžiausias pyragaitis, o žiedų kuoke- 
liai — skaniausias vynas; vienuose pyragaičiuose esanti is- 
torija, kituose geografija arba daugybos lentelė, reikią tiktai 
juos valgyti — ir išmoksti pamokas. Juo daugiau jų suval- 
gai, juo daugiau moki istorijos, geografijos ar daugybos len- 
telės. 

Jis tikėjo tuo anuomet. Tačiau paskui, kai užaugo di- 
desnis, daugiau pasimokė ir tapo gudresnis, jis suprato, 
jog Rojaus sode turėtų būti visiškai kitokių skanėstų. 

— O, kam Ieva skynė nuo Pažinimo medžio! Kam Adomas 
valgė užgintą vaisių! Jei taip aš jų vietoj, nieko panašaus ne- 
būtų atsitikę! Niekad nuodėmė nebūtų atėjusi į pasaulį! 

Taip jis kalbėjo tada, taip tebekalbėjo ir septyniolikos 
metų sulaukęs; Rojaus sodo pilnos buvo visos jo mintys. 

Sykį nuėjo jis į mišką. Nuėjo vienas, nes taip vaikščioti 
jam visų labiausiai patikdavo. 

Sutemo vakaras, apsiniaukė, ėmė taip lyti, tartum vi- 
sas dangus virto vienu šliuzu, kuris staiga pratrūko, ir štai 
vanduo plūste plūsta; pasidarė taip tamsu, kaip būna ne- 
bent naktį giliausiame šulinyje. Vargšas princas čia slidinė- 
jo ant šlapios žolės, čia Klupinėjo ant plikų akmenų, kyšan- 
čių iš uolotos žemės, peršlapo visas taip, jog sauso siūlo 
nebeliko. Jis turėjo ropštis per dideliausius luitus, apžėlu- 
sius samanomis, o jomis žliaukė vanduo. Maža bestigo, kad 
apalpęs parpultų; tik šit jis išgirdo nuostabius garsus ir 
pamatė priešais savęs didelę, apšviestą olą. Joje kūrenosi 
ugnis, tokia, jog galėjo elnias iškepti. Iš tiesų, ten ir kepė 
elnias. Puikiausias elnias, su dideliausiais ragais, pamau- 
tas ant iešmo tarp dviejų nukirstų eglių kamienų, kepė iš 
lėto sukiojamas. Senyva moteris, aukšta ir stambi, tarytum 
persirengęs vyras, sėdėjo prie ugnies ir mėčiojo į ją pliauską 
po pliauskos. 


— Eikš arčiau! — tarė ji. — Sėskis prie ugnies, drabu- 
žius išsidžiovinsi! 

— Čia baisus skersvėjis! — pasakė princas ir atsisėdo 
ant grynos aslos. 

— Bus dar aršiau, kai mano sūnūs pareis! — atrėmė 
moteris. — Tu čia esi Vėjų oloje, mano sūnūs yra keturi 
pasaulio vėjai. Ar tu įstengi tai suprasti? 

— O kur yra tavo sūnūs? — klausė princas. 

— Taigi nelengva atsakyti, jei kas kvailai klausia, — 
tarė moteris. — Mano sūnūs nebe už rankytės vedžiojami, 


jie danguje žaidžia sviediniu — pūkų debesėlius svaido ten, 
aukštai, didžiojoje salėje. 
Ir ji parodė į aukštį. 

— Ak taip! — tarė princas. — Jūsų šneka, beje, itin 
kieta, jūs nesate tokia švelni, kaip tos moterys, kurias aš 
nuolat aplink save matau. 

— Na, jos, matyt, kito darbo nenusitveria! Aš turiu būti 
kieta, kitaip savo bernų nesuvaldyčiau! O aš juos suvaldau, 
niekis, kad jie dideli neklaužados. Matai tuos keturis mai- 
šus, kabančius ant sienos? Jų mano vaikai bijo taip pat, 
kaip tu pirmiau bijodavai rykštės, užbruktos už veidrodžio. 
Žinai, čiumpu aš tuos savo padaužas, suraitau trilinkus ir 
į maišus. Čia mes ceremonijų nedarom! Ir tupi jie tenai, ir 
teišleidžiu vien tada, kai pati nusprendžiu, kad pakaks. Bet 
šit jau parsirado vienas. 

Tai buvo Šiaurys. Su juo olon įėjo speigas, stambūs 
ledo grūdai pažiro ant aslos, sniego kruopos sūkuriu švilpė 
aplink jį. Jis vilkėjo meškenų kelnėmis ir švarku, dėvėjo 
ruonio kailio kepure, užmaukšlinta ant pat ausų. Ilgos ledo 
žvakės karojo nuo barzdos, o nuo švarko apykaklės ritosi po 
kits kito ledo gurvuoliukai. 

— Neikit tiesiai prie ugnies! — tarė princas. — Nuo 
šalčio jums gali užgelti veidą ir rankas! 

— Nuo šalčio! — šūktelėjo Šiaurys ir ėmė kvatotis. — 
Taigi šaltis — tai man didžiausias malonumas! O tu kas 
per tižlius esi? Iš kur atsiradai čia, Vėjų oloje? 

— Jis mano svečias! — tarė senė. — O tu, jei nepaten- 
kintas mano paaiškinimu, gali lįsti į maišą! Dabar žinai ma- 
no nuomonę. 

Šiaurys nuo šitų žodžių aprimo ir ėmė pasakoti, iš kur 
parkeliaująs, kame buvęs kone visą mėnesį. 

— Iš Ledjūrio pargrįžtiu, — kalbėjo jis. — Buvau Meš- 
kų saloje, drauge su rusais, jūrų vėplių medžiotojais. Aš 
sėdėjau prie vairo ir miegojau, kai jie nuo Nordkapo plaukė; 
o kai kartais nubusdavau, matydavau, kaip man apie kojas 
skraido paukštis audronaša. Juokingas paukštis! Sumoja 


33 


sykį smarkiai sparnais, o tada laiko juos plačiai išskleidęs 
ir nejudina, ir sklendžia ilgai, ilgai. 

— Trumpiau, trumpiau, meldžiamasis, — pertarė jį mo- 
tina. — Tu atsidūrei Meškų saloje — na? 

— Tenai puiku! Žemė plyna kaip šokių aikštė, lygi kaip 
lėkštės dugnas! O aplinkui paskydęs sniegas ir samanos, 
aštrios uolos ir jūrų vėplių ar šiaurės meškų griaučiai, ku- 
rie išrodo it milžinų rankos kojos, žaliais pelėsiais apsitrau- 
kusios. Galėtum manyti, kad saulė niekad tenai nepažvel- 
gia. Aš prapūkščiau miglą, ir pasirodė kažkoks trobesys; tai 
buvo pirkia, statyta iš sudužusių laivų medžių ir aptraukta 
išvirkščiais jūrų vėplių kailiais; visas tasai aptraukalas bu- 
vo raudonas ir žalias; ant stogo tupėjo gyva šiaurės meška 
ir urzgė. Ėjau prie kranto, mačiau paukščių lizdus, mačiau 
plikus paukščiukus, kaip jie Žžiojo snapus ir rėkė. Aš kad 
papūčiau į tas išžiotas gerkles — tuoj visi užsičiaupė: Ži- 
nos, kad nereikia žiopsoti. Žemiau, pakrantėje, voliojosi jū- 
rų vėpliai, nelyginant gyvos žarnos arba milžiniškos kirmė- 
lės su kiaulių galvomis ir sieksnininkėmis iltimis. 

— A, kaip tu dailiai pasakoji, sūnau! — tarė motina. — 
Net seilę traukia klausant! 

— Tada prasidėjo medžioklė. Kad smeigia žeberklą jūrų 
vėpliui į krūtinę — garuojančio kraujo čiurkšlė tik ūžt ant 
ledo. Na, čia ir aš susimaniau pažaisti! Sudūkau pūsti, už- 
leidau savuosius laivus — ledkalnius — ir suėmiau į ne- 
laisvę medžiotojų laiviūkščius. Ei, kaip jie švilpė, kaip jie 
rėkė, tiktai kur jiems mane perrėkti! Sumedžiotų vėplių kū- 
nus, dėžes ir virves gavo mesti ant ledo! Aš viską apverčiau 
sniegu ir nuvariau juos, leduose surakintus, su visu laimi- 
kiu ir sutriuškintais laivais į pietus — tegu paragaus sū- 
raus vandens. Tie jau nebegrįš į Meškų salą niekad! 

— Vadinasi, darei bloga! — tarė Vėjų motina. 

— Ką aš gero dariau, tegu kiti papasakoja! — atitarė 
Šiaurys. — Bet šit ir mano brolis Vakaris, tą aš labiausiai 

mėgstu iš visų — jis atsiduoda jūra ir neša su savim gero- 
kai šalčio! 

— Tai čia mažasis Zefyras? — paklausė princas. 

— Taip, čia Zefyras, — atsakė senė, — tik ne toks jau 
jis mažas. Senovėje jis buvo dailus berniūkštis, bet tie lai- 
kai jau kadai praėjo! 

Jis atrodė it girinis, tik dėvėjo apsaugomąją kepurę, 
kad galvos neužsigautų. Rankose laikė raudonmedžio kuo- 
ką, nusikirstą Amerikos raudonmedžių girioje. Kitokia jam 
būtų buvusi per prasta. 

— Iš kur parkeliauji? — klausė motina. 

— Iš neįžengiamų girių, — tarė sūnus, — kur dygios 
lianos laiko aptvėrusios medžius, kur vandenės gyvatės tįso 
šlapioje žolėje, kur žmonės atrodo visiškai nereikalingi! 

— Ką ten veikei? 

— Žiūrėjau į didelę upę, žiūrėjau, kaip jos vandenys 
kriokliu verčiasi nuo uolų, kaip jie išskysta dulkėmis ir kyla 
į dangų vaivorykštės nešioti. Žiūrėjau, kaip laukinis buivo- 
las skersai upę plaukė, kaip srovė nešė jį pavandeniui. Jis 
atsidūrė tarp laukinių ančių, kurios pakilo į orą, kai priar- 
tėjo prie krioklio, o buivolas gavo lėkti kūlvirsčia pragar- 
mėn. Tatai man patiko, ir aš supūčiau tokią audrą, jog net 
seni medžiai ėjo šipuliais ir plaukė kaip šapai. 

— Tai ir visi tavo darbai? — klausė senė. 

— Aš raičiojausi per galvą savanose, aš glosčiau lauki- 
nius arklius, aš purčiau kokoso riešutus nuo medžių. Taip, 
taip, aš turiu ko papasakoti! Tik ne viską reikia sakyti, ką 
žinai. Tu juk išmanai šitai, sene! 

Ir jis pabučiavo motiną taip smarkiai, jog toji vos aukš- 
tielninka neatgriuvo. Tikrai, tai buvo nutrūktagalvis bernas. 

Tada parsirado Pietys su turbanu ir plevėsuojančiu be- 
duinų apsiautalu. 

— Na ir šalta gi čia pas jus! — tarė jis ir metė malkų 
į ugnį. — Matyt, kad Šiaurys pirmasis parvyko! 

— Čia taip karšta, jog šiaurės mešką iškepti galima! — 
tarė Šiaurys. 


— Tu pats šiaurės meška! — tarė Pietys. 

— Į maišą užsinorėjot? — tarė senė. — Sėskis ant ano 
akmens ir pasakok, kur esi buvęs. 

— Afrikoje, motin! — atsakė tasai. — Buvau su hoten- 


totais liūtų medžioti kafrų žemėje. Kokia žolė ten auga ply- 
niose, žalia kaip alyva! Ten šoko antilopės gnu, o stručiai 
ėjo su manimi lenktynių, tik mano kojos greitesnės už jų. 
Buvau ir dykumoje, kur geltoni smėlynai atrodo kaip jūros 
dugnas. Aš tenai užklupau karavaną! Tas jau buvo pasipjo- 
vęs savo paskutinį kuprį, ieškodamas geriamo vandens, tik 
mažai iš jo tesusikūrė. Saulė kepino iš viršaus, smėlis de- 
gino iš apačios. O dykumos platybės — be galo, be krašto. 
Aš kad ėmiau voliotis po smulkų, palaidą smėlį, kad sukė- 
liau sūkurius ligi pat padangių — tai linksma buvo! Tau 
reikėjo matyti, kaip, nustėrę iš baimės, kiūtojo dvikupriai, 
kaip pirkliai suposi kaptonus ant galvų. Jie puolė prieš 
mane ant kelių, nelyginant prieš Alachą, savo dievą. Dabar 
jie jau palaidoti, viršum jų visų stovi smėlio piramidė; jei aš 
ją kada išpūkštysiu, tad saulė balins jų išblankusius kau- 
lus, ir keleivis matys, kad čionai kadaise žmonių būta; ki- 
taip tuo nė netikėtų dykumoje. 

— Tai, vadinasi, tu tik bloga darei! — tarė motina. — 
Marš į maišą! 

Nespėjo Pietys nė apsižiūrėti, jinai čiupo jį už pakarpos 
ir įgrūdo į maišą. Jis ritinėjosi po aslą, bet ji užsisėdo vir- 
šum, ir jis gavo nurimti. 

— Iš tiesų, smarkūs tie jūsų berniokai! — tarė prin- 
cas. 

— Tai jau taip, — atitarė jinai, — bet aš ir valdyti juos 
moku. O šit ir ketvirtasis. 

Parlėkė Rytys, apsirengęs kaip kinas. 

— A, tu iš šitos pusės! — tarė motina. — O aš maniau, 
tu būsi į Rojaus sodą nusibeldęs. 

— Tenai skrisiu rytoj rytą, — tarė Rytys, — rytoj su- 
kanka šimtas metų, kaip mano ten būta. Dabar parvykstu 
iš Kinijos, kur šokau aplink porceliano bokštą, net visi var- 
peliai skambėjo. Žemai, gatvėje, buvo plakami valstybės tar- 
nautojai. Bambuko lazdos plūšais skilo į jų nugaras, o juk 
ten buvo valdininkai nuo pirmojo lig devintojo rango. Jie 
rėkė: „Didžiai dėkui, geradary tėviškasis!“ Bet širdyje jie tu- 
rėjo visai ką kita, o aš skambaliavau varpeliais ir dainavau: 
tzing, tzang, tzu! 

— Išdykėlis tu! — tarė motina. — Gerai, kad rytoj 
skrendi į Rojaus sodą, iš to visuomet šis tas prisideda tavo 
išsiauklėjimui. Pagerk gerai iš išminties šaltinio ir parnešk 
pasėmęs mažą butelytę man. 

— Gerai, parnešiu, — tarė Rytys. — Bet kam tu mano 
brolį Pietį įgrūdai į maišą? Išleisk, jis turės man papasakoti 
apie paukštį Feniksą. Mat, apie tą paukštį nori pasiklausyti 
Rojaus sodo princesė, kai aš jai darau vizitą kas šimtas 
metų. Atrišk maišą, tai tu būsi mano mieliausia mamytė, ir 
aš padovanosiu tau dvi kišenes arbatos, žalios ir šviežios, 
ką tik nuo krūmo! 

— Na, kad parnešei arbatos ir kad esi mano numylėti- 
nis — atrišiu maišą! 

Ji taip ir padarė, ir Pietys išlindo, bet atrodė visiškai 
susmurgęs, užtat kad nepažįstamasis princas matė jo gėdą. 

— Še tau palmės lapą, nunešk princesei, — tarė Pie- 
tys. — Man jį davė paukštis Feniksas, vienintelis, esąs pa- 
saulyje. Snapu rėždamas, jis aprašė tame lape savo gyveni- 
mą per paskutinį šimtą metų; dabar ji galės pati perskaityti. 
Aš mačiau, kaip paukštis Feniksas pats uždegė savo lizdą, 
atsitūpė į jį ir sudegė, nelyginant kokia našlė Indijoje. Kaip 
tratėjo sausi žagarai, kiek ten buvo dūmų ir smarso! Ga- 

liausiai viską prarijo liepsnos, senasis paukštis Feniksas 
virto pelenais, o jo kiaušinis, raudonai įkaitęs, žioravo ug- 
nyje; tas kiaušinis sprogo su didžiausiu trenksmu, ir iš- 
skrido jaunas paukštis; dabar jis yra visų paukščių vieš- 
pats ir vienintelis paukštis Feniksas pasaulyje. Jis tame 


palmės lape, kur tau daviau, prakneibė skylutę — tai jo 
sveikinimas princesei. 
— Na, o dabar užkąskim! — tarė Vėjų motina. Visi su- 


sėdo valgyti kepto elnio. Princas sėdėjo greta Ryčio, ir juodu 
greit pasidarė geri draugai. 

— Klausyk, — tarė princas, — gal tu man pasakytum, 
kas tai per princesė, apie kurią čia tiek daug šnekama, ir 
kame yra Rojaus sodas? 

— Ho ho! — tarė Rytys. — Tu nori tenai? Tad skrisk 
rytoj su manimi. Bet štai ką turiu tau pasakyti: ten nėra 
buvęs nė vienas žmogus nuo Adomo ir Ievos laikų. Tuos tu 
juk pažisti iš biblijos pasakojimų? 

— Na žinoma! — tarė princas. 

— Tada, kai jie buvo išvaryti, Rojaus sodas nugrimzdo 
į žemes, bet jame tebėra kaip buvusi graži saulės šviesa, 
malonus oras ir visos puikybės. Jame dabar gyvena fėjų 
valdovė; ten yra Palaimos sala, kur niekad neįeina mirtis, 
kur taip gera... Sėskis rytoj ant mano nugaros, ir aš nune- 
šiu tave tenai; tikiuosi, viskas seksis kuo gražiausiai. O 
dabar nebešnekėk, aš noriu miego. 

Ir jie visi sumigo. 

Rytą princas nubudo itin anksti ir gavo labai stebėtis, 
nes pasimatė besąs aukštai viršum debesų. Jis sėdėjo ant 
Ryčio nugaros, tasai jį ištikimai laikė. Jie buvo tokioje aukš- 
tybėje, jog girios ir laukai, upės ir ežerai atrodė it nupiešti 
dideliame, spalvotame, paveiksluotame žemėlapyje. 

— Labas rytas! — tarė Rytys. — Tu, beje, galėjai dar 
pamiegoti sau skaniai, nes nedaug kas tematyti toje lygumų 
šalyje po mumis. 

Ką jis žalia lenta pavadino, buvo laukai ir pievos. 


— Aš nemandagiai pasielgiau — išvykau neatsisveiki- 
nęs su tavo motina ir broliais! — tarė princas. 
— Kas miega, tam atleistina, — tarė Rytys, ir jie skrido 


dar greičiau. Tą galėjai permanyti iš medžių ūžimo, nes kai 
jie viršum girių lėkė, tai braškėjo plakėsi ir šakos, ir lapai; 
galėjai permanyti iš jūrų ir ežerų, nes kur jie skrido, ten 
aukštesnės bangos ritosi ir didžiuliai laivai giliai nėrė į van- 
denį krūtines, tarsi plaukiančios gulbės. 

Vakarop, kai ėmė temti, gražu ir smagu buvo žiūrėti į 
didelius miestus apačioje, kaip juose žiebėsi šviesos, čia 
vienur, čia jau kitur, — rodėsi, lyg ant degančio popieriaus 
žybčioja mažos kibirkštėlės, jos lekia ir dingsta, kaip vaikai, 
skirstydamiesi iš mokyklos. Ir princas plojo delnais, bet 
Rytys prašė jį taip nedaryti, o tik gerai laikytis, kad kartais 
nenukristų ir neliktų kyboti, užkliuvęs ant kurio bokšto. 

Erelis juodoje girioje skrido lengvai, o Rytys — dar leng- 
viau. Kazokas ant savo mažo žirgo dūmė smarkiai per lygu- 
mas, 0 princas dūmė dar smarkiau. 

— Čia šit tu gali pamatyti Himalajus, — kalbėjo Ry- 
tys, — tai yra aukščiausi kalnai Azijoje. Dabar jau greit 
pasieksime ir Rojaus sodą! 

Jie pasuko kiek labiau į pietus, ir bemat pakvipo prie- 
skoniais ir gėlėmis. Figos ir granatų obuoliai augo ant girios 
medžių, ant laukinio vynmedžio šakų kabojo mėlynos ir rau- 
donos kekės. Čia juodu nusileido ir išsitiesė ant minkštos 
žolės, kur gėlių žiedai linkčiojo vėjui, tarytum norėdami pa- 
sakyti: „Sveikas atvykęs!“ 

— Ar mes jau Rojaus sode? — klausė princas. 

— Ne, ką tu! — sakė Rytys. — Bet mes jau greit ten 
būsim. Ar matai antai aną uolų sieną ir didelę olą, apkaru- 
sią vynmedžio šakomis it didelėmis žaliomis užuolaidomis? 
Pro ten mes įeisim. Susisupk gerai į savo apsiaustą: čia 


39 


saulė degina, o tik žengsim žingsnį — ir bus baisiai šalta. 
Paukščiui, kur ties ta ola skrenda, vienas sparnas yra čia, 
lauke, karštoje vasaroje, o kitas ten, viduj, šaltoje žiemoje! 

— Tai šitoks, vadinas, yra kelias į Rojaus sodą? — 
klausė princas. 

Ir jie suėjo į olą. Ū-ti-ti-ti, kaip jiems buvo šalta! Bet tai 
truko neilgai. Rytys išskleidė sparnus, ir jie švietė kaip 
skaidriausia ugnis. O kokia tai ola buvo! Viršum galvų ky- 
bojo dideliausi akmens luitai, keisčiausių pavidalų, o nuo 
jų varvėjo vanduo; vietomis buvo taip žema, jog reikėjo ke- 
turpėsčia ropoti, vietomis taip aukšta ir erdvu, lyg atvirame 
ore. Atrodė, lyg tai būtų kokia laidojimo koplyčia su neby- 
liais vargonais ir suakmenėjusiomis vėliavomis. 

— Mes turbūt mirties keliu einam į Rojaus sodą! — 
tarė princas, bet Rytys neatsakė nieko, tik rodė į priekį: 
tyrų tyriausia žydra šviesa tvino iš ten į juos. Akmens luitai 
viršum jų ėjo tolydžio vaiskyn, kol galiausiai pasidarė tokie 
šviesūs, kaip balti debesėliai mėnesienoje. Dabar jie įžengė 
ten, kur oras buvo puikių puikiausias, toks grynas, kaip 
kalnuose, ir toks kvapus, kaip rožių klonyje. 

Tenai tekėjo upė, tyra kaip patsai oras, ir žuvys joje 
buvo tarsi auksas ir sidabras. Vandenyje žaidė unguriai, 
raudoni it purpuras, sulig kiekvienu savo judesiu žarstyda- 
mi žydras žiežirbas; platūs vandens lelijų lapai vaivorykštės 
spalvomis klostėsi, ogi jų žiedai tviskėjo rausvai geltonomis 
liepsnomis, kurioms vanduo peną teikė, taip lygiai, kaip 
aliejus peni žibančią lempą. Stiprus tiltas iš marmuro, bet 
iškirstas taip meniškai ir dailiai, tarsi būtų vienų nėrinių ir 
krikštolėlių, vedė į Palaimos salą, kur klestėjo Rojaus 
sodas. 

Rytys paėmė princą ant rankų ir pernešė tuo tiltu. Žie- 
dai ir lapai dainavo gražiausias jo vaikystės dainas, bet taip 
veriamai saldžiai, kaip joks žmogaus balsas neįdainuotų. 

O čia kas gi — ar palmių medžiai, ar milžiniški van- 
dens augmenys, šitaip iškeroję? Tokių tarpių ir didelių me- 
džių princas dar niekad nebuvo matęs. Ilgomis grandinė- 
mis karojo nuostabiausi vijokliai, kokių randi nebent nu- 
pieštų spalvotais dažais ir auksu senų knygų paraštėse ar- 
ba įsipynusių pradedamosiose jų raidėse. Tai buvo neregėti 
negirdėti dariniai iš paukščių, gėlių ir ornamentų. Čia pat 
šalimais vejoje stovėjo pulkas povų su išskleistomis mir- 
guojančiomis uodegomis. Taip, išties taip! Tik kai princas 
jų prisilietė, pamatė, kad tai augalai, o ne paukščiai; ten 
buvo dideliausios varnalėšos, spinduliuojančios it povų 
plunksnos. Liūtai ir tigrai it vinklios katės šokinėjo tarp 
žalių gyvatvorių, kvepiančių kaip alyvų žiedai, ir tie liūtai 
bei tigrai buvo jaukūs; girinis balandis, blizgantis it gra- 
žiausias perlas, tapnojo sparnu liūto karčius, o antilopė, 
šiaip tokia baikšti, stovėjo greta ir linkčiojo galvą, lyg no- 
rėdama irgi žaisti jų draugėje. 

Šit pasirodė Rojaus fėja. Jos rūbai žibėjo kaip auksas, 
o jos veidas buvo meilingas kaip linksmos motinos, kada ji 
laiminga dėl savo vaiko. Ji buvo tokia jauna, tokia daili, ir 
žavingiausios mergelės, kiekviena su šviečiančia Žvaigžde 
plaukuose, lydėjo ją. 

Rytys įteikė jai prirašytą palmės lapą nuo paukščio Fe- 
nikso, ir jos akys sužibo iš džiaugsmo. Ji ėmė princą už 
rankos ir įsivedė į savo pilį, kur sienos spalvomis žėrėjo 
kaip tulpės žiedlapiai, laikomi prieš saulę. Net lubos tenai 
buvo vienas didžiulis tviskantis žiedas, ir juo ilgiau į jį žiū- 
rėjai, juo gilesnė rodėsi taurė. Princas žengė prie lango ir 
pažiūrėjo pro vieną stiklą. Jis išvydo Pažinimo medį su žal- 
čiu, ir Adomas su Ieva stovėjo tenai. 

— Argi jie nėra išvaryti? — klausė jis, o fėja nusišyp- 
sojo ir paaiškino jam, kad kiekviename lango stikle laikas 
išpiešė tam tikrą paveikslą, tik ne tokį, kaip esame pratę 

visur matyti, — ne, šie paveikslai buvo gyvi: medžiai judėjo, 
žmonės vaikščiojo, tarsi veidrodyje. Princas pažiūrėjo pro 
kitą stiklą; čia buvo Jokūbo sapnas: kopėčios siekė dangų, 
ir angelai su dideliais sparnais jomis laipiojo aukštyn že- 
myn. Taip, visa, kas šiame pasaulyje buvę, gyveno ir judėjo 
lango stikluose; tokius meniškus paveikslus galėjo tik Jai- 
kas išpiešti. 

Fėja šypsojosi ir vedė princą į salę, didelę ir aukštą; jos 
sienos atrodė lyg persišviečią paveikslai, o veidai juose vie- 
nas už kitą gražesni. Tai buvo milijonai palaimintųjų, kurie 
šypsojosi ir giedojo, ir jų giesmės liejosi į vieną melodiją. 
Patys aukštutiniai buvo tokie mažyčiai, jog rodėsi mažesni 
už smulkiausią rožės pumpurą, papieštą ant popieriaus lyg 
taškutį. O vidury salės stovėjo didelis medis su nulinkusio- 
mis, vešliomis šakomis; auksiniai obuoliai, didesni ir ma- 
žesni, kabėjo lyg apelsinai tarp žalių lapų. Tai buvo Pažini- 
mo medis, kurio vaisių valgė Adomas ir Ieva. Nuo kiekvieno 
jo lapo varvėjo spindintis raudonas rasos lašas; rodėsi, lyg 
medis verktų kruvinomis ašaromis. 

— Sėskimės į laivelį, — tarė fėja. — Mes atsigersime 
ko nors gaivaus ant siūbuojančio vandens. Laivelis supasi, 
bet iš vietos nejuda, o visos pasaulio šalys slenka mums pro 
akis. 

Ir tikrai buvo nuostabu žiūrėti, kaip visas krantas juda. 
Čia praslinko aukštos, sniegu kepurėtos Alpės, su debesi- 
mis ir juodomis eglėmis; vamzdelis skambėjo taip liūdnai 
liūdnai, ir piemuo dailiai ryliavo tiroliečių dainą klonyje. 
Paskui banano medis prilenkė savo ilgas, nusvirusias šakas 
prie pat laivelio, juodos kaip suodžiai gulbės plaukė vande- 
niu, neregėti žvėrys, paukščiai ir gėlės rodėsi ant kranto; tai 
buvo Naujoji Olandija, penktoji pasaulio dalis, tai ji tenai 
čiuožė pro šalį mėlynų kalnų fone. Girdėjosi, kaip gieda žy- 
niai, matėsi, kaip šoka laukiniai, grojant kaulinėms švil- 

poms ir būgnams. Egipto piramidės, remiančios padebesius, 
apgriuvusios kolonos ir sfinksai, pusiau užpustyti smėliu, 
keliavo pro šalį. Šiaurės pašvaistės plieskė viršum atšiaurio 
ledynų — tai fejerverkas, kokio niekas nepamėgdžios. Prin- 
cas buvo neapsakomai laimingas. Beje, jis ten matė šimtą- 
syk daugiau, negu mes čia apsakėme. 

— Ir aš galiu čia likti ir būti visada? — klausė jis. 

— Tai priklauso nuo tavęs paties! — atsakė fėja. — 
Jei, kaip Adomas, nesusimanysi daryti to, kas užginta, tai 
galėsi būti visada! 

— Aš neliesiu obuolių nuo Pažinimo medžio! — sakė 
princas. — Juk čia yra begalė vaisių, tokių pat gražių, kaip 
anie! 

— Ištirk save. Jei nesi pakankamai stiprus, tai grįžk 
namo su Rytų vėju, kuris čia tave atnešė. Jis tuoj lėks atgal 
ir beatskris tiktai po šimto metų. Šimtas metų šioje vietoje 
tau prabėgs taip, lyg būtų vos šimtas valandų, bet pagundai 
ir nuodėmei tai yra baisiai ilgas laikas. Kiekvieną vakarą, 
kai skirsiuos su tavim, aš turėsiu gundyti tave: „Eikš su 
manim!“ Aš turėsiu ir ranka tau moti, bet tu neik. Nė iš 
vietos neženk, nes su kiekvienu žingsniu vis didės tavo il- 
gesys. Tu ateisi į salę, kur Pažinimo medis auga; aš miego- 
siu po jo kvapiomis, nusvirusiomis šakomis, tu pasilenksi 
ties manimi, ir aš turėsiu šypsotis, bet jei tik tu pabučiuosi 
mane į lūpas, tuoj Rojus prasmegs giliai į žemes, ir tu pra- 
rasi jį. Nuožmūs dykumų vėjai gairins tave, šalti lietūs 
žliaugs tau per plaukus. Skurdas ir vargas bus tavo dalia. 

— Aš lieku čia! — tarė princas. Rytys pabučiavo jį į 
kaktą ir tarė: 

— Būk stiprus, tai pasimatysime čionai po šimto metų! 
Viso labo! Viso labo! 

Ir Rytys išskleidė sparnus. Jie švietė kaip tolimų žaibų 
atšvaitai rudens naktį arba šiaurės pašvaistė šaltą žiemą. 

— Viso labo! Viso labo! — šaukė jam gėlės ir medžiai. 
Gandrai ir pelikanai skrido eilėmis it plasnoją kaspinai ir 
lydėjo jį ligi Rojaus ribos. 

— Dabar prasidės mūsų šokiai! — tarė fėja. — Jų pa- 
baigoje tu matysi, kad, pašokusi su tavimi, kai saulė leisis, 
aš mosiu tau ir gundysiu tave: „Eikš su manim!“ Bet tu 
neik! Per visą šimtą metų aš turėsiu taip daryti kiekvieną 
vakarą; juo tu daugiau sykių nusigalėsi, juo daugiau jėgos 
įgausi, galų gale nustosi ir galvoti apie tai. Šį vakarą bus 
pirmas kartas. Na, tai aš įspėjau tave! 

Ir fėja nuvedė jį į didelę salę vienų baltų, perregimų 
lelijų; jų geltoni kuokeliai buvo mažos auksinės arfos, skam- 
bančios stygų garsais ir fleitų tonais. Gražių gražiausios 
merginos, grakščios, ore plevenančios, aprengtos banguo- 
jančiu muslinu, jog visos kūno grožybės matėsi, sklandė ir 
šoko, ir dainavo, kaip nuostabiai gražu esą gyventi, kaip 
jos niekad nemirsiančios ir kaip Rojaus sodas amžinai žy- 
dėsiąs. 

Ir šit saulė nusileido, visas dangus sutvisko auksu, ir 
jo tviskesy lelijos atrodė kaip puikiausios rožės; princas gė- 
rė putojančio vyno, merginų paduoto, ir jautėsi toks laimin- 
gas, kaip niekad. Matė, kaip salės gilumos siena atsivėrė, ir 
Pažinimo medis sušvito tokiu spindesiu, jog jam net akys 
raibo; giesmė tenai buvo meilinga ir žavi kaip jo motinos 
balsas: „Mano vaike! Mano mylimas vaike!“ 

Čia fėja ėmė jam moti ir taip meilingai kviesti: „Eikš su 
manim! Eikš su manim!“ 

Ir jis galvotrūkčiais puolė prie jos, užmiršo savo priža- 
dus, užmiršo jau pirmąjį vakarą, o jinai mojo ir šypsojosi. 
Kvapai, stiprūs kvapai aplinkui tapo dar stipresni, arfos 
skambėjo dar saldžiau, ir buvo taip, tarsi milijonai galvų 
salėje, kur augo medis, linkčiojo ir traukė štai tokią giesmę: 
„Viską reikia pažinti! Žmogus yra žemės viešpats.“ Ir nebe 

kruvinos ašaros varvėjo nuo Pažinimo medžio lapų, — tai 
buvo raudonos, žaižaruojančios žvaigždės, kaip jam rodėsi. 
„Eikš su manim, eikš su manim!“ — kvietė virpantys tonai, 
ir sulig kiekvienu žingsniu karščiau degė princo skruostai, 
smarkiau šėlo jo kraujas. 

— Turiu eiti! — kalbėjo jis. — Tai juk nėra nuodėmė; 
negali būti! Kodėl nežengti į grožį ir džiaugsmą! Ją miegan- 
čią noriu pamatyti! Juk nieko neprarandu, jei susilaikau jos 
nepabučiavęs, o to aš tikrai nepadarysiu, aš stiprus, aš tu- 
riu tvirtą valią. 

O fėja nusimetė savo spindintį rūbą, praskleidė šakas 
ir akies mirksniu tenai dingo. 

— Aš dar nepadariau nuodėmės! — kalbėjo princas. — 
Ir nenoriu padaryti! 

Ir sulig šiais žodžiais atlenkė į šalį šakas. Ji jau mie- 
gojo — tokia graži, kokia gali būti vien fėja Rojaus sode. Ji 
šypsojo pro miegus, jis pasilenkė ties ja ir pamatė ašaras 
virpant tarp jos blakstienų. 

— Tu verki dėl manęs?! — sukuždėjo jis. — Neverk, 
gražioji moterie! Aš tik dabar perpratau Rojaus laimę — ji 
užplūdo mano kraują, mano mintis, aš pajutau cherubino 
jėgą ir amžiną gyvybę savo žemiškame kūne, dabar nors ir 
amžinoji naktis mane ištiktų — viena minutė tokia, kaip ši, 
atsveria viską! 

Ir jis pabučiavo ašaras jos akyse, jo lūpos prisilietė jo- 
sios lūpų... 

Tada trenkė perkūnas, toks galingas ir baisus, kokio 
niekas dar nebuvo girdėjęs, ir viskas sugriuvo; gražioji fėja, 
žydintis Rojus prasmego, prasmego giliai giliai, princas ma- 
tė, kaip visa tai grimzta į juodžiausią naktį; tartum mažytė, 
šviečianti žvaigždė besimatė iš tolių tolybės. Mirtinas šiur- 
pas pervėrė jo kūną, jis užsimerkė ir ilgai gulėjo kaip ne- 


gyvas. 


45 


Šaltas lietus čaižė jam veidą, nuožmus vėjas švilpė ap- 
link galvą, ir čia jis atsipeikėjo. 

— Ką aš padariau! — sudejavo jis. — Aš nusidėjau kaip 
Adomas! Nusidėjau, ir Rojus prasmego į gelmes! 

Ir jis atsimerkė; žvaigždę tolumoj, žvaigždę, kuri švietė 
it prarastas Rojus, jis dar tebematė — tai buvo Aušrinė dan- 
guje. 

Jis pašoko ir pasimatė besąs dideliame miške prie Vėjų 
olos, ir Vėjų motina besėdinti čia pat; ji atrodė rūsti, ji iš- 
tiesė ranką į aukštį. 

— Jau pirmą vakarą! — tarė ji. — Et, aš taip ir ma- 
niau! Na, būtum tu mano vaikas — gautum lįsti į maišą! 

— Gaus jis, gaus lįsti! — tarė Mirtis. Tai buvo sena 
žmogysta su dalgiu ir su dideliais juodais sparnais. — Į 
karstą lįsti gaus, bet ne dabar; aš tik jį paženklinsiu ir 
leisiu dar valandėlę pasidarbuoti pasaulyje, už kaltes atsi- 
teisti, pačiam geresniam pasidaryti, — aš ateisiu, kai man 
reikės! Kada jis visų mažiausiai lauks, imsiu ir įgrūsiu jį į 
juodą karstą, užsidėsiu ant galvos ir nunešiu į žvaigždę; ir 
tenai žydi Rojaus sodas, ir jei jis bus geras ir doras, tai 
galės tenai patekti, bet jei jo mintys bus nedoros ir širdis 
sutepta, tai jis su visu prasmegs dar giliau, negu Rojus 
prasmego, ir tiktai kas tūkstantis metų iškelsiu jį vėl, kad 
iš naujo prasmegtų dar giliau arba patektų į žvaigždę, tą 
spinduliuojančią žvaigždę aukštybėse. 


Tikras širdies skausmas 


storija, kurią ketiname pasakoti, yra, tikrai 
sakant, dviejų dalių; pirmąją gražiausiai ga- 
lėtume ir praleisti, bet joje yra dalykų, ku- 
riuos žinoti mums pravers paskui. 

Sykį mes viešėjome viename dvare. Atsitiko 
taip, kad dvaro ponas su ponia buvo trum- 
pam išvažiavę, ir kaip tik tuomet atvyko iš artimiausio mies- 
telio tokia madam. Su savim ji turėjo mopsą ir sakėsi at- 
vykusi pasiūlyti dvaro ponui savo įmonės — odų raugyk- 
los — akcijų. Mes jai patarėme taip: tegu ji tas akcijas 
įdedanti į voką ir paliekanti, užrašiusi adresą: „Ponui Ge- 
neralintendantui, Riteriui etc.“ 

Ji mūsų paklausė, ėmė plunksną, palaikė ją tarp pirš- 
tų ir prašė pakartoti, ką turinti užrašyti ant voko, tik iš 
palengvo. Mes pakartojom, ji ėmė rašyti; prisivariusi lig „Ge- 
neralint...“, sustojo, atsiduso ir tarė: 

— Aš esu tik moteriškė... 

Mopsą ji, imdamasi rašyti, buvo pastačiusi ant grindų, 
ir jis urzgė: kas tai matęs — jis dėl smagumo ir dėl savo 
sveikatos išvažiavo pasivažinėti, o čia jį stato ant grindų! 
Snukis jo buvo bukas, o nugara vieni taukai. 

— Jis nekanda, — kalbėjo madam, — jis nė dantų ne- 
beturi. Jis yra kaip šeimos narys, savybiškas ir urzgus, 
užtat kad mano anūkai jį išerzino; jie žaidžia vestuves ir 
nori, kad jis būtų pamergė, o jam, seniui, jau nebe galvoj 
tokie dalykai. 

Ji padėjo savo popierius ir pasiėmė ant rankų mop- 
są. — Tokia yra pirmoji dalis, kurią galėjom ir praleisti. 

— Mopsas mirė! — tokia yra antroji dalis. 

Tai dėjosi po savaitės. Mes atvažiavom į miestelį ir įsi- 
kūrėm viešbutyje. Mūsų langai žiūrėjo į kiemą, perdalintą 
lentų tvora pusiau; vienoje pusėje karojo odos ir kailiai, žali 
ir jau išdirbti; ten pat stovėjo ir visokie kailiadirbių padar- 
gai, nes ten buvo raugykla, priklausanti tai madam, našlei. 
Mopsas tą rytą mirė ir jau buvo tame pačiame kieme palai- 
dotas; anūkai (įmonės savininko, ne mopso, nes mopsas nu- 
gyveno amžių nevedęs) supylė jam kapą. Puikus buvo tasai 
kapas, jame gulėti tikras malonumas turėtų būti. 

Kapą apkaišė puodų šukėmis, pabarstė smėliu. Ant pat 
viršaus užstatė butelį nuo alaus, kaklu aukštyn, bet be jo- 
kios alegorinės minties. Vaikai pašoko aplink kapą, ir vy- 
riausiasis iš jų, praktiškas septynmetis berniukas, iškėlė 
tokį sumanymą: darykim, girdi, to kapo parodą, jo pasižiū- 
rėti tegu eina visi mūsų gatvės vaikai, o už pažiūrėjimą tegu 
moka po vieną sagutę, išpjautą iš kelnaičių, — šito labo 
turi visi berniukai, jie dar ir už mergaites galės užmokėti. 

Visi tos ir dar gretimos gatvelės vaikai atėjo, visi užsi- 
mokėjo po sagutę; daugelis jų tą popietę lakstė su viena 
tiktai petneša, bet užtat gavo pažiūrėti mopso kapo, o tai 
juk šitos kainos verta. 

O lauke, priešais raugyklos kiemą, prie pat vartų sto- 
vėjo maža nudriskusi mergytė, dailaus sudėjimo, su gra- 
žiausiomis garbanomis ir tokiomis žydromis, tyromis aki- 
mis, jog net miela. Ji nepratarė nė žodžio, net ir neverkė, tik 

kiekvieną kartą, vos vartai prasiverdavo, ilgai žiūrėdavo į 
kiemą. Ji neturėjo nė vienos sagutės, pati gerai tą žinojo, 
užtat liko liūdna stovėti už vartų, iki visi apžiūrėjo parodą 
ir išsiskirstė. Tada ji atsisėdo, užsidengė akis savo mažom 
nurudusiom rankom ir graudžiai graudžiai pravirko; ji tik 
viena liko nepamačiusi mopso kapo. Tai buvo tikras širdies 
skausmas, toks didelis, kokio suaugusieji nedažnai tegauna 
pajusti. 

Mes tatai matėme iš aukšto — na, kai pats aukštai 
sėdi, tai tiek iš šitos, tiek iš daugelio kitų bėdų, savų ar 
svetimų, gali ir pasijuokti! 

Tokia yra toji istorija, o kas jos nesuprato, tegul eina 
pas našlę pirkti raugyklos akcijų. 


Nelabas berniūkštis 


yveno kartą toks senas, geras poetas. Vieną 
vakarą sėdėjo jis namie, oras buvo labai 
bjaurus. Lietus pylė kaip iš kibiro, bet se- 
nam poetui buvo šilta ir jauku prie krosnies, 
kur kūrinosi ugnis ir čirkšdami kepė obuo- 
liai. 

— Nelaimingi žmonės, kur per tokį lietų turi keliauti, sauso 
siūlo neliks, — tarė jis, nes buvo tikrai geras poetas. 

— Prašom leisti! Aš sušlapau ir sušalau! — staiga už 
durų pasigirdo vaiko balsas. 

Vaikas verkė ir beldė į duris, o lietus lijo, vėjas dūzgino 
langus. 

— Vargšas! — tarė senas poetas ir nuėjo atidaryti durų. 

Už durų stovėjo mažas berniukas, visas nuogas, nuo jo 
ilgų geltonų plaukų varvėjo vanduo. Jis drebėjo nuo šalčio 
ir būtų tikrai sušalęs, jei niekas nebūtų įsileidęs. 

— Vargšelis! — tarė senas poetas ir paėmė jį už ran- 
kos. — Eikš pas mane, aš tave sušildysiu, duosiu vyno ir 
obuolį. Tu toks gražus berniūkštis! 

Jis tikrai buvo gražus. Akys jo žibėjo kaip dvi skaisčios 
žvaigždės, geltoni plaukai raitėsi garbanomis, nors nuo jų 
bėgo vanduo. Jis buvo panašus į angeliuką, kad ir buvo 

pamėlynijęs ir visas drebėjo. Rankose laikė nuostabų lan- 
ką, tik tas lankas nuo lietaus buvo apgedęs, ir strėlių dažai 
nublukę. 

Senas poetas atsisėdo prie krosnies, užsikėlė vaiką ant 
kelių, išgręžė jo šlapias garbanas, sušildė jo rankutes savo 
rankose ir pakaitino jam saldaus vyno. Berniukas atsigavo, 
jo skruosteliai paraudonijo, jis stryktelėjo žemėn ir ėmė šokti 
aplink seną poetą. 

— Tu linksmas berniukas! — tarė poetas. — Kuo tu 
vardu? 

— Amuūras!-— atsakė berniukas.— Ar tu manęs nepa- 
žįsti? Štai ir lankas mano. Aš moku šaudyti. Pažiūrėk, koks 
baisus oras, šviečia mėnuo! 

— O lankas tavo pagedo! — tarė senas poetas. 

— Būtų labai gaila! — atsiliepė berniukas, paėmė lan- 
ką ir ėmė ji vartyti. — Jau jis visai sausas, jam nieko ne- 
atsitiko. Templė gerai įtempta. Tuojau išmėginsiu. 

Jis įsidėjo strėlę, prisitaikė ir šovė senam poetui tiesiog 
į širdį! 

— Matai, mano lankas nebuvo pagedęs! — sušuko jis, 
balsu nusijuokė ir išbėgo. 

Nelabas berniūkštis! Šauti, ar girdėjai, į seną poetą, 
įsileidusį jį pas save, buvusį jam tokį gerą, davusį pakaitin- 
to vyno ir gražų obuolį! Gerasis poetas gulėjo išvirtęs Žemėj 
ir verkė: jis buvo sužeistas į pačią širdį. Paskui jis tarė: 

— Oi koks nelabas berniūkštis tas Amūras! Aš apsaky- 
siu apie jį visiems geriems vaikams, kad jo vengtų ir nieka- 
dos su juo nežaistų: dar ir jiems gali ką pikto iškirsti! 

Ir visi geri vaikai, berniukai ir mergaitės, kuriems jis 
tai papasakojo, ėmė vengti to nelabo Amūro. Bet tas ne- 
naudėlis vis dėlto moka juos privilioti! 

Sakysim, studentai grįžta iš paskaitų, ir jis žingsniuoja 
kartu su knyga pažastėje juodai apsivilkęs — kas jį gali 

pažinti! Jie galvoja, kad čia toks pats studentas, ima jį už 
rankos, o tas ir paleidžia jiems strėlę į krūtinę. 

Merginos eina į bažnyčią, ir jis seka iš paskos. Amžinai 
jis kankina žmones! Kartais jis įsikrausto į didelį sietyną 
teatre ir ten skaisčiai dega; žmonės iš pirmo galvoja, kad čia 
lempa, paskui pastebi ką kitą. Laksto jis po karaliaus sodą 
ir po miesto pylimą. Sykį jis yra pataikęs į širdį tavo tėvui 
ir tavo motinai. Pasiklausk jų, jie tau papasakos, kaip ten 
buvo. 

Taip, tas Amūras — nelabas berniūkštis, niekados ne- 
sibičiuliauk su juo! Jis persekioja visus žmones. Tik pagal- 
vok, jis kartą yra paleidęs strėlę tavo senelei. Tai buvo se- 
niai, viskas praėjo seniai, bet niekados ji to nepamirš! Tik- 
rai nelabas Amūras! Bet dabar tu žinai, koks jis nelabas 
berniūkštis. 


Eslutė 


ugo girioj maža, graži eglutė. Augo ji labai 

dailioj vietoj. Kiti medžiai nestojo jai saulės 

spindulių, oro ji turėjo užtektinai. Aplinkui 

žaliavo daug vyresnių jos draugių — eglių ir 
= pušų. 

X Eglutė vis dėlto nesijautė laiminga — jai rū- 
pėjo ko greičiausiai didelei užaugti. Nedžiugino jos nei švie- 
si saulutė, nei giedras oras. Ji pagaliau nesidžiaugdavo nei 
kaimo vaikais, kai tie, atėję į mišką, rinkdami žemuoges ir 
avietes, linksmai šūkaudavo. 

Prisiuogavę pilnus ąsočius, dažnai jie susėsdavo šalia 
eglutės ir sakydavo: „Kokia graži šita maža eglutė!“ Bet to- 
kie pagyrimai eglutei netikdavo. 

Per metus ji paūgėjo vieną žiedą, per antrus — kitą. 
Taip auga visos eglės. Iš tų žiedų skaičiaus sprendžiama, 
kiek jos kuri turi metų. 

— O, kad aš būčiau tokia didelė kaip kitos! — sakyda- 
vo gailestaudama eglutė. — Kaip aš plačiai iškėsčiau savo 
šakas, kaip aš Žvalgyčiaus viršūne į visas pasaulio šalis! 
Paukščiai imtų mano šakose lizdus krauti, ir mažiausio vė- 
jelio pučiama siūbuočiau taip puikiai, kaip šit anie didieji 
medžiai. 

Taigi eglutės nelinksmino nei saulės šviesa, nei paukš- 
čiai, nei rausvi debesėliai, plaukdavę rytą vakarą ties ja 
padangėmis. 

Žiemą, baltučiui sniegui nuklojus žemę, girioje laksty- 
davo kiškių; jie įsibėgėję šokdavo dažnai per eglutę. O, kaip 
ją pykdydavo, kaip jai skaudu būdavo! 

Dar dvi žiemos praslinko, ir užaugo jau tokia aukšta, 
jog kiškiukai turėdavo aplinkui bėgti. „O, kad taip galėčiau 
augti augti ir didelė užaugti! Kas gali būti maloniau pasau- 
ly!“ — galvojo eglutė. 

Rudenį atvažiuodavo į girią vyrų ir nukirsdavo kelis pa- 
čius didžiausius medžius. Taip būdavo kiekvienais metais. 
Eglutė buvo jau nebemaža paaugus ir net drebėdavo, maty- 
dama kitus medžius virstant žemėn. Juos taip gražiai nuge- 
nėdavo ir nukapodavo, jog nebegalima buvo nei pažinti. Nu- 
genėtus risdavo į ratus ir veždavo iš girios. 

Kur juos veža? Ką jiems darys? 

Kartą eglutė ėmė klausinėti pavasarį parskridusių 
kregždžių ir gužų. 

— Ar nežinot, kur tuos medžius išvežė? Ar nebuvot ka- 
me jų patikę? 

Kregždės nieko nežinojo, bet gužas pagalvojęs linktelėjo 
galvą ir tarė: 

— Žinau, kaip nežinojęs! Grįždamas iš Egipto žemės, 
sutikau daug laivų gražių gražiausiais stiebais. Tat bus, ma- 
nau dabar, tavo draugės, nes jos eglėmis kvepėjo. Taip, ga- 
liu tau ir labų dienų nuo jų duoti... Ir tu susilauk gi joms 
tokios sau garbės! 

— Ai, kada gi aš pati tokia užaugsiu ir galėsiu jūra 
plaukyti! Bei kas ji, tikrai sakant, ta jūra? Kaip ji atrodo, ar 
graži pažiūrėti? 

— Na, apie tai reikia daug sakyti, — tarė gužas ir nu- 
skrido tolyn. 

— Džiaukis jauna būdama, — jai tarė saulės spindu- 
liai: — džiaukis savo tarpumu, jaunomis savo dienomis, taip 
dabar į puikybę tave keliančiomis! 

Ir vėjas bučiavo eglutę, rasa ją ašarėlėmis vilgė. Bet 
girios medelis tuo visai nesidžiaugė. 

Artinosi Kalėdos. Miške pradėjo kirsti jaunučiukus me- 
delius; jų kai kurie buvo net jaunesni ir mažesni, negu mū- 
sų eglutė; ji vis negalėjo nurimti ir sprauste spraudėsi iš 
miško. Tuokart jau nebegenėjo gražių eglučių, bet tiesiai 
iškirstas dėjo į roges, ir arkliai vežė su šakomis iš miško. 

— Kam jų dabar prireikė? — klausinėjo eglutė: — juk 
jos ne didesnės už mane, o viena net gerokai mažesnė! Ir 
kodėl negeni joms šakų? Kur jas veža? 

— Mes vieni težinom, mes težinom! — čirškėjo Žvir- 
bliai. — Mes buvom žiemą mieste ir viską matėm pro lan- 
gus. Mes gerai žinom, kur jas nuvežė! Joms teko dabar to- 
kia garbė, tiek laimės, jog ir apsakyti sunku. Mes žiūrėjom 
pro langus ir matėm jas stovint šiltuose kambariuose, pa- 
čiuose viduriuose, papuoštas gražių gražiausiais aukso 
obuoliais, saldainėliais, žaislais ir šimtų šimtais žvakelyčių. 

— O paskui? — klausė eglutė, drebėdama visomis savo 
šakelėmis, pavydu nebesitverdama. — O paskui? Ką joms 
paskui darė? 

— Daugiau mes nieko nebematėm... Bet ir tai buvo pui- 
ku, gražu, ai, kaip puiku! 

— Argi ir man tektų tokia laimė! — džiaugdamasi gal- 
vojo eglutė. — Šitaip man dar labiau patiktų, nekaip jūros 
kelionė. Bet kaip ilgu laukti! Kad tik greičiau ateitų tos 
Kalėdos! Juk aš dabar tokia pat didumo, kaip tos pernai 
išvežtos eglutės!.. O, kada aš gulėsiu rogėse! Kada aš būsiu 
tokia laiminga: stovėsiu šiltame kambaryje, papuošta viso- 
kiais gražumynais!.. Bet kas bus toliau?.. O paskui bus dar 
geriau ir gražiau, šiaip kam gi mane puoštų? Taip, žinoma, 

toliau bus dar geriau... Bet kas gi tikrai bus?.. O, kaip ma- 
ne vargina nekantrybė, kaip sunku laukti! Pati nežinau, kas 
man darosi!.. 

— Džiaukis mumis! — sakė oras ir saulės šviesa: — 
džiaukis jauna būdama, džiaukis laisvėj augdama! 

Bet eglutė nemokėjo džiaugtis. Ji vis augo ir augo. Va- 
sarą ir žiemą ji stovėjo pasipuošusi tamsiai žaliais drabu- 
žiais. Žmonės, kuriems teko ją matyti, sakė: „O, koks gra- 
žus medelis!“ Ir, atėjus Kalėdoms, nukirto ją pirmą. Giliai, 
į pačią šerdį, įsmego kirvis, ir eglutė tik trekšt — sudejavo 
ir žemėn parvirto. Ji didelį jautė sopulį ir, būdama labai 
silpna, nebegalėjo galvoti apie kokią nors laimę. Sunku jai 
buvo skirtis iš tėviškės, iš tos vietos, kur ji augo: ji gerai 
žinojo, jog daugiau niekuomet nebematys savo mylimųjų — 
senų draugių, mažų krūmelių ir aplinkui augančių žolynė- 
lių, o gal — ir paukštyčių! Važiuoti labai buvo skurdu! 

Eglutė atsikvošėjo tik tuomet, kada ją atgabeno į kažin 
kokį kiemą drauge su daugybe kitų medelių. Vienas Žžmo- 
gus, pastebėjęs ją, tarė: 

— Štai puikus medelis! Imkime jį! 

Netrukus atėjo du išsipuošę tarnai ir nusinešė eglutę į 
didelę, gražią salę. Tos salės visos sienos buvo nukabintos 
paveikslais, prie didelės krosnies iš šonų stovėjo gražios ki- 
nų vazos su liūtais ant dangčių. Čia buvo supamų krėslų, 
rašytų šilkais sofų, didelių stalų, užverstų knygomis ir pa- 
veikslais, o žaislų — už visą tūkstantį dolerių, taip bent 
sakėsi vaikai, kurių buvo tie žaislai. Eglutę įstatė į didelį 
smėlio pripiltią kubilą. Bet niekam nei į galvą nebuvo atėję, 
kad čia būtų paprastas kubilas: jis buvo aptrauktas žaliu 
audeklu ir pastatytas ant didelio margo divano. O, kaip da- 
bar drebėjo, džiaugės eglutė! Kas bus toliau?.. Paskui tar- 
nai ir mergaitės ėmė ją puošti, kaišyti. Šakeles apkabinėjo 
mažučiukais tinkleliais, iškarpytais iš visokios spalvos po- 

pierių, visokių saldumynų, gardumynų pridėtais. Auksuoti 
obuoliai ir riešutai kabėjo žemyn nusvirę, tartum būtų tame 
pat medyje užaugę. Tarpe tų gražiųjų daiktų visur ant ša- 
kelių prisagstė daugiau gal ne šimtą raudonų, mėlynų ir 
baltų žvakučią. Lėlės, visai kaip gyvos, — tokių gražių eg- 
lutė niekuomet nebuvo mačiusi, — pasipūtusios spoksojo 
tarp žalių šakelių. Pačioje jos viršūnėje pririšo aukso žvaigž- 
dę. Buvo gražu ir puiku, be galo gražu! 

— Šį vakarą, — linksmai šnekėjosi ją kaišę žmonės, — 
šį vakarą eglutė bus neregėtai graži! 

„Oi, — galvojo eglutė: — kad tik greičiau ateitų tas va- 
karas! Kad tik greičiau imtų žibinti žvakutes! Kas paskui 
bus? Ar ateis miško medžiai, ar atskris žvirbliai pažiūrėti 
manęs pro langą? Gal aš taip pasipuošusi žiemą vasarą sto- 
vėsiu?“ 

Taip, daug, gal ir per daug geidė eglutė! Iš to nekantru- 
mo jai ėmė žievę skaudėti, o tas sopulys medžiams taip pat 
nemalonus, kaip galvos skaudėjimas žmonėms. 

Pagaliau sužiebė žvakeles. Kas jų žibėjimas, kas puiku- 
mas! Eglutė taip visa sudrebėjo, net viena šakelė, prisilietu- 
si prie žvakutės, užsidegė. 

— Oi, oi! — suriko mergaitės ir šoko gesinti ugnies. 

Dabar eglutė nebedrįso nei krustelėti. Tai buvo baisi 
kančia!.. Ji taip bijojo, kad tik nenukristų koks jos papuo- 
šalėlis... Tas visas gražumas vargšei visai apsuko galvą. 

Tuo tarpu atsidarė durys, ir būrys vaikų subėgo į salę. 
Paskui juos iš lengvo suėjo ir vyresnieji. Vaikai sustojo prie 
eglutės ir — nustebę nutilo; tačiau ta tyla vieną minutę 
tesitraukė. Paskui pakilo neapsakomas triukšmas: jie pra- 
dėjo šokinėti ir lakstyti aplink eglutę ir už kitas kito trau- 
kyti nuo šakų dovanėles. 

„Ką jie čia dirba? — galvojo eglutė.— Kas bus toliau?“ 

Žvakutės tuo tarpu pačias šakeles pridegė. Tada jas 

ėmė po viena kitos gesinti, vaikams leido nusiskinti nuo 
eglutės visus gardumynus ir papuošalus. Vyresniųjų leisti, 
vaikai tuojau šoko į darbą. Eglutės šakelės visos sutreškėjo, 
ir kad jos viršūnė nebūtų buvusi pririšta aukso žvaigžde 
prie lubų, tikrai ją būtų parvertę ant grindų. 

Vaikai su savo gražumynais tik šoko, tik lakstė. Eglutę 
visai pamiršo. Viena sena auklė priėjo dar kartą prie jos, bet 
tik pažiūrėti, ar nebeliko kur tarp šakų nenuskintos kriau- 
šelės arba vynuogės. 

— Pasaką! pasaką! — ėmė staiga šaukti vaikai ir nusi- 
traukė, įkibę į skvernus, prie medžio vieną mažą, drūtą žmo- 
gelį. 

— Na, dabar čia kaip miške, — tarė šis, sėsdamas po 
eglute: — ir tam medeliui ne iš kelio būtų paklausyti mūsų 
pasakos! Bet aš vieną pasaką tesakysiu. Katrą jūs norite: 
apie dvylika brolių, juodvarniais laksčiusių, ar apie gulbę, 
karaliene tapusią? 

— Apie dvylika brolių! — šaukė vieni. 

— Apie gulbę! — rėkė kiti. 

Baisus pakilo klegesys. Tiktai viena eglutė stovėjo tylė- 
dama ir galvojo: „Kodėl jie manimi nesirūpina ir neklausia 
mano nuomonės?“ Jai vargšei nebuvo atėję nei į galvą, kad 
jau padariusi ji savo darbą, kad ji daugiau niekam neberei- 
kalinga. 

Ir tas dručkis pasakė pasaką apie vieną gulbę, tapusią 
po ilgų vargų karaliaus pačia. Vaikai plojo delnais ir šaukė: 

— Dar! Sakyk dar! 

Jie labai troško išgirsti ir dvylikos brolių, juodvarniais 
laksčiusių, pasakos, bet tas storapilvis nebenorėjo daugiau 
sakyti. Susimąsčiusi eglutė stovėjo ir tylėjo: miško paukšte- 
liai niekuomet jai nesakydavo tokių gražių pasakų. „Kokių 
nuostabių daiktų esama tame pasaulyje! — galvojo viena 
eglutė ir, girdėdama pasakojant tokį rimtą žmogų, tikėjo, 

kad tai tikra tiesa esanti. — O kas dabar gali žinoti! Gal ir 
aš kada karaliene tapsiu!“ Ir eglutė vėl džiaugėsi, tikėjosi, 
kad kitą dieną ją taip pat kaišys, puoš žvakelėmis ir žais- 
lais, auksu ir vaisiais. 

„Rytoj jau nebedrebėsiu!— galvojo eglutė.— Rytoj tik 
savo gražumu grožėsiuos, rytoj vėl išgirsiu pasaką apie tą 
gulbę, o gal ir apie tuos brolius, juodvarniais laksčiusius.“ 

Ir visą naktį eglutė išstovėjo tylėdama ir svajodama. Ry- 
to metą į kambarį atėjo tarnas ir tarnaitė. „Tuojau vėl ims 
mane kaišyti!“ — tarė sau eglutė. 

Bet jie išvilko eglutę iš salės, užbruzdino laiptais į pa- 
stogę ir pabloškė tamsiame kampe, kur joks šviesos spindu- 
lėlis negalėjo įeiti. „Kas dabar bus? — lyg ką klausė eglu- 
tė. — Ką aš čia veiksiu? Ką aš išgirsiu?“ Ir, prisiglaudusi 
prie sienos, ėmė ji galvoti ir mąstyti... O laiko mąstyti ji 
turėjo gana, nes slinko diena po dienos, naktis po nakties, 
ir niekas jos nebelankė. Pagaliau kažin kas užlipo į pasto- 
gę, tačiau ne eglutės pažiūrėti, bet padėti kampe kelių di- 
delių dėžių. Ten parioglintos, tos dėžės visai užstojo eglutę; 
ją visi seniai jau buvo pamiršę. 

„Dabar žiema, — galvojo eglutė: — žemė sušalusi ir ap- 
snigta, todėl žmonės negali manęs pasodinti: čia mane, ma- 
tyti, iki pavasario laikys. Kaip išmintingi ir geri tie žmonės! 
Nesunku čia būtų laukti ir pavasario, kad tik nebūtų taip 
baisiai tamsu ir nejauku!.. Net mažų kiškelių nematyti!.. 
Kaip gera buvo tuomet stovėti apsnigtai miške ir žiūrėti, 
kaip apie tave šokinėja pilki kiškeliai!.. Tiesa, tada aš jų 
nemėgau. Bet kaip čia baisiai nuobodu ir ilgu!“ 

— Ci! ci! ci! — sucypė maža pelelė ir išlindo iš urvo; 
paskui išlindo kita. Peliukės apuostė eglutę ir prisiglaudė 
tarp jos šakelių. 

— Koks baisus šaltis! — tarė pelytės. — Čia būtų visai 
gera, kad nebūtų taip šalta! Ar ne tiesa, sene egle? 

— Aš visai ne sena! — atkirto eglutė. — Yra daug se- 
nesnių už mane. 

— Iš kur tu? Ir ką tu žinai? — ėmė klausinėti pelės, jos 
visuomet yra labai smalsios. — Ar tau teko būti puikiausio- 
je pasaulio vietoje?.. Ar esi buvusi ten? Ar esi buvusi toje 
viralinėje, kur ant lentynų guli gardūs sūriai, kur palubėje 
kaba kumpiai, kur galima prilipus ant lašinių šokti, kur 
įeini liesa, o išeini soti, riebi? 

— Ne, tokios vietos aš nežinau! — atsakė eglutė: — bet 
aš žinau mišką, kur šviečia saulė ir gieda paukščiai... 

Ir ėmė joms pasakoti apie savo jaunas dienas. O pelytės 
to niekuomet nebuvo girdėjusios ir klausė išsižiojusios; pas- 
kui tarė: 

— Kaip tavo daug matyta! Kokia tu laiminga esi buvusi. 

— Ar aš? — vėl nustebo eglutė. — Juk tikrai yra buvę 
gerų mano amžiuje dienų. 

Ir paskui ėmė ji pasakoti apie tą kūčių vakarą, kada ją 
kaišė žvakutėmis ir smaguriais. 


— O! — suriko pelytės: — kokia tu buvusi laiminga, 
senoji tu egle! 
— Aš visai ne sena! — vėl atsikirto eglutė. — Aš tik šią 


žiemą išvežta iš girios. Aš pačioj gerumoj, nors tokia didelė 
atrodau. 

— Kaip gražiai tu moki pasakoti! — tarė pelės ir kitą 
naktį atsivedė su savimi dar keturias klausytojas. 

Eglutė pradėjo vėl pasakotis apie save ir apie savo gy- 
venimą miške. Ir juo daugiau ji pasakojo, juo aiškesnė ir 
gražesnė jai rodėsi visa praeitis. Ji mąstė: „Taip, tai tikrai 
buvo laimingas tas laikas. Bet jis gal sugrįš. Gal paskui 
mane patiks dar didesnė laimė. Kas žino, gal ir aš ištekėsiu 
už karalaičio. Gal ir man taip bus, kaip tai gulbei, karaliaus 
pačiai?“ Ir, sakydama tuos žodžius, ji atsiminė vieną gražų 

berželį, augusį girioje. Jai rodėsi, kad tas berželis esantis 
puikus karalaitis. 

— Kas yra ta gulbė, kur tokį vyrą gavo? — ėmė klau- 
sinėti pelės, ir eglutė pasakė joms visą pasaką. 

Ji gražiausiai atsiminė kiekvieną žodelį, ir pelytėms taip 
patiko, jog iš džiaugsmo net šokti jos ėmė aplink eglutę. 
Kitą naktį atėjo dar daugiau pelių, o sekmadienį atsekė net 
dvi žvynės; bet Žžvynės pasaką išpeikė. Išgirdusios Žvynių 
nuomonę, pelės nuliūdo, ir joms pačioms ėmė rodytis, kad 
gulbės pasaka tikrai nesanti tokia įdomi. 

— Ar tu tą vieną temoki pasaką? — klausė Žvynės. 

— Taip, tik tą vieną! — atsakė eglutė. — Aš ją girdėjau 
laimingiausiame mano gyvenimo vakare; bet tuomet ir pati 
neišmaniau, kokia didelė buvo mano laimė. 

— Bet ta pasaka visai negraži! Ar negalėtum pasakyti 
mums kokios istorijos apie kiaulės taukus, žvaktaukius, 
taukinę arba kitus gardžius daiktus? 

— Ne, — atsakė eglutė. 

— Tai lik sau sveika! — tarė Žžvynės ir nuėjo savais 
keliais. Netrukus ir peliukės nustojo ją lankyti. 

Eglutei vienai vėl buvo labai ilgu. 

— Kaip gera buvo, — dūsavo ji, — kai mažos vikrios 
peliukės, sutūpusios aplink mane, klausė mano pasakų. Da- 
bar ir to nebėr! Bet palauk, tegu tik mane išneša iš čia, aš 
ir vėl būsiu laiminga — ir vėl gėrėsiuosi peliukėmis ar bent 
gėrėdamasi jas minėsiu! 

Ar sulaukė, ko norėjo, eglutė? Taip! Vieną rytą atėjo 
kažin kokie žmonės daryti tvarkos ant aukšto. Atstūmė dė- 
žes ir ištraukė eglutę iš kampo. Maža to: ištraukę labai ne- 
mandagiai sviedė į žemę, paskui vilkte išvilko ant laiptų, 
kur buvo visai šviesu. 

„Dabar tai jau naują gyvenimą pradėsiu! — pagalvojo 
eglutė. Ji pajuto tyrą orą, saulės šviesą ir — bematant 

atsidūrė žemai, kieme. Viskas taip greit atsitiko, tiek daug 
visokių daiktų paregėjo aplink save eglutė, jog visai pamir- 
šo į save pažvelgti. Prie pat kiemo žaliavo didelis sodas, jis 
buvo visas sužydęs. Dideli radastų kerai augo prie tvoros ir 
žydėdami gardžiai kvepėjo. Sodo pakraštyje žydėjo liepos, o 
kregždės, skrajodamos ties jų viršūnėmis, čirškėjo: „Čia vyt, 
čia vyt!“ Bet tie žodžiai buvo sakomi ne eglutei. 

„Dabar tai bus man dienos!“ — džiaugėsi eglutė ir ėmė 
plačiai kėsti šakeles... Bet jos buvo sudžiūvusios, nugeltu- 
sios, ir ji pati gulėjo dilgynėse. Aukso žvaigždė tebekabėjo 
viršūnėje ir žibėjo saulės šviesoje. 

Kieme žaidė keli iš tų vaikų, kur kūčių vakarą šoko 
aplink eglutę ir gėrėjosi jos gražumu. Mažiausiasis pribėgo 
prie jos ir nutraukė jai aukso žvaigždę nuo viršūnės. 

— Žiūrėkit, kas beliko nuo eglutės, kokia ji dabar ne- 
graži, sena! — sušuko jis ir taip ją primynė, jog net šakelės 
sutreškėjo jam po kojų. Eglutė pažiūrėjo į puikiai pasipuo- 
šusį sodą, pažvelgė į save ir ėmė gailėtis, kad jos nepalikę 
aname tamsiame kampe ant aukšto. Ji atsiminė savo jau- 
nas miško dienas, linksmą kūčių vakarą ir mažąsias peliu- 
kes, taip mėgusias klausyti jos pasakų. 

— Žuvo, viskas žuvo!-— tarė nusiminusi eglutė. — Kad 
būčiau mokėjusi bent savo laime naudotis, kol galėjau! O 
dabar viskas žuvo, žuvo amžinai! 

Netrukus atėjo darbininkas ir sukapojo eglutę į mažus 
šakalėlius, o paskui, suėmęs į glėbį, nunešė ir sukrovė po 
dideliu katilu. Išdžiūvę šakaliai beregint ėmė liepsnoti. Eg- 
lutė sunkiai dūsavo ir vaitojo, šakelės puškėjo. Pametę žai- 
dę, atbėgo vaikai, sustojo aplink ugni ir pritardami šake- 
lėms kartojo: „Pikšt pukšt! Pikšt pukšt!“ Girdėdama spra- 
gant savo šakeles, eglutė jautė tokį sopulį, tartum būtų kas 
širdį jai raižęs. Tuomet atsiminė gražius vasaros rytus girio- 
je, šaltąsias žiemos naktis, skaisčiąsias dangaus žvaigždes, 

atsiminė laimingąjį kūčių vakarą ir gulbės pasaką, vienin- 
telę pasaką, kurią buvo išmokusi savo amžiuje ir mokėjo 
kitiems sakyti. Ir paskui eglutė sudegė. 

O vaikai tebežaidė sode. Visų mažasis lakstė pasikabi- 
nęs ant krūtinės aukso žvaigždę, puošusią eglutę laimin- 
giausioje jos gyvenimo valandoje. Tas vakaras jau praėjęs, 
eglutės nebėr, todėl ir pasaką baigiame. 

Viskas praeina pasaulyje, viskas nyksta baigiasi, net 
pati gražioji, pati įdomioji pasaka! 


Mergaitė su degtukais 


re smarkiai šalo, sniegas snigo ir temo. Buvo 
paskutinis metų vakaras. 

Tą vakarą ėjo gatve varginga mergaitė, maža, 
j vienplaukė, basa. 

Iš namų ji buvo išėjusi su klumpėmis, bet 
naudos iš jų maža teturėjo. Tos klumpės bu- 
vo motinos, ir mergaitei smuko. Nukrito jai nuo kojų, be- 
skubant per gatvę, bijojo, kad nesuvažinėtų jos ratai. Vie- 
nos klumpės nebegalėjo rasti, antrąją pagriebęs nusinešė 
kažkoks vaikpalaikis. Toliau mergaitė gavo eiti basa. Jos 
kojos nuraudo, pamėlynijo nuo šalčio. Raudonoje prikyštė- 
je ji nešėsi degtukų, vieną dėžutę turėjo rankoje. Per visą 
dieną nei už skatiką nebuvo pardavusi. 

Visa drebėdama šalčiu ir badu, slinko ji toliau. Gaila 
buvo žiūrėti į ją... 

Ant ilgų šviesių jos plaukų, gražiai nuleistų ant pečių, 
krito sniego kąsniai; bet ji ėjo sau, ir tiek. Pro langus visur 
matyti buvo žiburiai, iš visur kvepėjo kepta žąsiena, kiek- 
vienas Naujųjų metų laukė. Tą visų laukiamąją šventę ir ji 
galvoje turėjo... | 

Kertėje, tarp dviejų namų, katrų vieni labiau į gatvę 
buvo išsikišę, varguolė atsisėdo pailsėti. Ji susitraukė. Savo 

nušalusias kojeles drabužėliu prisidengė. Atsisėdus rados 
dar šalčiau, bet namo grįžti nedrįso; ji nebuvo pardavusi nei 
vieno degtuko, nei vieno skatiko nebuvo tą dieną gavusi. 
Tėvas ją tikrai primuš, antra — ir namie buvo nešilta. Tro- 
boje juos stogas tedengė, bet ir tas buvo skylėtas: pro jį, — 
nors pačios didžiosios skylės buvo šiaip taip užkaišiotos 
šiaudais ir kitais galais, vėjai visur pūtė. 

Jos rankytės buvo beveik pastirusios nuo šalčio. Vienas 
degtukas tegalėjo jai padėti, kad būtų drįsusi išsiimti iš 
dėžutės, brykštelti į sieną ir pasišildyti pirštus. 

Pagaliau išdrįso. Išsitraukė degtuką. Pšš! Žybtelėjo, įsi- 
degė. Ranką mergaitė laikė ties pat degtuku, o jo liepsna 
buvo tokia skaisti ir didelė, kaip žvakės! Ir tikrai gražus 
buvo tas žiburėlis. Mergaitei rodėsi, kad ji sėdinti prieš di- 
delę geležinę krosnį, žibančiomis vario kojomis ir vario gaub- 
tuvu. Kaip smagiai liepsnojo ugnis, Kaip maloniai ji šildė! 
Mergaitė jau buvo betiesianti ir kojeles prie krosnies pasi- 
šildyti, bet — ugnelė staiga užgeso, krosnis išnyko, ir jos 
rankose nudegusio degtuko galas beliko. 

Mergaitė kitą braukė. Degtukas žybtelėjo, ir toje vietoje, 
kur krito šviesa, siena rados giedra kaip dujų apdangalas, 
ir mergaitė galėjo matyti, kas yra kambaryje. Stalas balta 
staltiese buvo apdengtas, jo viduje gražiausia porceliano 
lėkštė švytėjo, toje kepta žąsis, obuolių ir slyvų prikimšta, 
kėksojo ir gardžiai kvepėjo. Ir kas įstabiausia: ta žąsis pas- 
kui staiga nušoko nuo lėkštės ir, krapinėdama su peiliu ir 
šakutėmis krūtinėje, ėmė tiesiai į mergaitę eiti... 

Bet čia degtukas vėl užgeso, ir mažutėlė storą, drėgną, 
šaltą sieną prieš save tematė. 

Ji įbraukė dar vieną degtuką ir šiuo kartu prie puikios 
eglutės atsidūrė. Eglutė buvo dar didesnė ir gražesnė, negu 
ta, kurią buvo mačiusi pro stiklo duris lobingojo pirklio tro- 
boje. Tūkstančiai žvakių degė žaliose šakelėse, ir margi 
paveikslėliai, kokių matydavo parduotuvių languose, iš 

aukšto į ją veizėjo. Jų pasiekti mergaitė ištiesė rankeles, 
bet tuo tarpu degtukas ir vėl užgeso. Eglutės žvakelės ėmė 
kilti vis aukštyn ir aukštyn ir pagaliau pavirto dangaus 
žvaigždėmis ir aukštybėse žibėjo. Viena žvaigždelė nukrito 
ir krisdama paliko paskui save ugnies ruožą. 

— Turbūt kas miršta! — pagalvojo mergaitė, nes mo- 
čiutė, kuri ją viena temylėjo ir kuri dabar jau mirus buvo, 
pasakojo jai, kad, einant kam nors iš šio pasaulio pas Die- 
vą, krintanti dangaus žvaigždė. 

Mergaitė dar kartą brykštelėjo degtuką. Vėl viskas 
nušvito, ir tuo nušvitimu stovėjo prieš ją senoji močiutė, tokia 
pat šviesi, spindinti, tokia pat romi ir mylinti kaip ir kitados. 

— Močiute! — suriko mažytė. — Atsiimk mane pas sa- 
ve! Aš žinau, tu nueisi, kai užges degtukas; tu pranyksi 
kaip šiltoji krosnis, kaip gardžioji kepta žąsis, kaip gražioji, 
didžioji eglutė! 

Ir ji brykštelėjo visą dėžutę degtukų: norėjo, kad senelė 
ilgiau pabūtų su ja. 

Ir degtukai įsidegė taip skaisčiai, jog aplinkui pasidarė 
šviesiau negu vidurdieny. Niekados dar močiutė nebuvo to- 
kia didelė ir graži; ji pasiėmė mergaitę ant rankų, ir abi, 
šviesios ir linksmos, pakilo aukštai, be galo aukštai nuo žemės; 
jos lėkė ir lėkė vis į aukštybes; ir ten, kur jos nulėkė, nebuvo 
nei šalčio, nei bado, nei vargo — jos buvo pas Dievą. 

Išaušo šaltas rytas. Kertėje, prisiglaudusi prie sienos, 
sėdėjo vargšė mergaitė. Jos skruostai buvo raudoni, lūpos 
šypsojo — vargšė sušalo paskutinę senųjų metų naktį. 

Naujųjų metų saulė patekėjo ties mažu lavonėlių. Su- 
stingusi sėdėjo mažytė su savo degtukais, kurių viena dėžu- 
tė buvo sudegusi. 

— Jos norėta pasišildyti, — kalbėjosi žmonės. | 

Bet niekam nei į galvą neatėjo, kiek daug jos grožybių 
matyta, kokioje šviesybėje jos nulėkta su močiute į Naujųjų 
metų linksmybes. 


Sniego senis 


ai bent šaltelis! — džiaugėsi sniego senis. — 
Vienas malonumas toks oras! Ir tas pasiutęs 
žiemys kaip mane meiliai glosto, kaukdamas 

pagal ausis! Tik man nepatinka aure anas 


/ raudonas ratas, spoksantis į mane! — Rau- 
donu ratu sniego senis vadino saulę, buvu- 
sią tuo metu arti laidos. — Bet aš jo nebijau, aš stiprus: 


tegu čia kažkas būtų, nei nemirktelėsiu! 

Bet mirktelėti jis nei negalėjo: vietoj akių įstatyti buvo 
du juodi angliai, o į burną įspraustas senas grėblys, todėl 
jis visą laiką juokėsi atkišęs dantis. 

Sniego senis nebuvo didelio amžiaus — dar tos pačios 
dienos rytą nulipdytas. Tik nulipdytą, sveikino jį džiaugs- 
mingi vaikų balsai ir švilpiančių pro šalį rogių tarškūs žvan- 
gučiai. Taip sveikinamas sniego senis galvojo, kad jis labai 
ne bet kas. Jis dar daugiau kėlėsi, pamatęs, kad vietoj nu- 
sileidusios saulės netrukus patekėjo mėnuo. 

— Aure tas ratas išlindo jau iš kitos pusės! — tarė 
sniego senis. — Aš jam įvariau gerokai baimės, net pablyš- 
ko! Aš jį pamokiau, daugiau nebespoksos man į akis! Jo 
blanki šviesa dabar mane net gražina. Tik man pikta, kad 
tas kvailas ratas gali kilotis iš vienos vietos į kitą, o aš ne. 
Kaip aš norėčiau lakstyti ir čiaužyti po ledą! 

— Au, au!-— sulojo senas šuva užkimusiu balsu.— Au, 
au! O kai saulė ims tave mokyti, tai nežinosi, kaip nuo jos 
bėgti! Per daugelį metų mačiau, kaip nuo jos trūkčiagalviais 
bėgo tavo broliai. Ji labai galinga! 

— Kaip tas didelis ratas aukštai gali mane mokyti laks- 
tyti? — tarė sniego senis, turėdamas galvoj mėnesį. — Kai 
aš, įspyręs akis, į jį pažiūrėjau, tai jis išsigandęs pasislėpė, 
o dabar slenka iš kitos pusės! 

— Tu nieko nesupranti, seni besmegeni! — atsiliepė šu- 
va.— Tiesą sakant, tave tik nulipdė iš paskutinio sniego, 
todėl nieko nežinai. Ką tu dabar aukštai matai — tai mė- 
nuo, o kur neseniai pasislėpė — tai saulė. Ji niekam nesi- 
leidžia žiūrėti tiesiai sau į veidą! Rytoj ji vėl pasirodys ir 
pamokys tave taip, kad tu stačia galva lėksi į griovį! Oras 
greit atsimainys, aš tai jaučiu iš savo paskutinės dešinės 
kojos. Prieš oro atmainą ją vis man gelia. 

„Man neaišku, ką jis kalba! — svarstė sau sniego se- 
nis. — Bet jaučiu, kad čia turi būti kas negeras. Taip pat 
jaučiu, kad tas ratas, kur į mane spoksojo — saulė, kaip jis 
jį vadina, — irgi man ne tėvas.“ 

— Au, au! — sulojo vėl šuva, apsisuko tris kartus ap- 
link save patį, įlindo į savo gurbą ir atsigulė šiltai ant šiaudų. 

Oras tikrai atsimainė. Iš pradžių pakilo tirštas drėgnas 
rūkas, paskui papūtė šaltas vėjas, ir šaltis dar pasmarkėjo. 

Saulei tekant buvo nuostabus reginys. Visi medžiai sto- 
vėjo apšerkšniję, mirgėdami kaip sidabras saulės spindu- 
liuose. 

Sniegu apdribusios šakos pamaži lingavo, visa žemė, 
rodos, buvo nubarstyta deimantais. Iš visų pusių akinanti 
šviesybė darė labai gražų vaizdą. 

— Kaip gražu! — tarė jauna geltonplaukė mergaitė, at- 
ėjusi į daržą kartu su vienu jaunikaičiu. — Žiemą šimtą 
kartų gražiau kaip vasarą! 

— Ir tokio puikaus vyro vasarą neregėsi! — pasakė jau- 
nikaitis, rodydamas į sniego senį. 

Mergaitė linksmai nusijuokė ir žemai linktelėjo, svei- 
kindama sniego senį. Paskui jie abudu nukeliavo tolyn, min- 
dami po savo kojų treškantį sniegą. 


, — Kas jie tokie? — paklausė šunies sniego senis. — 
Jie labai malonūs. Tu juos žinai? 
— Gerai žinau, — atsakė šuva.— Ypač ją gerai žinau 


daug metų, ji mane visados glosto, eidama pro šalį, ir daž- 
nai atneša riebų kaulą. Jie man labai patinka. Ji yra tų 
namų duktė. Daržas, kur mes dabar esam, yra jos tėvo. O 
tas jaunikaitis yra jos sužadėtinis. Jie eina dabar pasižiū- 
rėti ten toliau jiems statomų namų, paskui jie ten kartu 


gyvens. 

— Ten toliau... aš nematau, — tarė sniego senis. — Jei 
jie užpakaly manęs, aš negaliu pasukti galvos. 

— Au, au! — atsiduso šuva. — Aš ją pažinau, kai ji 


buvo dar maža mergaitė. Tada ir aš buvau visai mažas ir 
nevargau kaip dabar, pririštas ir to bjauraus šalčio kanki- 
namas. 

— Neniekink šalčio! — pasakė sniego senis. — Kas gali 
būti malonesnis už šaltį? Bet geriau papasakok, kaip tu 
gyvenai anksčiau. 

— Au, au! — vėl atsiduso šuva. — Aš gyvenau aure 
anuose dideliuose namuose. Tada aš buvau dar mažas, ir 
mane labai lepino. Laksčiau po visus gražius kambarius, 
vaikai mane ant rankų nešiojo. Mane maudė, šukavo, gar- 
džiausiais daiktais penėjo. Bet vieną kartą šeimininkas pa- 
sakė, kad aš pasidaręs didelis ir nebegražus. Tada mane 
atidavė namų prižiūrėtojai, gyvenusiai apačioj. Ten aš bu- 
vau dar labai laimingas. Tiesa, butas buvo ne toks puikus, 
meilių žodžių labai negirdėjau, bet vaikai manęs nebetam- 
pė, norėdami pažaisti, ir aš galėjau ramiai gulėti. Guolis 

buvo minkštas, ėsti gaudavau sočiau kaip viršuj pas ponus. 
Be to viso, aš turėjau krosnį. O, tu negali suprasti, kas tas 
yra! Tau ji gal ir mažiau patiktų. Bet aš nuolat galvoju ir 
sapnuoju krosnį. 

— Kas yra ta krosnis, kad ją taip giri? — paklausė 
sniego senis. — Ar ji graži? Ar ji panaši į mane? 

— Visai nepanaši! — atsakė šuva juokdamasis. — Tu 
baltas, o ji juoda, turi ilgą kaklą ir visados karšta. Ji ryja 
medį ir kartais iš burnos spjauna ugnį. Tu iš savo vietos 
gali ją matyti, pažvelk į pogrindį. 

Sniego senis pažvelgė į tą vietą, kur jam nusakė šuva, ir 
tikrai pamatė tokį daiktą: visas juodas, žiba, gerklė pilna ug- 
nies. Tai regėdamas, jis norėjo, iš vienos pusės, prieiti prie 
krosnies arčiau, o iš kitos pusės, bėgti kaip galima toliau. 

— O kodėl tu nepasilikai ten? — paklausė jis šunies. — 
Kam tu pametei tokią gerą vietą? 

— Aš ją pamečiau ne savo noru! — atsakė šuva. — 
Kartą vienas šeimininkų vaikas, didžiausias padauža, atėjo 
į pogrindį man pusryčiaujant.. Griaužiau labai riebų kaulą. 
Tas berniūkštis, mane erzindamas, norėjo jį man atimti. Aš 
nesupratau juoko, ėmiau urgzti, norėdamas priminti, kad 
kaulas yra mano, o ne jo. Bet jis nesiliovė erzinęs. Papykęs 
aš jam griebiau už rankos ir įkandau. Pamatęs kraują, vai- 
kas baisiai išsigando ir ėmė rėkti. Subėgo žmonės ir gerai 
išdulkino man kailį. Paskui užnėrė man ant kaklo grandinę 
ir išvedę pririšo prie šio gurbo. Netrukus mirė namų prižiū- 
rėtoja, prie kurios gyvenau, ir dabar šioj vietoj visą laiką 
riogsau pririštas. Čia bebūdamas užkimau, mano balsas pa- 
sidarė nebeskardus. Gaila, kad manęs nepažinai tuo metu, 
kada aš turėjau gražų balsą. Bet vis dėlto man geriau kaip 
tau, nenorėčiau mainytis vietos su tavim. 

Sniego senis į galą buvo nustojęs klausytis šunies is- 
torijos. Jis žiūrėjo į krosnį. Krosnis stovėjo ant keturių ko- 
jų, buvo didumo sulig juo. Jam atėjo keista mintis. 

— Norėčiau, — tarė jis — nueiti į pogrindį ir susipažinti 
su krosnim. Baisus ima mane noras prisiglausti prie jos. 

— Tu visai kvailas, — atsiliepė šuva. — Pirmiausia, tu 
negali pasijudinti iš tos vietos, kur stovi, tai tau tuo geriau. 
Bet jei tu prisiartintum prie krosnies, tai tuojau tavęs ne- 
bebūtų. Greičiau žūtum kaip nuo saulės! 

Sniego senis nelabai tikėjo. Jam rodėsi, kad šuva taip 
kalba iš pavydo. Jam turėjo būti gaila tos krosnies, ir bijojo, 
kad kas kitas prie jos neprisiartintų. 

Sniego senis tylėdamas žiūrėjo į krosnį, skleidžiančią 
malonią šviesą. Jis gėrėjosi liepsna, šokančia iš vidaus, ati- 
darius duris, ir galvojo, kokia jam būtų laimė, jei galėtų 
prisiglausti prie tos krosnies. 

Taip praėjo naktis. 

Kitą dieną buvo dar šalčiau, šerkšnas aptraukė namų 
langus, ir sniego senis negalėjo matyti, kas darėsi viduj. Jis 
stovėjo labai nesmagus. 

— Nesirūpink be reikalo, — mokė jį šuva, — ir džiau- 
kis, turėdamas tokį gerą orą. Galimas daiktas, kad rytoj jis 
tau tiks mažiau negu šiandien. Mano dešinė koja prana- 
šauja, kad oras greit mainysis, bet neturėsi iš to naudos. 

Sniego senis manė, kad šuva juokauja, ir jo patarimų 
nenorėjo nei girdėti. 

Kitą dieną buvo atodrėgis. Sniegas pasidarė drėgnas ir 
pradėjo po truputi nykti. 

Sniego seniui užėjo striukė. Per vieną dieną vargšas bai- 
siai sumenkėjo. Jis nedejavo, nieko daugiau nekalbėjo, styp- 
sojo nosį nuleidęs. Vieną rytą jis visai sugriuvo, toj vietoj 
bestovėjo juodas pagaikštis, vaikų atsineštas sniego seniui 
lipdyti. 

— Au, au! — lojo šuva, — štai dėl ko jį traukė kros- 
nis! Čia kaltas buvo pagaikštis, troškęs grįžti į savo vietą 
prie ugnies! Dabar viskas jau baigta. 

Po šlapių dienų netrukus prasidėjo šviesus ir šiltas pa- 
vasaris. Vaikai, kur tiek džiaugėsi, lipdydami sniego senį, 
dabar šūkavo ir dainavo: 


Šalta pasibaigė žiema, 
Diena išaušo vėl linksma. 


Ir niekas daugiau, net anas paišinas pagaikštis, nebe- 
galvojo apie sniego senį. 


Metų istorija 


aigėsi gruodis. Lauke baisiai pustė. Sniegas 
didžiuliais verpetais sukosi gatvėse ir skers- 
gatviuose, storai lipdė langus, tumulais virto 
nuo stogų. Visi žmonės bėgo tekini, griuvo 

> ir, susitikę viens kitą, vertė į pusnį. Vežimai 

x ir arkliai atrodė kaip cukrum apibarstyti. Va- 
žiuojant prieš vėją, liokajai, stovėdami užpakalyje, turėjo 
nugaras atsukę į karietą, pėstieji taikė bristi vėžėmis pas- 
kui vos slenkančius vežimus. 

Pagaliau pūga pasibaigė. Pagal namus prakasė siaurą 
taką, tokį siaurą, kad kai žmonės juo eidami susitikdavo, 
tai sustodavo, nenorėdami viens kitam užleisti kelio. Nei 
vienas nenorėjo pirmas žengti į pusnį, kad kitas galėtų pra- 
silenkti. Ir taip abu stovėdavo tylėdami ir nejudėdami, kol 
pagaliau, lyg susitarę, abudu vienu kartu ryždavosi patrauk- 
ti iš tako į šalį po vieną koją, kuri tuoj giliai įklimpdavo į 
sniegą. 

Pavakary vėjas visai nutilo. Dangus pasidarė toks gied- 
ras, lyg jį kas būtų švariausiai nušlavęs, pakėlęs kiek aukš- 
čiau ir nuskaidrinęs; žvaigždės spindėjo tartum tik nušveis- 
tos, viena šviesiau už kitą. Šalo, net tvoros poškėjo, ir jau 
prieš rytą sniego paviršius pasidarė toks kietas, kad ant jo 

šokinėdami nebeklimpo žvirbliai. Jie skraidė nuo vienos 
pusnies ant kitos, striksėjo pramintais takeliais, bet lesti 
nieko nebuvo. O šaltis spiginte spigino. 

— Čir čir! — sakė vienas žvirblis kitam, — tai tau ir 
nauji metai! Juk jie daug prastesni už senuosius. Vertėjo 
čia mainyti! Dėl daug ko jie man nepatinka! 

— O žmonės, žiūrėk, kaip lakstė visą naktį, sveikinda- 
mi naujus metus, — pasakė mažas, nuo šalčio pašiurpęs 
žvirblelis: — jie ir puodus į duris daužė, ir šaudė, ir tiesiog 
iš galvos ėjo iš džiaugsmo, kad baigėsi senieji metai. Turiu 
prisipažinti, džiaugiausi ir aš pats: tikėjausi, kad tuoj pat 
prasidės šiltos dienos, bet apsigavau. Šalti ėmė dar smar- 
kiau negu pirma. Matyt, žmonės apsiriko su laiku. 

— Žinoma, apsiriko, — tarė trečias žvirblis su žilu nuo 
senatvės kuodu. — Jie turi vieną tokį daiktą, vadina kalen- 
dorium. Žmonės patys jį išgalvojo ir nori, ar girdi, kad vis- 
kas pasaulyje eitų, kaip ten parašyta. Bet labai apsirinka! 
Kai ateis Pavasaris, tada prasidės ir nauji metai. Taip jau 
eina iš senų senovės, tos tvarkos laikausi ir aš pats. 

— O kada gi tas Pavasaris ateis? — klausė kiti Žvir- 
bliai. 

— Kai parlėks gužai, — atsakė senis žvirblis: — bet 
kada jie parlėks, tą sunku žinoti iš anksto. Čia mieste to 
niekas nežino, bet kaime apie tokius daiktus išmano dau- 
giau. Kad taip mums dabar nulėkus į kaimą ir ten palau- 
kus Pavasario! Šiaip ar taip, ten mes būtume prie jo arčiau. 

— Gal tas būtų ir gerai, — atsiliepė vienas žvirblis, 
ilgai šokinėjęs ir čirškėjęs, nesakydamas nei žodžio. — Tik- 
tai aš jau įsitaisiau mieste, pripratau prie šiokių tokių pa- 
togumų, kurių kaime neturėsiu. Netoli nuo čia gyvena vieni 
žmonės, jiems atėjo į galvą toks labai geras daiktas: jie pri- 
taisė prie sienos gėlių puodą taip, kad puodo viršus pri- 
glaustas prie sienos, o dugnas atsuktas į lauką; dugne 

pragręžta tokia skylė, kad aš lengvai galiu pro ją įlįsti ir 
išlįsti. Ten su pačia susinešėme lizdą ir išsiperėjome vai- 
kus. Žinoma, žmonės tą padarė tik tam, kad galėtų pasi- 
džiaugti, į mus žiūrėdami, todėl jie mums barsto ir duonos 
trupinius. Taigi su lesalu mums taip pat bėdos nėra. Tai 
geriau mes pasiliksime mieste. Nors ir mums daug kas ne- 
patinka, bet senos vietos nemesime. 

— O mes lėksime į kaimą ir pažiūrėsime, ar neateina 
Pavasaris, — pasakė kiti žvirbliai ir išlėkė. 

Bet ir kaime buvo šalta, šalo ten smarkiau negu mies- 
te. Aštrus, svilinantis vėjas lakstė užpustytais laukais. Ap- 
simovęs dideles pirštines, laukininkas sėdėjo rogėse, trin- 
damas ir daužydamas viena į kitą rankas, kad jos taip ne- 
šaltų; rimbą buvo pasidėjęs sau prie kojų, bet liesi arkliu- 
kai ir be to bėgo taip greitai, kad nuo jų kamuoliais virto 
garas. Sniegas cypė po pavažomis, žvirbliai šokinėjo rogių 
paliktose vėžėse ir stingo nuo šalčio. 


— Čir čir! — čirškėjo jie. — Kada gi ateis Pavasaris? 
Kaip ilgai reikia laukti! 
— Ilgai! — pasigirdo nuo gretimos apipustytos kalve- 


lės. Gal čia buvo aidas, o gal čia pasakė tas keistas senis, 
sėdėjęs ant apipustyto kauburio. Senis buvo visas baltas 
kaip laukininkas su naujais baltais kailiniais. Jo veidas 
buvo išblyškęs, ilgi žili plaukai, didelės šviesios akys. 


— Kas tas senis? — klausė žvirbliai. 
— Aš jį pažįstu, — pasakė senas varnas, tupėjęs ant 
tvoros ir teikęsis šnektelėti net su žvirbliais. — Tai Žiema, 


pernykščių metų senis. Jis nemirė, kaip skelbia kalendo- 
rius, o paskirtas mažojo princo Pavasario globėju. Tas Pa- 
vasaris jau greitai ateis. Taip, o kol kas pas mus viską 
rikiuoja Žiema. Karr! Tai šaltelis! O ką, riečia jis į ožio ragą, 
mažiukai? 


78 


— Matot, ar aš jums nesakiau? — atsiliepė mažasis 
žvirblis. — Kalendorius yra tik žmonių išgalvotas daiktas, 
jis visai nesutinka su metų pasisukimais. Jau verčiau tegu 
mums paliktų skirstyti metų laikus, mes tą reikalą geriau 
išmanome negu Žmonės. 

Praėjo savaitė, kita. Miškas pajuodavo, užšalęs ežeras 
pasidarė panašus į ištirpusį šviną; žeme traukė drėgnas ir 
šaltas rūkas; būriais lakstė dideli juodi varnai, bet jie ne- 
kranksėjo; rodėsi, kad viskas miegojo. 

Bet štai tykštelėjo saulė, ir visas ežeras staiga subliz- 
gėjo kaip išlydytas cinas. Sniegas ant laukų ir kalniukų lyg 
papilkėjo, apsinešė, bet baltasis senis vis dar tebesėdėjo ten 
pat, tik nuolat žvalgėsi į pietus. Jis matė, kad sniegas vis 
labiau nyksta, smunka, tartum kiaurai žemę prasmegda- 
mas, kad tai šen, tai ten ima rodytis žalias žemės lopiniu- 
kas, kur kapstinėjosi daugybė žvirblių. 

— Čivir vivir pavasaris! 

— Pavasaris! — nuskambėjo per laukus ir pievas, per 
tamsius miškus, kur ant medžių jau žibėjo jaunos žalios 
samanos. 

Štai parlėkė iš pietų pirmieji du gužai; kiekvienas iš jų 
ant nugaros turėjo po mažą gražų vaikutį — berniukas ir 
mergaitė. Vaikučiai sveikindami pabučiavo žemę, ir, kur tik 
jie žengė žingsnį, visur iš po sniego lindo baltos gėlytės. 
Susiėmę rankomis, jie priėjo prie žilo žiemos senio, priglau- 
dė galvas prie jo krūtinės, ir tą pačią akimirką jis išnyko. 
Viską aptraukė tirštas ir drėgnas rūkas. 

Paskui pakilo vėjas. Švilpdamas lėkė jis per visą kraštą 
ir blaškė šaltą rūką. Skaisti saulutė ėmė gerai šildyti. Žie- 
mos vietoj į sostą įžengė gražūs Pavasario vaikai. 

— Štai dabar tai nauji metai! — džiaugėsi žvirbliai. — 
Prikentėm žiemą, dabar bent atsigausime! 

Kur tik rodėsi Pavasario vaikai, visur ant medžių ir krū- 
mų sprogo žali pumpurai, dygo žolė, vis labiau žaliavo lau- 

kai. Mergaitė visur barstė gėles. Gėlių jos prijuostėj buvo 
tiek daug, ji niekaip negalėjo jų visų išbarstyti, kad ir kaip 
dosniai jas švaistė. Ji tiesiog pilte apipylė tikru žiedų snie- 
gu obelų ir persikų medžius; tie labai puikavosi savo baltu 
apdaru, nors lapai dar nebuvo visai išsiskleidę. 

Mergaitė suplojo delnais, berniukas taip pat. Beregint 
nežinia iš kur ėmė lėkti nesuskaitomi būriai paukščių, ir 
visi jie čiulbėjo: 

— Pavasaris atėjo! Pavasaris atėjo! 

O, kaip gražu visur buvo! Net šimtametės senutės, ir 
tos ėjo pasėdėti lauke, pasišildyti prieš saulutę ir atsigaivin- 
ti. Jos žiūrėjo į gelsvas gėleles, nubarstytas po visą pievą — 
visai taip pat, kaip ir tais seniai praėjusiais laikais, kada jos 
pačios buvo dar jaunos. Pasaulis rodėsi joms vėl jaunas, ir 
jos šypsodamos sakė: 

— Kokia puiki dienelė šiandien ištiko! 

Miškas vis dar tebebuvo pilkšvai rausvas nuo išbrin- 
kusių pumpurų, bet jau žaliavo jaunos samanos, kvepėjo 
nesuskaitoma daugybė žibučių, skleidė žiedus snieguolės ir 
raktažolės. Kiekvienas stiebelis buvo pilnas gyvybės sulčių, 
kas valandėlę augo ir stiprėjo. Visa žemė atrodė kaip koks 
nuostabus patiesalas ir traukte traukė ant jo pasėdėti. Ir 
tikrai ant jo sėdėjo susiglaudę jauni Pavasario vaikai. Jie 
dainavo linksmas dainas, juokėsi ir vis augo ir augo. 

Iš dangaus ant jų lynojo šiltas lietutis, o jie to nejautė. 
Lietaus lašai ir džiaugsmo ašaros liejosi drauge. Jaunikis ir 
nuotaka pasibučiavo, ir tuo pačiu akies mirksniu medžiai 
išskleidė lapus. Kai patekėjo saulė, visi miškai jau žaliavo. 

Susikibę rankomis, jaunieji vaikščiojo tik išsiskleidusių 
lapų paūksmėje, lapų žalumą nuolat keitė mirguliuodami 
saulės spinduliai ir šešėliai. Kokia skaistybė, koks gaivinan- 
tis kvapas dvelkė nuo kiekvieno lapelio! Smagiai ir skardžiai 
tarp šlamančių nendrių margais akmenėliais čiurleno srau- 
nūs upeliai. 

— Per amžių amžius! Taip buvo, yra ir visados bus! — 
sakė visa gamta. 

Kukavo gegutė, skambiai čireno vieversėlis. Buvo nuo- 
stabus pavasaris. Tik vieni gluosniai vis dar tebelaikė savo 
žiedus vilnonėse pirštinėse: jie buvo labai atsargūs, o toks 
atsargumas, reikia pasakyti, juk nuobodus daiktas! 

Vėl slinko dienos ir savaitės. Ėjo vis šiltyn. Karšto oro 
vilnys glostė rugius, ir tie vis balo ir balo. Ant spindinčio 
kaip veidrodis miško ežerų paviršiaus baltasis šiaurės lotas 
kėtė savo plačius, žalius lapus, ir žuvys slapstėsi jų šešė- 
lyje. Miško pakraštyje, ten, kur nuo laukininko triobelės 
sienos atsimušę saulės spinduliai šildė sužydusias rožes ir 
vyšnių šakas, aplipusias juodomis, sultingomis uogomis, sė- 
dėjo gražioji Vasara, ta pati, kurią matėme dar vaiką, pas- 
kui — nuotaką. Įsmeigusi akis, ji žiūrėjo į juodus debesis, 
tartum kalnai slenkančius vis artyn ir artyn. Jie siautė dan- 
gų iš trijų pusių, vis didėjo ir didėjo ir pagaliau, lyg apvers- 
ta jūra, nusileido ant miško, kur, lyg burtininko mostelėji- 
mu, vienu akies mirksniu viskas nutilo. Nurimo vėjelis, pa- 
liovė giedoti paukščiai, visas prigimimas tartum išsigandęs 
ko laukė. Tiktai keliais ir takais pasidarė didesnis skubėji- 
mas: ir pėsti, ir važiuoti — visi bėgo greičiausiai pasislėpti 
nuo užeinančios audros. 

Staiga žybtelėjo, ir akinanti šviesa kaip ugnim viską 
apipylė. Paskui sutemo, trenkė griaustinis, sudrebėjo visas 
oras. Lietus ėmė pilti čiurkšle. Tamsa ir šviesa, tyla ir grio- 
vimas keitėsi be paliovos. Žolę ir javus priplakė visai prie 
žemės, ir rodėsi, kad jie jau niekada nebeatsistos. 

Bet kaip pradėjo, taip pat staiga nustojo smarkiai lyti, 
ėmė kristi tik stambūs reti lašai. Vėl išlindo saulė, ir ant 
lapų pakibę lietaus lašai žėrėjo kaip brangiausi perlai. Skar- 
džiai pragydo paukščiai, vandenyje vikriai nardė žuvys, ore 
sukosi spiečiai uodų. O ant vis dar tebeputojančios, audros 

įsiūbuotos jūros kranto, ant akmens, sėdėjo Vasaros drau- 
gas — stambus ir tvirtas kaip ąžuolas vyras. Nuo jo garba- 
notų plaukų varvėjo vanduo. Atsigavęs, tartum pajaunėjęs 
po šaltos maudynės, jis sėdėjo ir šildėsi prieš kaitrią saulę. 
Ir visa gamta rodėsi atjaunėjusi. Viskas augo, viskas tarpo. 
Buvo vasara — karšta puiki vasara. 

Nuo vešlių dobilų dvelkė švelnus, saldus kvapas. Bitės 
dūzgė, sukosi apie seną meldyklą. Gervuogės raitėsi apie 
sugriuvusį jos aukurą. Prieš saulę blizgėjo dar šlapi nuo 
neseniai praėjusio lietaus aukuro akmenys. Čia su savo mo- 
tina darbavosi spiečius bičių, rinko medų ir siuvo korius. 
Visa tai matė tik puikioji Vasara ir jos draugas. Jiems buvo 
skirtas tas aukuras su visomis gamtos dovanomis. 

Vakaro dangus žėrėjo kaip auksas. Jokių kitų, žmonių 
statytų, gražiausių rūmų skliautai savo puošnumu nebūtų 
galėję su juo lygintis. Mėnuo švietė nuo saulės laidos iki 
užtekėjimo. Žemėje buvo vasara. 

Bėgo dienos, savaitės. Laukuose sužibėjo pjovėjų dal- 
giai ir pjautuvai. Obelų šakos linko nuo geltonų ir raudonų 
vaisių sunkumo. Skleisdami smarkų kvapą, didelėmis ka- 
somis kabojo apynių spurgai, o po lazdyno krūmu, aplipu- 
siu kekėmis prinokusių geltonų riešutų, ilsėjosi rimtoji Va- 
sara su savo draugu. 

— Kaip gražu! — tarė ji. — Iš visur sklinda palaima, 
visur taip jauku, taip malonu, bet pati nežinau, kodėl aš 
trokštu kažkokios tylos, ramybės. Nemoku to pasakyti. Štai 
jau ir vėl aria laukus! Žmonėms vis maža, jie nori vis dau- 
giau ir daugiau. Ana, ir gužai renkasi į būrius ir iš tolo 
sekioja paskui arklą. Tai tie patys Egipto paukščiai, kur čia 
mus oru atnešė. Ar tu atsimeni, kaip mes, dar vaikai bū- 
dami, atkeliavome į šiaurę? Tada nes su savim atnešėm 
gėles, skaisčią saulės šviesą ir žalią apdarą miškams. Ne- 
meiliai elgėsi su jais tada vėjas. Štai dabar jie gelsta ir 

tamsėja kaip pietų šalies medžiai, tiktai ant jų nėra tų auk- 
so vaisių, kokie auga ten. 

— Tu nori matyti aukso vaisius? — paklausė Vasaros 
draugas. — Tai žiūrėk, pasidžiauk jais. 

Jis pakėlė rankas, ir medžių lapai pasidarė geltoni ir 
raudoni. Visi miškai mirgėte mirgėjo įvairiausiomis spalvo- 
mis. Erškėtrožių gyvatvorė apsipylė skaisčiai raudonomis 
uogomis, ant šeivamedžio šakų kabėjo sunkios, juosvos uo- 
gų kekės; prinokę laukiniai kaštonai byrėjo žemėn iš savo 
sproginėjančių tamsiai žalių kevalų, o miško tankumyne an- 
trą kartą pražydo žibutės. 

Tik metų karalienė kasdien vis labiau blyško ir darėsi 
vis tylesnė. 

— Šaltas vėjas dvelkia! — skundėsi ji. — Naktimis vis 
kyla drėgnas ūkas. Mane traukia į tą šalį, kur praėjo mano 
mažos dienos. 

Ji sekė akimis į tolimus kraštus išlekiančius gužus ir 
tiesė paskui juos rankas. Ji pažvelgė į jų tuščius lizdus: 
viename lizde ant aukšto stiebelio pražydo rugiagėlė, kitame 
išaugo geltona svėrė, tartum lizdai būtų buvę tam tik su- 
krauti, kad jos čia ramiai galėtų augti! Atlėkė žvirbliai ir 
sulindo į gužų paliktus lizdus. 

— Čir čir! Kurgi pasidėjo šeimininkai? Jie tikriausiai 
nemėgsta vėjo ir todėl pametė mūsų kraštą. Tiek to, laimin- 
gos kelionės! 

Miško lapai dar labiau pagelto ir pradėjo kristi. Papūtė 
šalti, žvarbūs vėjai, buvo jau vėlus ruduo. 

Ant nukritusių geltonų lapų ilsėjosi metų karalienė ir 
kažko ilgėdamasi žiūrėjo į ramiai mirgančias žvaigždes. Ša- 
lia stovėjo jos draugas karalius. Staiga pūstelėjo smarkus 
vėjas, pakėlė aukštyn debesį sausų lapų, ėmė sukti, ir ta- 
me debesyje išnyko karalienė. Tiktai drugelis — paskutinis 
tais metais — praskrido šaltu rudens oru. 

Kasnakt kilo drėgni rūkai, pūtė šaltas kaip ledas vėjas, 
prasidėjo ilgos, tamsios naktys. 

Metų karalius jau turėjo širmą galvą, bet jis pats to 
nežinojo: jis manė, kad jo plaukai apkritę baltomis snaigė- 
mis. Plonutė balta skara užklojo žalius laukus. 

Bažnyčiose suskambėjo varpai. 

— Kalėdų varpai! — tarė metų karalius. — Greitai už- 
gims nauji valdovai, ir aš vyksiu paskui karalienę, kartu su 
ja rasiu atilsį žibančioj žvaigždelėj. 

O į pripustytą eglyną atskrido Kalėdų angelas ir palai- 
mino tuos jaunus medelius, kurie buvo nuskirti šventei 
puošti. 

— Visur džiaugsmas ir linksmybė! — sakė senasis ka- 
ralius. Per kelias paskutines savaites jis buvo pavirtęs į bal- 
tą kaip obelis senelį. — Mano poilsio valanda jau arti. Vei- 
kiai jaunieji perims iš manęs visą valdžią. 

— Bet tavo valdžia dar nepasibaigė, — tarė Kalėdų an- 
gelas. — Tavo poilsio valanda dar neatėjo. Liepk sniegui šil- 
tai užkloti jaunus želmenis. Mokykis nusilenkti kitam vieš- 
pačiui, pats dar tebesėdėdamas soste, mokykis nepykti už 
tai, kad tave dar gyvą užmirš kaip mirusį. Tavo laisvės va- 
landa išmuš tik tada, kai ateis naujas Pavasaris. 

— O kada jis ateis? — paklausė Žiema. 

— Kai parlėks gužai! 

Ir Žiema su žila galva ir su žila barzda, šalta, pasenusi 
ir sulinkusi, bet vis dar galinga kaip audra ir kieta kaip 
ledas, sėdėjo viena ant aukšto užpustyto kauburio ir, kaip 
praeitą žiemą, vis žvalgėsi į pietus. Treškėjo ledas, girgždėjo 
sniegas, čiuožėjai kaip vėjas dūmė užšalusiais ežerais, o var- 
nai ir varnos gerai jautėsi sutūpusios ant balto sniego. Vėjo 
visai nebuvo. Žiema kietai sugniaužė kumščius, ir storas 
ledas apklojo visus vandenis. 

Vėl atlėkė iš miesto žvirbliai ir pradėjo klausinėti: 


— Kas tas senis? 

Varnas, o gal jo sūnus — tai, tikrai sakant, juk vis 
tiek — vėl tupėjo ant šakos ir atsiliepė: 

— Tai Žiema! Tai pernykščių metų senis. Jis nemirė, 
kaip nori įtikinti kalendoriai, bet liko turinčio ateiti Pavasa- 
rio globėju. 

— Kada gi ateis Pavasaris? — klausinėjo žvirbliai. — 
Gal tada prasidės geri laikai, ir bus geresnė valdžia? Senoji 
niekam netikusi! 

O Žiema susimąsčiusi linktelėjo galvą plikam, juodam 
miškui, kur aiškiai matėsi kiekvieno medelio visas liemuo ir 
jo išsikerojusios šakos. Nuo žemės pakilo šaltas rūkas. Se- 
nis užsnūdo. Jis sapnavo savo jaunas ir stiprias suaugusio 
vyro dienas. Prieš aušrą visą mišką aptraukė šerkšnas; nuo 
patėkėjusios saulės spindulių jis atrodė apsiklojęs vienais 
mirgančiais perlais. 

— Kada ateis Pavasaris? — klausinėjo žvirbliai. 

— Pavasaris! — nuaidėjo garsas sniego apipustytais 
kalnais. Kaitriau pašildė saulutė, sniegas pradėjo tirpti, ir 
paukšteliai pragydo: 

— Pavasaris ateina! 

Ir štai aukštai aukštai padangėj prasklendė vienas gu- 
žas, paskui jį pralėkė kitas. Kiekvienam ant nugaros sėdėjo 
gražus vaikutis. Vaikai nusileido ant lauko, pabučiavo žie- 
mos senelį, ir tas tą pačią akimirką, tartum Mozė nuo kal- 
no, išnyko nuneštas rūko. 

Mūsų istorija baigėsi. 

— Visa tai labai gražu, — čirškėjo žvirbliai, — tik ne- 
sutinka su kalendorium! 


Senieji namai 


iename mieste buvo labai seni namai, jie ten 
stovėjo jau keli šimtai metų. Jų pastatymo 
laikas buvo užrašytas ant sienos viršum du- 
rų, tik to užrašo negalėjai matyti, jis buvo 
visas apaugęs apyniais. Viršum kiekvieno 
lango buvo išpjaustyti iš medžio neregėti 
paukščiai ir gyvuliai. Viršutinis aukštas buvo toliau išsiki- 
šęs už apatinį, o po stogu buvo įtaisytas švino laštakas su 
drakono galva. Pirmiau lietaus vanduo bėgo iš drakono ger- 
klės, o paskiau dėl atsiradusios laštako šone skylės jis te- 
kėjo jam iš pilvo. 

Kiti tos gatvės namai buvo nauji, turėjo didelius langus 
ir lygias sienas. Jie nekentė tų senų namų, juokėsi iš visų 
jo pagražinimų ir vadino laužu. 

Tiesiai prieš tuos senuosius namus kitoj gatvės pusėj 
stovėjo nauji gražūs namai. Pro vieną tų namų langą nuo- 
lat žiūrėjo į senuosius namus mažas raudonveidis berniu- 
kas. Jie jam labai tiko. Žiūrėdamas jis svajojo apie laiką, 
kada jie buvo pastatyti, kaip tada atrodė gatvė, kuria vaikš- 
čiojo apsiginklavę alebardomis ir lankais kareiviai, jo matyti 
iš paveikslų. 

Kartą, taip žiūrėdamas pro langą, berniukas susipažino 
su senųjų namų šeimininku. Šeimininkas nebuvo toks se- 

nas, kaip tie namai, bet gerokai pagyvenęs ir vilkėjęs išėju- 
siu iš mados apdaru. Jis mūvėjo trumpas kelnes ir dėvėjo 
drabužį su didelėmis vario sagomis. Ant galvos turėjo už- 
sidėjęs peruką. Berniukas iš savo lango sveikindamas link- 
telėjo jam galva. Šeimininkas tokiu pat būdu jį atsveikino, 
ir jie abudu pasidarė dideli draugai, nepratarę viens ant- 
ram nei vieno žodžio. 

Senam šeimininkui buvo malonu turėti draugą nors už 
gatvės ir dviejų langų, nes jis gyveno savo namuose visai 
vienas. Jis turėjo tarną, tokį pat seną, kaip jis pats, tas 
ateidavo kas rytą apsiruošti ir pataisyti jam valgyti. 

Kartą berniukas girdėjo savo tėvus kalbantis: 

— Sunku gyventi vienam mūsų kaimynui! 

Kitą sekmadienį berniukas susivyniojo ką į popierių, 
išėjo į gatvę ir tarė pro šalį einančiam jo tarnui: 

— Aš turiu du cino kareivius, prašom nunešti vieną 
savo ponui, vis jam nebus su juo tiek nuobodu! 

Tarnas šyptelėjo, sakydamas dėkui, ir nunešė cino ka- 
reivį į senuosius namus. 

Netrukus tarnas atėjo į namus pas berniuko tėvus, pra- 
šydamas savo pono vardu leisti jo jaunąjį draugą eiti pasi- 
svečiuoti pas jį. Tėvai leido ir berniukas iškeliavo su tarnu. 
Perėję skersai gatvę, abudu įžengė į senuosius namus. 

Senieji namai buvo ko pažiūrėti iš viršaus, o viduj kiek- 
vienas kampelis traukė ateivio akį savo nepaprastu gražu- 
mu. Pasirodžius jaunam svečiui, regis, viskas ten pagyvėjo. 

Priemenėj kabėjusių senų portretų veidai, išvydę gražų 
berniuką, pasidarė linksmesni. Visi daiktai iš džiaugsmo 
juokėsi, lipant berniukui aukštyn tokiais plačiais laiptais, 
kurių pavydėjo visi naujieji namai. Netoli nuo to daikto, kur 
baigėsi laiptai, buvo didelis balkonas į kiemą. Balkono len- 
tos buvo iškirmijusios, suplaišiojusios ir skylėtos. Dideliuo- 
se senovinio ir brangaus fajanso puoduose vešliai augo 

niekieno neprižiūrimi reti žolynai. Vieno puodo gvazdikas 
laukė nesulaukdamas saulės pažadėto žiedo, bent vieno 
mažo žiedelio. Išsikerojusių vijoklių šakos raizgėsi aplink 
visą balkoną, slėpdamos jo senumą. 

Toliau jie nuėjo į didelę salę, jos sienos buvo išmuštos 
oda su išrašytomis ant jos aukso gėlėmis. Per ilgą laiką 
auksas buvo nusitrynęs. Sienos skundėsi: „Auksas išnyko, 
oda paliko.“ 

Paskui berniukas buvo nuvestas į kambarį, kur sėdėjo 
ir jo laukė šeimininkas. Šeimininkas gražiai pasveikino sve- 
čią ir šypsodamas tarė: 

— Dėkui tau, mielas drauge, už cino kareivėlį, o dar 
daugiau už tavo paties apsilankymą. 

Nežinodamas, kaip geriau išreikšti savo jausmus, ber- 
niukas šoko ir apsikabino jam už kaklo sakydamas: 

— Girdėjau, kad jūs gyvenate vienui vienas ir labai ne- 
laimingas. 

— Tiesa, — tarė šeimininkas, — kad aš gyvenu vienas, 
bet mane dažnai lanko mano seni atminimai. Pagaliau štai 
ir tu pas mane. O, aš labai laimingas! 

Ir visi to kambario seni baldai buvo taip pat laimingi, 
sulaukę jauno svečio. Pilni džiaugsmo jie linkėjo jam visko 
geriausio. 

Ant sienos kabėjo jaunos gražios moteriškės portretas. 
Ji, rodos, stebėjosi, kaip galėjo patekti tarp tokių senų daik- 
tų. Taip pat ir ji sužavėta žiūrėjo savo mėlynomis šypsan- 
čiomis akimis į tą nedidelį berniuką. 

— Kas ji tokia? Kur ją gavote? — paklausė mažas smal- 
suolis, pakėlęs akis į paveikslą. 

— Tą gražią moterį kadaise pažinau, — tarė atsidusda- 
mas šeimininkas. — Jos portretą radau pas senų daiktų 
pirklį ir įsigijau. 

Tos gražuolės atminimui po jos portretu šeimininkas 
buvo pastatęs po stiklu nuvytusių gėlių puokštę, gautą iš 

jos prieš penkiasdešimt metų. Vaiko akis nuo portreto ati- 
traukė didelė paveiksluota knyga, išimta šeimininko iš vie- 
nos indaujos jam parodyti. Knygos paveikslai buvo irgi se- 
ni, jie vaizdavo, kaip kas atrodė prieš daugelį metų. Ten 
buvo nupiešti senų dienų kareiviai ir miesto žmonės, dėvė- 
ję to meto papročiu savo verslo drabužiais. Paveikslai tikrai 
buvo įdomūs, ir berniukas su didžiausiu atsidėjimu ėmė į 
juos žiūrėtis. 

Tuo tarpu šeimininkas kiek pasišalino iš kambario pa- 
ieškoti užkandžio, o cino kareivis, pasinaudojęs ta proga, 
prabilo: 

— Aš ilgiau čia nebetversiu! Čia taip tuščia ir nuobodu! 
Aš esu čia nuo visų atskirtas, aš esu vienas, aš labai nelai- 
mingas! Dienos čia baisiai ilgos, o naktys dar ilgesnės. Pas 
tave buvo man kas kita — vis smagu ir linksma. Ten na- 
muose buvo daug mažų vaikų, jie be paliovos šūkavo, juo- 
kėsi ir lakstė pyškėjo po visus kampus. Tada aš tikrai gy- 
venau. O čia tylu kaip kapuose. Ne, tokioj vietoj nebenoriu 
daugiau būti! 

— Tau visai nėra reikalo taip dejuoti! — atsakė berniu- 
kas. — Priešingai, man tie namai labai tinka, ir jų šeimi- 
ninkas toks malonus žmogus! Kaip jį, čia tave lankys ir 
džiugins tavo seni atminimai. 


— Aš nenoriu jokių atminimų! — atrėžė cino karei- 
vis. — Kai grįši namo, pasiimk su savim kartu ir mane! 

— Ne, tu turi čia pasilikti ir linksminti seną šeiminin- 
ką! — pasakė berniukas. 


Tuo tarpu sugrįžo nušvitusiu veidu šeimininkas, jis at- 
nešė saldžių uogų, obuolių ir riešutų. Pamatęs tuos gardė- 
sius, berniukas visai pamiršo cino kareivėlį. Gerai pavaišin- 
tas, smagus parėjo jis namo. 

Rytojaus dieną, tik atsikėlęs, pribėgo prie lango ir žen- 
klais pasikalbėjo su savo geruoju kaimynu. 

Kitą savaitę tarnas vėl atėjęs pakvietė berniuką aplan- 
kyti jo šeimininką. Šį kartą žmonės ir visi daiktai dar labiau 
džiaugėsi, sulaukę jauno svečio. Kiekvienas daiktas, kiek- 
vienas paveikslas jam rodėsi toks pat artimas, kaip senasis 
šeimininkas. Tik tas cino kareivis nerodė jam džiaugsmo. 
Kaip tik paliko vienas su berniuku, jis tuoj ėmė vėl dejuoti: 

— Aš esu labai nelaimingas! — skundėsi jis. — Leisk 
mane į karą! Kareivio darbas yra karas, o ne to seno šeimi- 
ninko linksminimas. Man geriau netekti rankos ar kojos, 
ginant savo kraštą, negu čia mirti iš nuobodumo! Aš dabar 
žinau, kas yra tie seni atminimai. Tai nėra labai puikus 
daiktas. Aš galvojau apie namus anapus gatvės. Aš gražiai 
prisiminiau vieną sekmadienio rytą. Jūs buvote susirinkę 
didelėj salėj ir giedojote šventą rytmetinę giesmę. Begiedant 
prasivėrė durys, ir įbėgo tavo mažoji dvejų metų sesutė Ma- 
rytė. Žinai, ji baisiai mėgsta šokti. Išgirdusi muziką, ji tuo- 
jau šoka. Tą rytą, išgirdusi giedant, nors nederėjo, ji taip 
pat pradėjo šokti. Bet giesmės ritmas buvo toks lėtas, jog ji 
niekaip negalėjo pataikyti į taktą. Ji pakelia vieną kojytę 
aukštyn ir lenkia galvytę į priekį, paskui kelia kitą ir vėl 
riečia galvą į tą pusę, bet pagauti takto negali. Nors tai 
buvo nelengva, bet jūs visi laikėtės rimtai, žiūrėdami į tą 
mergaitę. O aš, nebegalėdamas susivaldyti, prapliupau juok- 
tis ir, netekęs pusiausvyros, nuvirtau nuo staliuko, kur tu 
buvai mane pastatęs. Virsdamas pasidariau didelį gumbą, 
baisiai skaudėjo, bet sutikčiau gauti dešimtį tokių gumbų, 
kad tik būčiau kartu su jumis. Sakyk, ar sekmadieniais jūs 
dar giedat ir mažoji Marytė vis taip šoka? Ką beveikia mano 
draugas, tas laimingas cino kareivis, kur pasiliko pas jus? 
Ar negalėtų jis ateiti manęs čia pavaduoti? 

— Aš tave dovanojau šeimininkui, tai ir būk čia! — 
subarė jį berniukas. — Turėtum tik džiaugtis, patekęs į to- 
kią garbingą vietą! 

Sulig tais žodžiais įėjo šeimininkas. Šį kartą jis jam 
atnešė didelę skrynelę su visokiais senoviniais daiktais. Tie 
daiktai jam patiko ne mažiau kaip aną kartą parodyta kny- 
ga su gražiais paveikslais. Paskui šeimininkas atidarė kla- 
vesiną, jo antvožas iš vidaus pusės buvo išmargintas gra- 
žiais vaizdeliais, ten šoko sustoję ratu žydinčioj pievoj pie- 
menėliai ir piemenėlės. Klavesino balsas buvo kažkoks už- 
kimęs. Paskui šeimininkas užtraukė savo mėgstamą jaunys- 
tės dainelę. 

— Štai ji mokėjo gražiai padainuoti šitą dainelę! — tarė 
berniukui šeimininkas, pakėlęs galvą į gražuolės portretą, ir 
jo akys pritvino pilnos kaip perlai ašarų. 

— Į karą! Aš noriu į karą! — sušuko kiek tik gali cino 
kareivis ir kabarkšt žemėn nuo staliuko. 

O kur jis dingo? Ieškojo šeimininkas, ieškojo berniu- 
kas, ir niekur jo nebuvo — kaip ugny sudegė. 

— Aš jį paskiau surasiu! — tarė šeimininkas, bet ne- 
besurado. Grindys buvo suplyšusios, ir į vieną plyšį kareivis 
įkrito. 

Berniukas nuolat lankė savo kaimyną, kol atėjo žiema. 
Žiemą langai apšalo, ir berniukas, pūsdamas savo dvasią, 
galėjo nušildyti tik truputi stiklo ir pažvelgti į senuosius 
namus. Bet visi jų pagražinimai, laštakas ir laiptai buvo 
užpustyti sniego. Rodėsi, kad tuose namuose gyvo žmogaus 
nebebuvo. Ir tikrai, vieną dieną senųjų namų šeimininkas 
kaip žvakė užgeso. 

Vakare prie tų namų privažiavo didelis juodas vežimas, 
užkėlė karstą su mirusiojo kūnu ir išvežė į amžino atilsio 
vietą. Jį telydėjo vienas senas jo tarnas, visi velionio drau- 
gai buvo jau anksčiau palikę šią žemę. 

Stovėdamas už lango, mažasis berniukas gailiai verkė, 
žiūrėdamas į amžinai išvažiuojantį savo gerąjį bičiulį. | 

Neilgai trukus į senuosius namus prigriuvo daug viso- 
kių žmonių. Pardavinėjo viską, kas juose buvo. Berniukui 


92 


labai skaudėjo širdį, matant, kaip visus jo gerai pažįstamus 
daiktus vilko tie žmonės pro duris. Pasigriebę nešė jie rite- 
rių paveikslus, dideles vazas su ausimis, indaujas, krėslus 
su aukštomis atramomis, pagaliau klavesiną ir net tos gra- 
žuolės portretą. Portretą atpirko tas pats senų daiktų pir- 
klys, iš kurio buvo gautas. Parsinešęs nubloškė savo krau- 
tuvėlėj, ir jis ten dulkėjo kaip niekam nereikalingas daiktas. 
Tos puikiosios moteries niekas daugiau neminė, ir jos por- 
treto niekas nepirko. 

Pavasarį tuos namus ėmė griauti. Naujieji namai tuo 
tik džiaugėsi, o mažajam berniukui labai skaudėjo širdį, kai 
jis girdėjo kirvius pokšint. Iš gatvės matėsi kambarys, kurio 
sienos buvo išmuštos oda, o dabar nuo sienų karojo tik 
sudraskytų apmušalų gabalai. Žali vijokliai tebesilaikė ap- 
siraizgę aplink sijų galus. Bet netrukus buvo viskas su- 
griauta, ir pati vieta sulyginta. 

Po kiek metų toj vietoj išdygo nauji namai su baltomis 
sienomis ir dideliais langais. Prieš namus buvo įtaisytas gra- 
žus daržiukas su geležine tvora ir geležiniais varteliais. Pra- 
eiviai sustoję gėrėdamiesi žiūrėjo pro tvorą į tą daržiuką. 
Žvirbliai, sulindę į laukines vynuoges, linksmai čirškėjo ir 
pasakojo vieni kitiems visokias istorijas, tik ne apie senuo- 
sius namus — jie jų neminė, nes nuo to laiko buvo praėję 
daug metų, tiek daug, jog mažasis berniukas jau visai už- 
augo, buvo gražus ir geras vyras, ir tėvai negalėjo juo atsi- 
džiaugti. Jis netrukus vedė ir su jauna Žmona apsigyveno 
tuose namuose, prie kurių buvo įtaisytas. tas daržiukas. 
Kartą ji parsinešusi iš lauko sodino kažkokį žolyną ir spau- 
dė žemę su savo pirštais, kad geriau prigytų. 

— Ai, įsidūriau pirštą! — staiga ji sušuko. 

Pakrapščiusi ištraukė iš žemės mažą blizgantį daiktelį, 
nušluostė su lapu, paskui su savo nosine ir parodė vyrui. 
Tas tuojau pažino, kad čia buvo cino kareivėlis, kadaise jo 

nusiųstas senųjų namų šeimininkui ir ilgus metus gulėjęs 
žemėj, apverstas šiukšlėmis, o dabar su savo smailiu dur- 
tuvu sužeidęs jaunos moteriškės ranką. 

Ir jis jai papasakojo visą istoriją apie senuosius na- 
mus, apie visų pamirštą jų šeimininką ir apie jo paties pa- 
dovanotą cino kareivėlį, kad nebūtų taip nuobodu gyventi 
vienam tam nelaimingam žmogui. Klausydama tos liūdnos 
istorijos, moteriškė apsiašarojo ir tarė: 

— Parodyk man jo kapą, reikėtų papuošti gėlėmis! 

— O, kad aš žinočiau! — atsakė vyras. — To niekas 
dabar negali pasakyti! Laidojant aš buvau dar mažas vai- 
kas, o kai paaugau, neberadau žmonių, žinojusių jo kapą. 
Visi jo pažįstami buvo išmirę. 

— Koks baisus daiktas būti taip vienam! — pasakė 
ji. — Ir numiręs jis vienas! Jo atminimui pasilaikysiu bent 
šį cino kareivėlį! 

— Ir aš buvau ilgus metus vienas, — atsiliepė cino ka- 
reivis, — bet dabar jau nebebūsiu! 

Nešamas iš daržiuko, jis dar kartą žvilgtelėjo į tą daik- 
tą, kur išgulėjo tiek metų, ir pastebėjo mažą ten kiautelę, 
išlikusią nuo didžiosios salės apmušalų. Ir jis vėl išgirdo 
paprastus tų apmušalų žodžius, ištartus silpnu balsu: „Auk- 
sas išnyko, oda paliko!“ 

Bet kareivio pečiai tebeblizgėjo kaip auksas, ir jis vėl 
gavo garbingą vietą ant staliuko naujuose namuose. 


Jonas kvailys 


Naujai atpasakota sena istorija 


uvo kaime sena sodyba, o toje sodyboje gy- 
veno senas bajoras. Jis turėjo du išmintin- 
* gus sūnus — tokius išmintingus, jog vis tiek 
jiems išminties būtų užtekę, nors jie perpus 
būtų buvę kvailesni. Abu rengėsi pirštis ka- 
raliaus dukteriai, ir čia nebuvo ko stebėtis, 
nes visiems buvo paskelbta, kad ji tekės už to, kur pasiro- 
dys visų išmintingiausias. 

Broliai rengėsi aštuonias dienas. Ilgiau rengtis neleido 
paskirtas piršlybų laikas, bet užteko ir tiek — jie buvo la- 
bai mokyti ir gudrūs vyrai. Vienas atmintinai mokėjo visą 
lotynišką žodyną ir galėjo atpasakoti, kas buvo parašyta 
vietos laikraštyje per trejus metus, nuo pradžios iki galo ir 
atvirkščiai. Kitas puikiausiai žinojo visus cechų įstatymus 
ir galėjo visados pasakyti, kaip, kada ir kur turi elgtis meist- 
ras; be to, jis mokėjo gražiai siuvinėti petnešas, turėjo mik- 
lius pirštus ir gerą skonį. Ir vienas, ir kitas tvirtino: „Kara- 
laitę gausiu aš!“ 

Tėvas padovanojo jiems po gerą žirgą: tam, kur atmin- 
tinai mokėjo žodyną ir laikraščius — žirgą juodą kaip sa- 

balą, o tam, kur žinojo cechų įstatymus ir mokėjo siuvinė- 
ti — žirgą baltą kaip putą. Broliai lūpas išsitepė žuvų tau- 
kais, kad lengviau būtų kalbėti. Susirinko į kiemą visi tar- 
nai žiūrėti, kaip jie sėdasi ant arklių. Atėjo ir trečias brolis. 
Vadinas, buvo trys broliai, tik trečias nebuvo laikomas bro- 
liu — jis buvo ne toks mokytas, kaip vyresnieji, todėl jį ir 
vadino Jonu kvailiu. 

— Kur jūs? Prieš ką taip išsipustėte? — paklausė jis. 

— Pas karalių jojame, karaliaus dukteriai pirštis. Ar tu 
negirdėjai, kad apie tai skambina po visą kraštą? 

Ir jie viską papasakojo. 

— Matai kaip! — stebėjasi Jonas kvailys. — Ir aš kartu 


josiu. 

Broliai tik pasijuokė iš jo ir nudūmė. 

— Tėve, duok man arklį! — tarė kvailys. — Labai noriu 
karalaitės! Eis už manęs — gerai; neis — aš pats ją pa- 
imsiu! 

— Nekalbėk niekų, — subarė tėvas. — Arklio negausi! 
Ar tavo nosiai ta karalaitė? Tavo broliai — kas kita, jie 
gudrūs! 

— Jeigu neduodi man arklio, — pasakė Jonas kvai- 
lys, — aš pasibalnosiu ožį ir joju. Ožys mano, kas gali už- 
drausti! 


Ir štai Jonas apsižergė ožį, spustelėjo kulnais į šonus 
ir pasileido vieškeliu. Lėkė kaip viesulas! 

— Štai ir joju! — džiaugėsi kvailys ir užtraukė smagią 
dainelę. 

Broliai neskubėdami jojo ristele priekyje ir tylėjo: jie 
norėjo gerai apgalvoti, kaip pasveikins ir ką kalbės su ka- 
ralaite. 

— Ei! — suriko jiems Jonas. — Štai ir aš joju! Žiūrėkit, 
ką radau ant kelio! — Ir jis parodė broliams negyvą varną. 

— O tu, kvaily! — atsiliepė jie. — Ką gi veiksi su ja? 

— Aš ją karalaitei padovanosiu. 

— Gerai, padovanok! — jie nusijuokė ir nujojo toliau. 

— Ei! — vėl riktelėjo Jonas. — Žiūrėkite, dabar ką ra- 
dau! Ne kiekvieną dieną tokį daiktą gali rasti! 

Broliai vėl atsigręžė pažiūrėti. 

— Tai kvailys! — pasakė jie. — Sena medinė klumpė 
ir dar su nuskeltu priešakiu! Gal ir ją padovanosi kara- 
laitei? 

— Padovanosiu! — atsakė Jonas. 

Broliai vėl pasijuokė ir nujojo toliau. 

— Ei! Klausykit! — vėl šūktelėjo Jonas. — Kuo tolyn, 
tuo geryhi! Tokio daikto ir nesugalvosi! 

— Dar ką radai? — paklausė broliai. 


— E, ne! — atsakė Jonas. — Nesakysiu! O karaliaus 
duktė kaip apsidžiaugs! 

— Oi! — nusispjovė broliai. — Juk tai purvas, išmes- 
tas iš griovio! 

— Tikra tiesa! — patvirtino Jonas. — Geriausias pur- 
vas, toks minkštutis ir kaip jis limpa prie pirštų! — Ir jis 


prisidrėbė pilną kišenę purvo. 

Broliai pasileido šuoliais ir atjojo valanda anksčiau už 
Joną. Prie miesto vartų susirinko didelė daugybė jaunų vy- 
rų. Ten juos surašė visus ir sustatė eilėmis po šešis taip 
arti prie viens kito, kad jie ir rankų negalėjo pajudinti. Tai 
gudriai buvo sugalvota, šiaip galėjo pradėti tarpusavy peš- 
tis — juk kiekvienas norėjo būti pirmutinis. 

Kiti šalies gyventojai grūdosi aplink pilį ir žiūrėjo pro 
langus, norėdami pamatyti, kaip karalaitė sutinka jaunikai- 
čius. Reikia pasakyti, kad, vos tik kuris iš jų įžengs į salę, 
tuoj visa jo gudrybė ir dingsta. 

— Netinka! — skelbė karaliaus duktė. — Šalin! 

Dabar įėjo vienas iš trijų brolių — tas, kur mokėjo at- 
mintinai žodyną. Bet jis, belaukdamas eilės, viską buvo jau 
užmiršęs. Einant grindys girgždėjo, lubos buvo iš veidro- 

džių, ir jis galėjo save matyti aukštyn kojomis. Prie kiekvie- 
no lango stovėjo trys raštininkai ir savivaldybės tarėjas, jie 
užrašinėjo visus čia pasakytus žodžius, kad juos galėtų įdė- 
ti į laikraštį. Toks laikraštis buvo pardavinėjamas prie kam- 
po už du šilingus. O kambaryje dar kūrenosi krosnis. Ji 
degė labai kaitriai, jos šonai buvo raudoni kaip žarija. 


— Koks karštumas! — prašneko pagaliau jaunikaitis. 

— Šiandieną tėvas viščiukus kepa, tai ir karšta! — at- 
siliepė karaliaus duktė. 

— E-e! — pralemeno jaunikaitis. 


Jis nesitikėjo, kad jų kalba bus tokia. Niekaip nemokė- 
jo pratarti nei vieno žodelio, nors ir labai norėjo sugalvoti ką 
nors linksmesnio. 

— E-e! — pakartojo jis. 

— Netinka! — pasakė karalaitė. — Šalin! 

Ir jam reikėjo išeiti. Tada įėjo antrasis brolis. 

— O, kaip čia karšta! — pasakė jis. 

— Mes viščiukus kepam! — paaiškino karaliaus duktė. 

— Ką? E-e! Ką? — paklausė jis. 

Ir visi raštininkai užrašė: „Ką? E-e! Ką?“ 

— Netinka, — pasakė karalaitė. — Šalin! 

Paskui buvo Jono kvailio eilė. Tas į vidų įbrazdėjo rai- 
tas ant ožio. 


— Koks pasiutęs karštumas! — susiraukė jis. 
— Tai aš viščiukus kepu! — pasakė karaliaus duktė. 
— Kaip gerai! — tarė kvailys. — Gal ir aš pasičirškin- 


siu savo varną? 
— Žinoma! — atsakė karalaitė. — O kaip tu ją kepsi? 
Nėra nei keptuvės, nei puodo. 


— Aš turiu! — atšovė Jonas, ištraukė seną klumpę ir 
padėjo ant jos varną. 
— Tos varnos pietums užteks! — pasakė karalaitė. — 


O padažą iš kur imsi? 

— Ogi mano kišenėje yra! — atsakė Jonas. — Turiu 
per akis! — Ir jis kabino gerą gniužulą purvo iš kišenės. 
— Tas man tai patinka! — džiaugsmingai tarė kara- 


liaus duktė. — Visada tu rasi atsakymą. Tau žodžio pirkti 
nereikia, ir aš už tavęs tekėsiu. Ir žinok, kiekvieną mūsų 
pasakytą žodį užrašo, o kitą dieną jis jau atsiduria laikraš- 
tyje. Matai, prie kiekvieno lango stovi trys raštininkai ir dar 
vienas senas tarėjas, o tas visų pavojingiausias, jis nieko 
nesupranta. 

Taip ji pasakė, norėdama pagąsdinti Joną, o raštininkai 
ėmė juoktis ir taškė grindis rašalu. 

— Štai kur puikūs vyrai! — sušuko Jonas kvailys. — 
Gerai, tam tarnui duosiu didžiausią porciją! 

Sulig tais žodžiais jis išvertė kišenę ir tarėjui veidą iš- 
murzino su purvu. 

— Puiku! — pagyrė karalaitė. — Taip ir aš nebūčiau 
sugalvojusi. Bet nieko, dar išmoksiu. 

Taip Jonas kvailys tapo karaliumi — gavo pačią ir ka- 
rūną ir atsisėdo į sostą. Tą sužinojome iš laikraščio, leidžia- 
mo ano tarėjo, tik labai pasitikėti jo laikraščiu būtų gal per 
drąsu. 


Šokliai 


lusa, Žiogas ir Ožiukas, padarytas iš žąsie- 
nos krūtinkaulio, susimanė kartą pasirung- 
* ti, kas aukščiausiai iššoks. Tokių šaunumy- 
nų pažiūrėti jie sukvietė visą pasaulį ir dar 
kas tik norės ateiti. Ką manai, šitokie trys 
šokliai susiėjo į vieną menę! 

— Žinot ką, — tarė Karalius, — aš atiduosiu savo dukterį 
tam, kas aukčiausiai iššoks! Mat būtų per prasta, jei šito- 
kios Žymenybės šokinėtų veltui. 

Blusa išėjo į priekį. Ji buvo labai dailių manierų, nes 
jos gyslomis tekėjo taurus kraujas, įčiulptas iš bajoraitės 
panelės kūno, be to, ji buvo pratusi bendrauti su žmonė- 
mis, o tas reiškia labai daug. 

Po to pasirodė Žiogas. Jis toli gražu ne toks lengvas 
kaip blusa, bet figūra jo buvo itin daili, jis vilkėjo žalią 
uniformą, kurią turėjo iš prigimimo. Jis sakėsi kilęs iš vie- 
nos itin senos giminės Egipto žemėje ir užtat čia esąs labai 
gerbiamas. Jis buvęs paimtas iš lauko ir įleistas į triaukštį 
namelį, suręstą iš kortų, kurios visos sustatytos paveiksliu- 
kais į vidų. Ten esančios ir durys, ir langai, išpjauti širdžių 
damos kūne. 

— Aš moku taip muzikuoti, — kalbėjo jis, — jog še- 
šiolika vietinių svirplių, grojančių nuo pat mažens ir name- 

lio nenusipelniusių, kai išgirdo mane, dar labiau suliesėjo 
iš pavydo! 

Abu juodu, Blusa ir Žiogas, tuo būdu prisistatė esą ne 
bet kas ir pareiškė tikįsi galėsią vesti Princesę. 

Ožiukas nepasakė nieko, tačiau ėjo kalbos, kad apie 
save jis mano kuo geriausiai, o rūmų šuo, apuostęs Ožiuką, 
paliudijo, kad jis esąs tikrai geros kilmės; valstybės tarėjas, 
net trimis ordinais apdovanotas už sugebėjimą tylėti, tikino 
žinąs, kad Ožiukas turįs pranašavimo dovaną: į jo nugar- 
kaulį pasižiūri ir matai, ar žiema bus gili, ar ne, o to juk 
neįžiūrėsi net kalendoriaus rašytojų nugaroje. 

— Aš dabar nesakau nieko, — kalbėjo Karalius, — aš 
tuo tarpu tik laukiu ir galvoju, kas man reikia. 

Taip priėjo laikas pradėti rungtynes. Blusa iššoko taip 
aukštai, jog niekas jos nebematė, užtat sakė, kad ji visai 
nešoko. Tai buvo niekšinga. Žiogas iššoko vos pusę tiek, 
bet jis davėsi Karaliui į veidą, ir šis pareiškė, kad tai esą 
bjauru. 

Ožiukas stovėjo ilgai, nieko nedarė ir kažką sau vienas 
galvojo; pagaliau kiti ėmė manyti, kad jis nė šokti nemoka. 

— Gal jam kartais bloga paliko! — tarė rūmų šuo ir vėl 
apuostė Ožiuką. 

O Ožiukas tik strykt! — pašoko šleivai, kreivai, bet tie- 
siai į sterblę Karalaitei, sėdinčiai ant žemo auksinio krės- 
lelio. 

Dabar tarė Karalius: 

— Aukščiausias šoksnis — iššokti iki mano dukters, 
čia ir yra visas menas. Bet tam reikia turėti galvelę, ir Ožiu- 
kas parodė, kad jis galvelę turi. Ir ne tuščią! 

Ir taip jis gavo Princesę. 

— Aš juk aukščiausiai iššokau! — kalbėjo Blusa. — 
Bet tiek to! Tegu sau Princesė turi tą žąsienos kaulą su 
pagaliuku ir dervos trupučiu! Aš iššokau aukščiausiai! Bet, 

mat, šiame pasaulyje reikia turėti stambų kūną, kad tave 
matytų! 

Ir Blusa iškeliavo į svetimą šalį ir stojo tarnauti kariuo- 
menėje, ir ten, sako, užmušė ją. 

Žiogas nutūpė lauke į griovį, mąstė apie tai, kaip deda- 
si šiame pasaulyje, ir šnekėjo: „Reikia, reikia turėt kūną! 
Reikia, reikia turėt kūną!“ Ir traukė liūdną savo giesmę, iš 
kurios ir mes ėmėme šią istoriją, kuri, beje, yra pramanyta, 
nors ir atspausdinta. 


Blusa ir profesorius 


uvo toks žmogus, kuris skraidydavo balionu. 
Jį ištiko blogas galas: balionas sprogo, žmo- 
5 gus krito ir ištiško. Bet dviem minutėm anks- 
čiau jis iššokdino su parašiutu savo sūnų, 
tai šiam buvo didelė laimė. Jis sėkmingai nu- 
sileido ir vaikščiojo paskui labai gudrus, iš- 
manantis, kaip pasidaryti lakūnu, tik visa bėda, kad netu- 
rėjo nei baliono, nei lėšų jam įsitaisyti. 

Misti iš ko nors reikėjo, tad jis užsigulęs išmoko foku- 
sininko amato, įgudo pilvu kalbėti ir buvo pramintas pilva- 
kalbiu. Jaunas buvo, dailiai išrodė, o kai dar ūselius užsi- 
želdė, tai galėjo būti kad ir grafiuku palaikytas. Ponios iš- 
rado jį esant gražų, o viena jauna mergina taip susižavėjo 
jo grožiu ir mitriais fokusais, jog ėmėsi jį lydėti po visus 
miestus, po visas šalis, kur tik jis važiavo. Ten jis vadinosi 
profesorius — kuo nors menkesniu būti niekaip nenorėjo. 

Jo nuolatinė mintis buvo įsigyti balioną ir juo pakilti į 
orą su savąja žmonike, bet jie vis dar neturėjo tam pinigų. 

— Pinigai ateis! — sakė jis. 

— Jei tik jie norės! — sakė ji. 

— Mudu juk jauni! O aš jau profesorius. Trupiniai irgi 
duona! 

Ji uoliai jam padėjo, sėdėjo prie durų ir pardavinėjo 
bilietus į spektaklius, o tai buvo šaltas malonumas žiemą. 
Ji padėjo jam ir vieną fokusą daryti. Jis įkišdavo savo žmo- 
ną į stalčių, didelio stalo stalčių; ten ji perropodavo į užpa- 
kalinį stalčių, tada jos priešakiniame stalčiuje nebūdavo ma- 
tyti — tai buvo kaip ir akių apgaulė. 

Tačiau vieną vakarą, kai jis atidarė stalčių, pasirodė, 
kad žmona iš tikrųjų dingusi: nebebuvo jos nei priešakinia- 
me, nei užpakaliniame stalčiuje, nei visuose namuose, nie- 
kur — dingo ir nebeliko. Tai buvo jos fokusas. Ji nebepa- 
sirodė niekad. Jai, matai, buvo jau gana. Jam irgi buvo 
gana, dingo gera nuotaika, jis nebeįstengė juoktis ir pokš- 
tus krėsti, tai nebeliko nė žiūrovų. Uždarbis suprastėjo, jo 
drabužiai suprastėjo; galų gale jis beturėjo vieną didelę blu- 
są — tai buvo jo žmonos palikimas, užtat jis tą blusą labai 
mylėjo. Ilgainiui jis išdresiravo ją, išmokė visokių fokusų, 
išmokė vykdyti „ginklu gerbk“ komandą ir iš patrankos šau- 
dyti, tik ta patranka, žinoma, buvo mažytė. 

Profesorius didžiavosi savo blusa, blusa didžiavosi pati 
savimi: ji gi buvo mokyta, ji savo gyslose turėjo Žmogaus 
kraujo, ji lankėsi dideliuose miestuose, į ją žiūrėjo princai 
ir princesės, ir labai visiems patiko. Apie ją rašė laikraščiai, 
ją skelbė plakatai. Ji žinojosi esanti žymenybė ir galinti 
išmitinti profesorių, o kad kokioj ir visą Žmonių šeimą. 

Išdidi buvo toji blusa ir įžymi, ir vis dėlto, kai ji ir 
profesorius važiuodavo traukiniu, pirkdavosi ketvirtosios 
klasės bilietą: ketvirtąja klase juk važiuoji taip pat greitai, 
kaip ir pirmąja. Jųdviejų buvo be žodžių susitarta, kad juo- 
du niekad nesiskirs, kad blusa niekad neužsimanys tekėti, 
o profesorius vesti — ji turėjo likti senmergė, o jis našlys, 
o tai juk išeina maždaug tas pats galas. 

Profesorius sakė taip: 

— Kur tau kartą gerai pasisekė, ten antrą kartą nebe- 
važiuok! 

Jis buvo žmonių žinovas, o tai irgi vertingas mokslas. 

Šito mokslo laikydamiesi, jie apvažinėjo jau visas šalis, 
beliko neaplankyta tik laukinių šalis. Profesorius, tiesa, Ži- 
nojo, kad laukiniai — žmogėdros — ėda krikščionis, na, 
bet jis buvo negi tikras krikščionis, o blusa negi tikras žmo- 
gus, tad jis manė, jog jiems galima tenai važiuoti ir, kad 
kokioj, gero pinigo palupti. 

Važiavo jie garlaiviu, važiavo jie burlaiviu, blusa rodė 
savo fokusus, už kelionę mokėti nereikėjo, ir taip jie pasiekė 
laukinių šalį. 

Čia viešpatavo mažytė princesė. Ji buvo tik aštuonerių 
metų, bet jau viešpatavo. Ji atėmė valdžią iš tėvo ir moti- 
nos, nes buvo labai tvirtos valios, be galo meili ir baisi ne- 
klaužada. 

Kai tik blusa parodė savo fokusus — padarė „ginklu 
gerbk“ ir iššovė iš patrankos, — princesė taip užsidegė mei- 
le, jog pasakė: 

— Tekėsiu tik už blusos, už nieko kito! 

Ji visiškai padūko iš meilės, o juk ir šiaip ji buvo didelė 
padūkėlė. 


— Meilutis, mažutis, išmintingutis vaikeli, — mėgino ją 
kalbinti tikras josios tėvas, — kad taip galėtume pirma iš 
jos Žmogų padaryti! 

— O kas tau darbo, seni! — atšovė ji. Nemandagu, kad 


mažytė princesė taip sako savo tėvui, bet juk ji buvo lau- 
kinė. 

Ji pasitupdė blusą ant savo mažytės rankos. 

— Dabar tu esi žmogus, viešpatauji su manimi. Bet tu 
privalai daryti, kaip aš noriu, o jei ne, tai aš tave užmušiu, 
o profesorių suėsiu. 

Profesorius gavo didelę salę gyventi. Sienos buvo iš cuk- 
ranendrių, ir jis galėjo smaguriauti, bet jis nebuvo smagu- 
ris. Miegoti jam ten pakabino hamaką, ir jis, kai atsigulda- 

vo, jausdavosi lyg skrendąs balionu, kurio jis vis tebetroš- 
ko, apie kurį vis tebesvajojo. 

Blusa liko pas princesę, tupėjo ant jos mažytės rankos 
arba ant jos dailučio kaklo. Princesė išsirovė vieną plauką, 
ir tuo plauku profesorius gavo pririšti blusą už kojos prie 
jos auskaro su stambiu koralu, kurį ji visada nešiojo. 

Tai buvo puikūs laikai princesei; ji manė, kad ir blusai 
labai gera. Tačiau profesorius jautėsi nepatenkintas — jis 
buvo kelionių Žmogus, mėgo baladotis iš miesto į miestą, 
skaityti apie save laikraščiuose, kad turįs tiek ištvermės ir 
gudrumo, jog net blusą išmokęs dirbti visokius Žmogiškus 
darbus. Jis dienų dienas tįsojo hamake, tinginiavo ir valgė 
skanius valgius: paukščių kiaušinius, dramblių akis ir kep- 
tus žirafų kumpius. Žmogėdros minta ne vien žmogiena — 
ši yra tik skanėstas. 

— Kūdikių mentės su aštriu padažu, — kalbėjo prince- 
sės motina, — yra didžiausias skanumynas! 

Profesorius nuobodžiavo ir tik taikė, kaip čia iš tos lau- 
kinių šalies išsprukti, bet negalėjo palikti blusos, juk ji bu- 
vo jo šlovės šaltinis ir jo duonos pelnytoja. Kaip ją pasičiup- 
ti? Tai nebuvo taip lengva. 

Suko, suko galvą visaip, pagaliau tarė sau: „Jau ži- 
nau!“ 

— Princesės tėve, užduokite man kokį nors darbą. Gal 
aš galėčiau, sakysim, išmokyti jūsų šalies gyventojus vyk- 
dyti komandą „ginklu gerbk!“ Tai toks dalykas, kuris di- 
džiausiose pasaulio šalyse vadinasi apšvieta. 

— O ko tu galėtum išmokyti mane? — klausė princesės 
tėvas. 

— Ogi šaudyti iš patrankos! — tarė profesorius. — Čia 
pats didžiausias mano mokslas. Kad pykšteli, žinote, tai net 
visa žemė dreba, o iš dangaus patys skaniausi paukščiai 
kepti tik krinta, krinta! Tai nuo smarkaus trenksmo šitaip! 

— Gerai, imamės patrankos! — tarė princesės tėvas. 

Tačiau visoje šalyje nebuvo daugiau kitos patrankos, 
kaip tik ta, kurią pats profesorius atsivežė, ir ji buvo per 
maža. 

— Aš nuliesiu didesnę! — tarė profesorius. — Tik duo- 
kit iš ko! Man reikia plono šilko, adatų ir siūlų, virvių storų 
ir plonų, taip pat pilvo lašų, vartojamų skraidomiesiems 
balionams leisti, — jie išpučia ir pakelia į orą balioną, o 
taip pat daro puf patrankos pilve. 

Jis gavo visa, ko tik reikalavo. 

Visa šalis susirinko didžiosios patrankos žiūrėti. Profe- 
sorius liepė žmonėms rinktis tik tada, kai balionas jau bu- 
vo prirengtas išpūsti ir paleisti į aukštį. 

— Aš turiu duoti jam iškilti aukštyn, kad atauštų, — 
tarė profesorius ir įsisėdo į krepšį, prikabintą prie baliono 
apačioje. — Bet vienas aš negaliu jo nuvaldyti, reikia, kad 
kartu su manimi būtų kitas, mokantis man padėti. O to čia 
niekas daugiau nemoka, kaip tiktai blusa! 

— Aš leidžiu, kad ir labai nenoromis, — tarė princesė, 
bet vis dėlto padavė profesoriui blusą, o šis ją tuoj užsitup- 
dė ant rankos. 

— Dabar paleiskit virves ir virveles! — tarė jis. — Jau 
suėmiau viską į pat ranką. 

Jiems pasigirdo: „Patranką“. 

Po to balionas ėmė kilti, kilo vis aukščiau ir aukščiau, 
viršum debesų, ir išskrido iš laukinių šalies. 

Mažoji princesė, jos tėvas ir motina, visi tos šalies žmo- 
nės, stovėjo ir laukė. Jie ir dabar tebelaukia, o jei tu netiki, 
tai imk ir nuvažiuok į laukinių šalį, ten visi tik ir šneka apie 
blusą ir profesorių, tiki, kad jie sugrįš, kai atauš patranka, 
bet jie negrįš, jie yra namie, pas mus, savo tėvynėje, trau- 
kiniu važinėja pirmąja klase, nebe ketvirtąja, ima gerą pel- 
ną, turi didelį balioną. Niekas neklausia, kaip jie tą balioną 
įsigijo ar iš kur jį gavo, jie yra pasiturintys žmonės, visų 
gerbiami žmonės — ir blusa, ir profesorius. 


Sraigė ir radastas 


plink sodą ėjo lazdynų žalitvorė; už jos trau- 
kėsi laukai ir pievos, kur buvo ganomos kar- 
4 vės ir avys. Vidury sodo žydėjo radastų krū- 
mas; po juo lindėjo sraigė. Ji daug vidaus 
turinio turėjo — ji save pačią turėjo. 

— Palaukit, ateis ir mano laikas! — tarė 
ji. — Aš duosiu pasauliui svarbesnių daiktų negu tie ra- 
dastai, riešutai arba pienas, kuriuos duoda erškėčiai, laz- 
dynai ir karvės su avimis! 

— O, aš daug ko laukiu iš tavęs! — sako radastų krū- 
mas. — Ar negalėčiau žinoti, kuomet gi tas bus? 

— Palauk, neskubėk! — atsakė sraigė. — Tik jūs be 
reikalo taip skubate! Skubos darbą velnias renka! 

Kitus metus sraigė gulėjo beveik toj pačioj vietoj, sau- 
lėje, po radasto krūmu, vėl pilnu pumpurų; pumpurai kė- 
tėsi, žydėjo gražiais radastais, o krūmas leido vis naujus ir 
naujus pumpurus. 

Sraigė pusiau išlindo iš kaušelio, pastatė ragelius ir 
vėl juos suglaudė. 

— Viskas kaip buvę! Nei kiek neatsimainė! Radastų krū- 
mas tebežydi kaip žydėjęs; nei per plauką nenužengęs tolyn! 

Praėjo vasara, atėjo ruduo, radastų krūmas žydėjo ir 
kvepėjo, ligi sniegas ėmė snigti. Radosi drėgna, šalta, ra- 
dastas palinko į žemę, sraigė nušliaužė ir įlindo į samanas, 
po sausais lapais. 

Vėl atėjo pavasaris, vėl pražydo radastas, ir išlindo sraigė. 

— Tu jau senas dabar! — tarė ji radastui. — Metas jau 
ilsėtis! Tu davei pasauliui visa, ką galėjai duoti; ar daug — 
jau kitas klausimas, to svarstyti nėr man laiko. O kad tu 
visai nieko nesi padaręs savo vidaus ūgiui — tai man ir 
dabar aišku! Šiaip iš tavęs būtų kas kita išėję. Ką pasakysi 
sau pasiteisinti? Tu veikiai juk stagaru pavirsi! Ar supranti 
bent, ką aš sakau? 

— Tu mane gąsdini! — tarė radastas. — Aš to niekuo- 
met nesu galvojęs! 

— Taip, taip, tu, matyti, maža esi varginęs save tais 
galvojimais! O ar buvo tau atėjęs kuomet šitas klausimas, 
ar esi bent kartą aiškinęsis sau, kodėl, tikrai sakant, tu 
žydi, ir kaip tat yra; kodėl šiaip, kodėl ne kitaip? 

— Ne! — atsakė radastas. — Aš gyvenau, gyvendamas 
džiaugiausi ir džiaugdamasis žydėjau — kitaip daryti nega- 
lėjau! Saulė taip kaitino, oras taip mane gaivino, aš gėriau 
skaidrią rasą ir sodrų lietų; aš kvėpavau, aš gyvenau! Aš 
traukiau gyvybės sultis iš žemės, ėmiau pelną iš oro, gyve- 
nau kaip tinkamas, džiaugiausi laime ir žydėjau — tas ir 
buvo mano gyvenimas, mano laimė. Kitaip aš negalėjau! 

„— Taip, gražiai tu gyvenai ir vargo nematei, ką čia be- 
sakysi! — tarė sraigė. 

— Žinoma! Juk tiek daug buvo man duota! — atsakė 
radastas. — Bet tau duota dar daugiau! Tu esi tokia galvo- 
ta, taip viskuo apdovanota... Tu turi nustebinti pasaulį! 

— Kurių balų aš čia galvosiu! — sako sraigė. — Aš 
jūsų pasaulio nei žinoti nenoriu! Kas jis man? Man gana 
rūpintis savim! 

— Taip, bet man rodosi, kad mes visi turim atiduoti 
pasauliui tą, kas yra mūsų geriausia!.. Aš galėjau duoti pa- 
sauliui tiktai radastų!... Bet tu? Tau duota taip daug! O ką 
tu davei pasauliui? Ką tu jam duosi? 

— Ką aš daviau? Ką duosiu?! Spjaunu aš į jį! Sakyk, ko 
jis vertas, tas tavo pasaulis? Man visai jis nerūpi. Duok jam 
radastų — iš tavęs daugiau juk nieko nesulauksi! O lazdy- 
nai tegu duoda jam riešutus, karvės ir avys — pieną, jų yra 
savo pasaulis! Mano pasaulis — aš pati! Aš užsidarysiu sa- 
vo namely — ir galas! Pasaulis man nerūpi! 

Ir sraigė įsitraukė į savo kaušelį ir užsidarė. 

— Kaip graudu! — tarė radastas. — Ir aš norėčiau už- 
sidaryti, bet negaliu; visos mano galybės veržte veržiasi 
oran, ir turiu žydėti! Mano žiedai krinta, jų lapelius vėjai 
nešioja! Bet mačiau, kaip vieną lapelį įsidėjo motina į mal- 
dų knygą, kitą prisiglaudė prie krūtinės skaisti graži mer- 
gelė, trečią pabučiavo šypsančios vaiko lūpos!.. Ir aš buvau 
toks laimingas! Tai tokie mano atsiminimai, tai toks mano 
gyvenimas! 

Žydėjo ir kvepėjo radastų krūmas, pilnas nekalto 
džiaugsmo ir laimės, o sraigė įkniubusi snapsojo savo na- 
mely — pasaulis jai nerūpėjo. 

Slinko metai po metų. 

Sraigė virto žeme žemėje, radastas virto žeme žemėje; 
atsiminimų radastas išblėso maldų knygoje... Bet sode žy- 
dėjo nauji radastai, po jais šliaužiojo naujos sraigės; jos 
taip pat lindo į savo namelius ir spjaudėsi — pasaulis joms 
nerūpėjo! 

Ar nenorit, kad tą istoriją dar kartą nuo pradžios apsa- 
kyčiau? Juk ji nesimaino! 


Grambuolys 


araliaus mylimąjį žirgą apdovanojo aukso pa- 
sagais. Po aukso pasagą gavo jis kiekvienai 
* kojai. 
O už kokius nuopelnus 
Žirgas buvo labai gražus: laibos kojos, išmin- 
tingos linksmos akys ir tokie puikūs karčiai, 
jog jie kaip apdangalas gobė jo visą kaklą. Žirgas buvo ne 
tik gražus, bet ir drąsus; kovoj jis nešiojo savo poną po 
parako dūmus, išnešė sveiką iš kulkų lietaus, nebijojo švil- 
piančių ir šnypščiančių bombų, kramtė, spardė ir mindžio- 
jo puolančius priešininkus, vienu šūkiu peršoko kritusį 
priešininko arklį ir tuo išgelbėjo aukso karūną, išgelbėjo 
savo raitelio gyvybę, o jo gyvybė buvo dar brangesnė ir už 
karūną — štai už ką jį apdovanojo aukso pasagais. 

Bet štai iš arklidės išlindo grambuolys, mėšlų vabalas. 

„— Pirmiausia žemės galingieji, o paskui ir menkieji, — tarė 
jis. — Bet, antra vertus, galingumas čia nesvarbus dalykas! 

Ir jis atkišo savo laibutes kojas. 

— Tau ko reikia? — paklausė kalvis. 

— Aukso pasagų! — atsakė grambuolys. 

— Žiūrėkit man! — sušuko kalvis.— Arklį kausto — 
tai ir varlė kiša koją! Taip ir bus, gausi aukso pasagus! 

— Žinoma, aukso pasagus! — atšovė grambuolys. — 
Ir kodėl ne? Kuo aš prastesnis už tą didelį gyvulį — už 
arklį, kurį ir šeria, ir girdo, ir maudo, ir šukuoja kaip kokį 
poną? Juk aš taip pat karaliaus arklidėj stoviu! 

— Ar tu nežinai, už ką aukso pasagus davė arkliui? — 
paklausė kalvis. — Ar tu to nesupranti? 

— Ar suprantu? Aš viena suprantu: čia tyčia manęs 
niekas nemato. Tikrai! Čia tyčia visi mane žemina, visi 
skriaudžia! Gerai, mokėsiu gyventi ir be jūsų; imsiu ir iš- 
lėksiu į kitus kraštus! 

— Laimingo kelio! — tarė kalvis. 

— Nepraustaburni tu, juodnugari! — atrėžė grambuo- 
lys ir ištrūko iš arklidės. 

Neilgai skridęs, atsidūrė puikiam daržely, kur gardžiai 
kvepėjo radastai ir levendros. 

— Ar ne tiesa, kaip čia gražų? — tarė Dievo karvutė, rau- 
donais taškuotais sparneliais.— Kaip čia gražu, kaip malonu! 

— Aš prie geresnių daiktų pratęs! — tarė grambuo- 
lys. — Jums čia gražu! Tik juokai! Kame čia bent vienas 
daiktas gražus? Nėra nei vienos mėšlo krūvelės! 

Ir jis pasipūtęs nurėpliojo toliau — į didelės leukonijos 
pavėsį. Ten šliaužiojo kopūstų vikšras. 

— Koks gražus pasaulis! — sakė jis.— Kokia šilta ir 
maloni saulutė! Visur pilna gyvybės! O kai aš galop užmig- 
siu arba, kaip kitaip sakoma, numirsiu, tai pabusiu peteliš- 
ke ir imsiu skraidyti. 

— Aure ką prasimanė: peteliške skraidyti! — tarė gram- 
buolys. — Lauk, bus ne niekis! Štai aš esu dabar iš kara- 
liaus arklidės, — ir ten niekas, net mylimasis karaliaus žir- 
gas, nemano skraidyti, nors jis ir labai didelis pagyrų mai- 
šas. Dabar jis baigia nešioti mano seną aukso autuvą! Skrai- 
dyti! Mes — kitas dalykas! Mes tai skrisim... 

Ir nuskrido jis toliau. 

— Nenorėčiau pykti, bet kad patys pykdo! — pasakė 
jis nulėkdamas. 

Čia jis nusileido ant vejelės. Gulėjo jis ten kiek gulėjęs 
ir užmigo. Jam bemiegant, užėjo debesys, ir siūbtelėjo dide- 
lis lietus. Grambuolys pabudo nuo ūžesio ir norėjo įsirausti 
kur į žemę, bet negalėjo. Vanduo vartaliojo jį į visas puses, 
ir jis turėjo arba šonais, arba aukštyn kojomis plaukti. Kad 
jam reiktų pakelti sparnus ir pradėti skristi, nebuvo laiko ir 
galvoti. Jis net vilties nustojo išsikepurnėti kada nors gyvas 
iš tos vietos ir, viską metęs, laukė, kur vanduo nuneš. 

Lietui kiek apstojus, grambuolys apsidairė ir pamatė 
priešais kažkokį baltą daiktą: tat buvo audeklas, patiestas 
baltintis. Šiaip taip nurėpliojo jis ligi to audeklo. Vienas 
audeklo kraštas buvo užsivertęs, ir į tą suvertimą jis įlindo. 
Žinoma, čia buvo toli gražu ne taip patogu gulėti, kaip šil- 
tame arklidės mėšle, bet patogesnės vietos niekur aplinkui 
matyti nebuvo, ir vabalas apsiliko, kur buvo įlindęs; jis iš- 
gulėjo ten visą dieną ir naktį. O lietus vis lijo ir lijo. 

Ryto metą grambuolys išlindo iš audeklo. Jis buvo be 
ūpo ir keikė orą. Ant audeklo tupėjo dvi varlės; jų nušvitu- 
sios akys rodė, kad jos buvo labai smagios. 

— Koks puikus oras! — tarė viena varlė. — Koks šla- 
pias audeklas tebėra! Net kojas man niežti: baisiai ima no- 
ras paplaukyti! 

— Norėčiau žinoti, — sakė kita varlė: — ar teko kregž- 
dei, skraidančiai į tolimus kraštus, kame nors rasti tokį 
puikų orą, kaip mūsų? Kaip čia drėgna! Sakytum, šlapiame 
griovyje guli. Kas tuo nesidžiaugia, tas nemyli savo tėvynės! 

— Matyt, jūs niekados nesat buvę karaliaus arklidė- 
je, — atsiliepė grambuolys. — Ten drėgna, šilta ir kvepia. 
Toks tai bent oras. Gaila tik, kad jo negalima pasiimti į 
kelią! Sakykite, ar nėra čia kartais sode inspekto, kur dideli 
ponai, kaip aš, galėtų rasti sau gerą būstą? 

Bet varlės ar nesuprato jo, ar nenorėjo suprasti. 

— Aš niekados dukart neklausiu, — tarė grambuolys, 
tris kartus jau paklausęs ir jokio atsakymo negavęs. 

Jis parėpliojo kiek toliau ir rado molinio puodo šukelę. 
Šukelei, žinoma, čia buvo ne vieta, bet ji gera buvo pasi- 
slėpti nuo vėjo ir lietaus. Po ja gyveno kelios žirkliukų šei- 
mynos. Šita tautelė be galo draugiška, o jų moterys nepa- 
prastai rūpestingos motinos. Kiekviena gyrė savo vaikus, lai- 
kydama juos gražiausiais ir išmintingiausiais. 

— Mano sūnelis jau susižadėjęs! — sakėsi viena moti- 
na. — Koks jis geras ir nekaltas vaikas tebėra! Kas jo do- 
rumas, kas jo maldingumas! Vedimas dažnai jaunus apsau- 
go nuo išklydimų! Koks džiaugsmas motinai! 

— O mano sūnelis, — sakė kita motina, — lig tiktai 
išriedėjo iš kiaušelio, tuojau pradėjo nerimti namie ir pra- 
šytis, kad jį leistumėm pakeliauti po žmones. Toks jau jo 
karštas būdas! Bet tegu, kol jaunas, pasižmonėja. Yra kuo 
džiaugtis motinai, — tarė ji grambuoliui: — ar ne tiesa? 

— Tikra tiesa, — atsakė grambuolys. 

Po to jos pasikvietė grambuolį į vidų, ir jis palindo po 
puodo šuke. 

— O dabar prašom dirstelėti ir į mūsų mažiulius! — 
sušuko trečia ir ketvirta motina. — Tokie jie meilūs ir tokie 
gražūs, tie mūsų beldikai! Bet jie elgiasi visados gerai, jei 
nesopa jiems pilvelių, o jų mėtuose tas dažnai juk atsitinka. 

Taip gyrė kiekviena motina savo vaikus. Vaikai taip pat 
netylėjo ir savo mažytėmis uodegų žnyplelėmis tampė gram- 
buolį už barzdos. 

— Ai, kokie jie ištvirkėliai, kokie jie nenuoramos, tie 
mažiukai! — skundėsi mylinčios motinos. Bet grambuoliui 
tai įkyrėjo, ir jis paklausė: 

— Ar toli dar tas inspektas? 

— O, toli, dar labai toli, kažkur ten už griovio, — atsa- 
kė jam viena motina. — Tikiuosi, kad nei vienas mano vai- 
kas taip toli nekeliaus, — numirčiau iš baimės! 

— Na, o aš pabandysiu ten nuvykti! — tarė grambuo- 
lys ir nurėpliojo tolyn, nieko neatsisveikinęs — taip elgiasi 
juk visi dideli ponai. 

Pas griovį rado jis daugybę saviškių — tokių pat gram- 
buolių. 

— Sveikas gyvas! — tarė jie. — Prašom arčiau! Čia pat 
mes ir gyvenam! Puikus čia mūsų buvimas. Ar nemalonė- 
tum sveikas nusileisti į apačią giliau, į patį dumblą? Tur 
būti, pavargęs esi iš kelio? 

— O, be galo pavargau! — atsakė grambuolys. — Ma- 
ne užklupo lietus, ir aš turėjau gulėti ant gryno audeklo, 
kur nebuvo mėšlo nei kruopelės, o toks švarumas mane 
baisiai alsina. Be to, dar pradėjo gelti vieną sparną, kurį 
užpūtė vėjas, man besant po moline šukele. Kaip malonu 
galų gale vėl patekti į savųjų tarpą — tikra laimė! 

— Gal kartais sveikas iš inspekto atvykai? — paklausė 
vienas senas vabalas. 

— Rado man vietą — iš inspekto! Ne, toli gražu ne!-— 
atsiliepė grambuolys. — Aš iš karaliaus arklidės, kur nuo 
pat gimimo auksu avėjau. Dabar aš keliauju, turėdamas 
vieną slaptą paliepimą, ir todėl geriau manęs neklausinė- 
kit — vis tiek daugiau nieko nebesakysiu. 

Paskui grambuolys nusileido žemyn į dumblą. Ten sė- 
dėjo trys jaunos vabalaitės. Jos neturėjo ko sakyti svečiui 
ir tik juokdamosios prunkštė. 

„— Visos mano dukterys tebėr nesusižadėjusios, — tarė 
motina, ir vabalaitės vėl susijuokė, bet šį kartą jau iš 
gėdos. 

— Net karaliaus arklidėje nesu matęs tokių gražuo- 
lių! — stebėjosi ilsėdamas grambuolys. 

— Negėdink tik sveikas mano mergaičių; nekalbėk taip 
su jomis, nebent sveikas turi tikrus norus! Bet žinau, kad 
turi, ir aš jus laiminu. 

— Valio! — suriko visi vabalai, ir mūsų grambuolys 
jau buvo sužadėtas. Ilgai netruko, ir vestuves padarė, nes 
atidėlioti nebuvo jokios priežasties. Antra diena praėjo la- 
bai linksmai, trečia — nei šio, nei to, o paskui reikėjo rū- 
pintis jau maisto pačiai ir toliau net vaikams. 

— Dailiai jie man galvą apsuko, nėr ko sakyti!— tarė 
sau grambuolys. — Dabar man viena belieka: tuo pačiu ir 
jiems atsimokėti. 

Kaip manė, taip ir padarė. Vieną rytą jis išėjo iš namų, 
ir visą dieną negalėjo jo sulaukti; naktį jis taip pat nebegrį- 
žo — jo pati liko našlė. 

— Ai, ai, ai! — stebėjosi visi grambuoliai. — Mes tą 
valkatą priglaudėm ir priėmėm į savo tarpą kaip kokį gerą 
naudą; dabar jis pabėgo ir dar paliko mums penėti savo 
pačią. 

— Na, tebūna ji vėl laikoma mergaite ir gyvena pas 
mane! — tarė motina. — Tfu! Verta čia mums krimstis dėl 
tokio niekšo! 

Grambuolys tuo tarpu savo kelionę varė toliau ir per- 
plaukė griovį ant kopūsto lapo. Rytą kažkokie du priėjo 
prie griovio. Pamatę grambuolį, pakėlė jį ir ėmė vartyti į 
visas puses ir kalbėti labai moksliškai, ypač vienas iš jų — 
jaunas berniukas. Jis kalbėjo, kaip ledą graužė: „Alachas 
mato juodą vabalą ant juodos uolos juodo akmens! Taip 
Korane parašyta, ar ne tiesa?“ — paklausė berniukas. 

Paskui pavadino grambuolį lotynišku vardu ar ėmė pa- 
sakoti apie jo rūšį ir ypatybes. Kitas asmuo — senas moks- 
lininkas — patarė grambuolį parnešti namo, kur turėjo visą 
panašių vabalų rinkinį, ir prie jų prijungti tą. Bet tokia 
kalba be galo nepatiko grambuoliui, netikėtai jis šmurkšte- 
lėjo iš mokslininko rankų ir nuzvimbė sau. 

Sparnai jau buvo jam visai išdžiūvę, ir todėl galėjo toli 
lėkti. Jis nuskrido ligi inspekto, rado stiklus pradarus, nie- 

ko nelaukdamas įsmuko į vidų ir įlindęs įsirausė į šiltą 
mėšlą. 

— Štai kur gyvenimo laimė! — tarė jis sau. 

Paskui greit užmigo ir sapnavo, kad karaliaus žirgas 
kritęs ir jo aukso pasagai atitekę jam — vabalui, ir dar 
pažadėję kitus tokius dovanoti. Sapnas labai buvo malo- 
nus. Pabudęs grambuolys išlindo į viršų ir ėmė dairytis į 
visas šalis. Koks gražumas aplinkui! Užpakaly augo milži- 
niškos palmės, didžiai iškėlusios į dangų šakas; pro jų la- 
pus švietė saulė; po palmėmis žydėjo puikiausi žolynai: tai 
raudoni kaip žarijos, tai geltoni kaip gintaras, tai balti kaip 
pirmutinis žiemos sniegas. 

— Tai bent augalai! — tarė grambuolys — Kiek čia bus 
valgymo, jiems supuvus! Didelis sandėlis, ką čia kalbėtil 
Tikrai čia gyvena kas nors iš mūsų. Eisiu, pažiūrėsiu, ar 
nerasiu čia kokio mūsiškio, su kuriuo verta būtų susipa- 
žinti. Prisipažįstu, esu didus ir tuo džiaugiuosi, kad esu 
didus! 

Staiga kažkieno ranka pagriebė jį, suspaudė ir ėmė var- 
tyti į visas pusės. 

Į inspektą buvo atėjęs daržininko sūnus su kitu berniu- 
ku. Pamatę grambuolį, jie sumanė su juo pažaisti. Pirmiausia 
įvyniojo jį į vynmedžio lapą ir įsidėjo į tamsią kelnaičių kišenę. 
Grambuolys ėmė krutėti ir spardytis, bet vaikas prispaudė už 
tai jį su ranka, ir jis noroms nenoroms turėjo nurimti. Paskui 
vaikai nubėgo į didelį ežerą, buvusį gale daržo. Tenai jie įtupdė 
grambuolį į seną klumpę, įsmeigė į ją pagalėlį vietoj stiebo, ir 
pririšo prie jo su vilnoniu siūlu grambuolį. Dabar vabalas tapo 
jūrininku ir turėjo plaukti vandeniu. 

Ežeras buvo labai didelis ir pasirodė grambuoliui kaip 
kokia jūra. Taip išgąsdino jį tas reginys, jog parvirto jis ant 
nugaros ir ėmė kratyti baisiai kojas. 

Laivelis tuo tarpu plaukė; vandens srovė, pagriebusi jį, 
nešė tolyn. 

Bet kai tik jis kiek tolėliau paplaukdavo, berniukas ku- 
ris, pasiraitęs kelnaites, brisdavo į vandenį ir vėl jį atvary- 
davo į kraštą. 

Bet tuo pačiu laiku, kai laivelis buvo pradėjęs plaukti 
nuo kranto, vaikus pašaukė namo. Jie skubindamies nubė- 
go į namus, palikę jūrininką vieną. 

Dabar laivas galėjo be kliūčių tolintis nuo kranto. Jis 
plaukė vis tolyn ir tolyn į ežero vidurį, o grambuolį kas 
kartą didesnė ėmė baimė: juk jis buvo pririštas prie stiebo 
ir negalėjo nuskristi. 

Tuo tarpu atlėkė prie jo musė. 

— Koks puikus oras! — tarė ji. — Štai aš čia pastovė- 
siu, pasišildysiu prieš saulutę ir pasilsėsiu. Pasišildyti čia 
bus malonu. 

— Rado man malonumą! Ar nematai, kad aš pririš- 
tas? — atsiliepė grambuolys. 

— Bet aš nepririšta! — pasakė musė ir nuzvimbė. 

— Aa, dabar jau aš pažinau pasaulį, — sunkiai atsidu- 
so grambuolys.— Pasaulis piktas ir bjaurus! Tik vienas do- 
ras daiktas tėra jame — tat aš. Tikrai, tik pagalvokit, kiek 
čia neteisybės! Pirmiausia aplenkė mane neduodami aukso 
pasagų, paskui aš gavau mirkti ant šlapio audeklo ir sto- 
vėti visą naktį vėjy, o galų gale dar pačią man užkorė! To- 
liau aš gaunu laisvę, noriu pasižmonėti pasaulyje, laimės 
paieškoti; man jau pavyksta išeiti į tikrą kelią — ir kas? 
Sutinka mane vaikpalaikis, riša prie laivo stiebo ir meta į 
audringą jūrą. O tuo tarpu karaliaus žirgas džiaugiasi auk- 
so pasagais ir raito nosį. Štai kas mane labiausiai pykina! 
Galop kam dar čia kalbėti! Pasauly iš nieko užjautos ne- 
lauk! Mano gyvenimo istorija labai įdomi, bet kas iš to, jei 
jos niekas nežino? Antra vertus, pasaulis ir nevertas, kad ją 
žinotų; kitaip jis man būtų davęs aukso pasagus dar man 
karaliaus arklidėje bebūnant, kada, segant karaliaus žirgą, 

ir aš buvau atkišęs savo kojas. Kad turėčiau aukso pasa- 
gus, aš būčiau arklidės papuošalas ir didybė! Dabar aš žu- 
vęs arklidei, žuvęs pasauliui, — viskas pabaigta! 

Bet ne viskas dar buvo pabaigta. Ant ežero pasirodė 
laivė, joje sėdėjo kelios jaunos mergaitės. 

— Aure, žiūrėkit, plaukia klumpelė! — tarė viena mer- 
gaitė. 

— O joje kažkoks juodas daiktas! — sušuko antra. 

Laivė priplaukė klumpelę, ir mergaitė ištraukė ją iš van- 
dens. Viena iš jų išsiėmė iš kišenės mažas žirkleles, atsar- 
giai nukirpo grambuoliui siūlą ir, išlipus į krantą, paleido 
ant žolės. 

— Lipk, lipk! O jei gali, tai skrisk! — pasakė ji. — Lais- 
vė — geriausias daiktas! 

Grambuolys pakilo ir įskrido pro langą į didelę triobą. 
Ten jis, nuilsęs ir nuvargęs, įstrigo į ilgus, minkštus kara- 
liaus žirgo karčius. Grambuolio netikėtai buvo pakliūta į 
savo gimtinę, į tą pačią arklidę. Jis tvirtai įkibo į karčius, 
pagulėjo kiek laiko nejudėdamas ir atsipeikėjo. 

— Štai dabar aš sėdžiu ant mylimojo karaliaus žirgo, 
tartum pats karalius!.. Taip, palauk, ką aš čia buvau norė- 
jęs pasakyti? Aa, atsiminiau! Štai puiki mintis ir visiškai 
teisinga. „Už ką davė arkliui pasagus?“ klausė tada manęs 
kalvis. Tik dabar į tą klausimą aš galiu atsakyti. Juk pasa- 
gai jam buvo tik dėl manęs duoti — štai kas yra! Tik dabar 
man atėjo į galvą! Kad ne aš, jis aukso pasagų kaip savo 
ausų nebūtų matęs! 

Ir grambuoliui vėl grįžo ūpas. 

— Kelionė daug išmoko, — tarė jis sau. 

Saulės spinduliai, skverbdamiesi pro langą, šildė gram- 
buolį, ir arklidėjo buvo šviesu ir ramu. 

— Tiesą sakant, gerai pagalvojus, pasaulis nėra toks 
jau bjaurus, kaip atrodo, — tarė grambuolys. — Reikia tik- 
tai mokėti gyventi. 


121 


Taip, pasaulis liko gražus ir puikus, nes karaliaus žir- 
gui buvo dovanoti pasagai tik tam, kad juo galėtų jodinėti 
grambuolys. 

— O dabar aš lipsiu žemėn pasižiūrėti kitų grambuolių 
ir papasakosiu jiems, kaip aš aukštai iškilau; apsakysiu 
jiems visus savo vargus, mano patirtus, bekeliaujant po sve- 
timus kraštus, ir paskelbsiu, kad aš dabar būsiu namie iki 
tol, kol karaliaus žirgas nuplėš savo aukso pasagus! 


Elfų kalnas 


mirinėjo čiužinėjo mažyčiai driežukai po se- 
no, suskeldėjusio medžio plyšius: Jie gerai 
suprato kits kitą, nes kalbėjosi ta pačia drie- 
žukų kalba. 

— Tik pamanykite, kaip bilda trinka sename 
Elfų kalne! — sakė vienas driežukas. — Dėl 
to bruzdesio aš jau dvi naktis akių nesumerkiau, vis viena 
kaip dantų sopę gavęs, nes tada aš irgi nemiegu! 

— Jie ten kažką rengia! — atitarė kitas driežukas. — 
Jie kasnakt visą kalną laiko pakėlę ant keturių raudonų 
stulpų ligi pat gaidžiagystės, kad gerai išsivėdintų, o elfų 
mergelės mokosi naujų šokių, su patrepsėjimais. Jie ten 
kažką rengia! 

— Taigi, taigi, — prisidėjo į šneką trečias driežukas, — 
aš kalbėjau su vienu pažįstamu slieku, ką tik išlindusiu iš 
kalno vidurių, kur jis dieną naktį rausėsi, tai prisiklausė 
viso ko; matyti jis, tiesa, nemato vargšas nieko, bet užtat 
jaučia ir girdi gerai. Jie ten, Elfų kalne, laukia didelių sve- 
čių iš tolimos šalies, tiktai kas tie svečiai, sliekas nenorėjo 
sakyti, o gal nė pats nežinojo. Bet, žiūrėkit, visos žaltvyks- 
lės užragintos rengti fakelų eiseną, kaip sakoma, o sidab- 
ras ir auksas, kurio kalne yra tiek ar tiek, sako, turi būti 
nušveistas ir mėnesienoj blizgėti išstatytas! 


123 


— Kas, kaži, galėtų būti tie svečiai? — klausinėjosi 
driežukai. — Kas, kaži, jie galėtų būti? Girdite, kaip bilda! 
Girdite, kaip trinka! 

Tą pačią akimirką Elfų kalnas prasivėrė, ir iš jo, tankiai 
mindama kojomis, išėjo viena elfų senmergė, jų karaliaus 
ūkvedė; kuprota ji buvo, nors apsirengusi labai padoriai; ji 
kažkaip iš tolo giminiavosi su jų karaliumi ir nešiojo ant 
kaktos gintarinę širdelę. Ji ėjo labai smulkiais žingsneliais, 
tik tip tip tip! Ir kaip galima tiek tankiai sumesti, ir dar 
einant per liekną, pas naktinį varną. 

— Jūs esate kviečiamas į Elfų kalną, ir tai šiąnakt, — 
kalbėjo ji, — bet gal jūs sutiktumėte pirma padaryti vieną 
didelę paslaugą: sukviesti svečius? Turite gi ką nors veikti, 
jei patys pas save priėmimo nerengiate! Mes laukiame aukš- 
takilmių svečių iš tolimos šalies, trolių, o tai juk didelis 
dalykas, užtat mūsų senis karalius nori gerai pasirodyti. 

— O ką reikia pakviesti? — klausė naktinis varnas. 

— Į didžiąją puotą ateiti gali visi, net žmonės, jei jie pro 
miegus šneka ar moka nors truputį mūsiško meno, bet prie 
pirmojo stalo kam sėstis, turės būti griežta atranka: ten 
norėsim turėti vien pačius kilminguosius. Aš susiginčijau 
su elfų karaliumi, nes laikausi nuomonės, jog ten negalima 
net vaiduoklių prileisti. Pirmutinius kvieskite marių nėrovą 
su dukterimis; jiems turbūt nelabai patinka išlipti į sausu- 
mą, na, bet pasodinsim kiekvieną ant šlapio akmens, o gal 
dar geriau ką sugalvosim, tai rasi ši kartą neatsisakys. Rei- 
kia pakviesti visus senuosius trolius, pirmaeilius, kur su 
uodegomis, taip pat upių nėrovą ir kaukus, o kapinių kiau- 
lės, šmėklinio arklio! ir bažnyčios gnomo irgi, manau, nega- 


' Danų tautosakoje yra pasakojimas, kad po kiekviena statoma baž- 
nyčia seniau buvęs užkasamas gyvas arklys, ir jo šmėkla paskui kasnakt 
šokuojanti ant trijų kojų į tuos namus, kuriuose kas nors turįs mirti; kai 
kur pasakojama apie tokiu būdu užkasamą kiaulę, jos šmėkla vadinasi 
kapinių kiaulė. 

lima aplenkti — jie, tiesa, priklauso kaip ir prie bažnyčios 
veikėjų, tad nėra tikri mūsiškiai, na, bet tai tik jų darbo 
vieta, o šiaip jie mums giminės ir nuolat pas mus svečiuo- 
jasi. 

— Kra! — riktelėjo naktinis varnas ir nuskrido svečių 
kviesti. 

Elfų mergelės jau šoko ant Elfų kalno, šoko su šydais, 
nuaustais iš miglų ir mėnulio šviesos, ir tas šokis itin dai- 
lus, jei kam tokie dalykai patinka. Elfų kalno viduje buvo 
kruopščiai ruošiama didžioji salė: grindis iššveitė mėnulio 
spinduliais, o sienas įtrynė raganų taukais, jog tik blizgėjo 
mirgėjo kaip tulpių lapeliai prieš šviesą. Virtuvė kone lūžo 
nuo visokių gėrybių — tai buvo varlės, pasmeigtos ant ieš- 
mo, žalčių išnaros, prikimštos kūdikių pirštelių, salotos iš 
grybų sėklų, drėgnų pelių snukučių ir velniaropės šaknų, 
alus, balos raganos darytas, švitantis salietrinis vynas, im- 
tas iš karstų rūsių, — viskas labai solidu; užsigardžiavimui — 
surūdijusios vinys ir išdaužytų bažnyčios langų šukės. 

Senis elfų karalius liepė nušveisti karūną grūsto gri- 
felio miltais, ir ne bet kokio, tik klasės pirmūno grifelio, o 
tokį gauti elfų karaliui itin nelengva. Miegamajame pakabi- 
no užuolaidas, o pritvirtino jas žalčių spjūviais. Taip, ką ir 
sakyti, daug buvo ruošos, bildesio ir triukšmo. 

— Dabar čia bereikia pasmilkyti ašutais ir meitėlio še- 
riais, ir mano darbas, rods, bus baigtas! — kalbėjo elfų 
senmergė. 

— Tėveliuk, — tarė jaunėlė dukra, — ar dabar jau ga- 
liu sužinoti, kas bus tie įžymieji svečiai? 

— Na, — tarė tėvas, — matyt, jau reikia pasakyti. Dvi 
mano dukterys gaus šiąnakt ištekėti! Dvi iš jūsų gausit 
keliauti į svečią šalį! Pas mus atkeliauja senis trolis, Žilis, 
tas, kur gyvena Norvegijoj, Dovrės kalnuose, ir valdo ten 

daugybę akmens pilių, o taipo pat aukso kasyklas, kurios 
reiškia daugiau, negu jūs manote; atkeliauja su dviem sū- 
numis, o tie nori žmonas išsirinkti. Trolis Žilis yra, žinotu- 
mėte, tikras, senobiškas, padorus Norvegų žilis, linksmas 
ir tiesmukas. Aš ji pažįstu iš senų dienų, kai abu suūžda- 
vom gerai. Jis čia lankėsi, kai pačios ieškojo, o dabar jis vėl 
našlys. Jo pati buvo Miojeno kreidynų karaliaus duktė. Ti- 
kėjosi gauti didelę dalį, o negavo — apmovė vargšą. O, kaip 
aš pasiilgau to trolio Žilio! Jo sūnūs, sako, esą nelabai kaip 
išauklėti, stačiokai bernai, bet gal juos per griežtai smer- 
kia, gal jie, tinkamai paveikti, galėtų pasitaisyti. Užtat Žiū- 
rėkit jūs man, kad išmokytumėt juos dailaus elgesio! 

— O kada jie atvažiuos? — klausė viena duktė. 

— Nelygu, koks bus oras ir vėjas, — kalbėjo elfų kara- 
lius. — Jie keliauja ekonomiškai! Atplauks laivu, kai pasi- 
taikys proga. Aš sakiau, kad važiuotų per Švediją, bet senis 
nė žiūrėt nenori į šitą pusę! Jis atsilieka nuo gyvenimo, ir 
tai man nepatinka. 

Ir šit atlėkė pastriuokom dvi žaltvykslės, viena greites- 
nė nei kita, užtat viena atlėkė pirmoji. 

— Atvažiuoja! Atvažiuoja! — šaukė abi. 

— Duokit man šen karūną, ir turiu atsistoti, kur mė- 
nuo labiau šviečia! — kalbėjo elfų karalius. 

Dukterys pasikėlė šydus ir nusilenkė ligi žemės. 

Ir šit jau atvyko šiaurės trolis, Dovrės Žilis. Jis dėvėjo 
karūną iš grūdintų ledo varveklių ir poliruotų eglės gurgu- 
čių, vilkėjo meškenomis, o avėjo dideliausiais tūbais; tuo 
tarpu jo sūnūs atvažiavo plikais kaklais, atsilapoję, rodyda- 
miesi, jog jiems niekas nė už ką. 

— Tai čia kalnas? — klausė jaunėlis, rodydamas į Elfų 
kalną. — Pas mus, Norvegijoj, tokius vadina duobėmis! 

— Vaikai! — tarė senis. — Duobė eina gilyn, kalnas 
kyla aukštyn! Ar jūs akių kaktoj neturit? 

Vienintelis dalykas, stebinąs juos čia, iš kalnų į lygu- 
mas atvykusius, tai, kad jie be niekur nieko suprantą šio 
krašto kalbą. 

— Nerieskit nosies taip labai! — kalbėjo senis. — Dar 
pamanys, jog jūs esat nesušutėliai. 

Ir suėjo visi į Elfų kalną. Ten jau buvo susirinkusi tik- 
rai šauni draugija, ir taip greitai, lyg, sakytumei, vėjas ją 
supūtė. Svečiams visa buvo įrengta taip, kad kiekvienam 
būtų gera ir miela. Vandenės būtybės prie stalo sėdėjo van- 
dens kubiluose ir sakė jaučiąsi kaip namie. Visi elgėsi man- 
dagiai, kaip tinka vaišėse, tik jaunieji Norvegijos troliai ne- 
paisė nieko — jie užsikėlė kojas ant stalo, manydami, kad 
jiems viskas galima. 

— Šalin kojas nuo lėkščių! — tarė senis trolis, ir jie 
paklausė, tik ne per greičiausiai. Savo kaimynes prie stalo 
jie kuteno eglės gurgučiais, atsineštais kišenėse. Paskui jie 
nusiavė kojas, kad būtų smagiau sėdėti, ir davė batus lai- 
kyti savo damoms. Bet jų tėvas, senasis Dovrės Žilis, buvo 
visiškai kitoks. Jis taip gražiai pasakojo apie puikias Nor- 
vegijos uolas ir apie krioklius, kaip jie, putodami ir ūždami, 
griausmu griausdami, nuo kalnų virsta; pasakojo apie la- 
šišą, kaip ji prieš puolantį vandenį aukštyn pašoka, kai 
vandenis aukso arfa groja; pasakojo apie žaižaruojančias 
žiemos naktis, kada važių varpeliai skamba, kada bernai 
su žiburiais čiužinėja vaiskiu ledu, pro kurį gerai matyti, 
Kaip žuvys krūpčioja po jų kojomis. O, tai buvo pasakoto- 
jas, — rodės, matai ir girdi, ką jis pasakoja: tarytum čia 
pat tau eina lentpjūvės, čia pat vaikinai ir merginos dai- 
nuoja ir ratelius šoka. Tik staiga trolis Žilis pliaukšt! ir 
pabučiavo elfų senmergę — pabučiavo šauniai, giminiškai, 
nors nėmaž nebuvo giminė. 

Dabar elfų mergelės ėjo šokti, jos pylė ir paprastą šokį, 
ir su patrepsėjimais, ir joms gerai sekėsi; daugiau jos šoko 

menišką šokį, kuris, pasak jų pačių, vadinosi „nėrimasis iš 
kailio“. Ai, ai, kaip plačiai jos skėsnojo kojas! Jau nė nebe- 
permanei, kur ten pradžia, kur pabaiga, kur ten rankos, o 
kur kojos — viskas dūmė sūkuriu, ir taip lėkė visos jos 
ratu, jog net ūžė, net arkliui vaiduokliui bloga pasidarė, ir 
jis gavo eiti sau nuo stalo. 

— Prrr! — tarė trolis Žilis.— Va čia tai bent matyti, 
kam kojos tinka! Na, bet ką jos daugiau moka, be šokinė- 
jimo, kojų skėsnojimo ir viesulų sukiojimo? 

— Tuojau sužinosi! — tarė elfų karalius ir pasišaukė 
savo jauniausiąją dukterį. Ji buvo plona plonutėlė ir vaiski 
it mėnulio spinduliukas, ji buvo dailiausia iš visų seserų. Ji 
įsidėjo j burną baltą šipuliuką ir... dingo, pasidarė nemato- 
ma — toksai buvo josios menas. 

Tačiau trolis Žilis sakė: jam nepatiktų, jeigu jo žmona 
mokėtų tokio meno, jis, beje, nemanąs, kad ir jo berniokai 
jį labai vertintų. 

Antroji mokėjo vaikščioti greta pačios savęs, taip, lyg 
turėtų šešėlį, o juk troliai jo neturi. 

Trečioji buvo visai kitoniška — toji buvo ėjusi mokslus 
balų raganos virtuvėje, ji tik viena temokėjo juodalksnių 
gumbus iškepti prismaigstytus jonvabalių. 

— Iš jos bus gera šeimininkė, — tarė senasis trolis. Jis 
vartė akis, nes nenorėjo taip daug gerti. 

Tada išėjo į priekį ketvirtoji. Ji laikė rankose didžią auk- 
so arfą. Kai ji užgavo pirmą stygą, visi pakėlė kairę koją, 
nes troliai yra kairiai; kai ji užgavo antrą stygą, visi turėjo 
daryti taip, kaip ji norėjo. 

— Šitokia moteris yra pavojinga! — tarė trolis Žilis, 
o abudu jo sūnūs išėjo iš kalno lauk, nes jiems nusibodo. 

— O ką moka penktoji duktė? — klausė trolis Žilis. 

— Aš moku norvegus mylėti, — tarė ji, — ir netekėsiu 
į jokią kitą šalį, kaip tik į Norvegiją. 

Bet mažylė sesutė pakuždėjo troliui Žiliui: 

— Ji, mat, girdėjo vieną tokią norvegišką giesmę, kad, 
kai prieis pasaulio galas ir viskas sugrius, tai Norvegijos 
uolos vis tiek išliks ir stovės it paminklai, tai todėl ji ir nori 
į Norvegijos kalnus — ji labai bijo to sugriuvimo. 

— Ho ho! — tarė trolis Žilis. — Šit kas jai galvoj! Na, 
o ką moka septintoji, paskutinioji? 

— Šeštoji eina pirma septintosios! — tarė elfų kara- 
lius, nes jis mokėjo skaičiuoti. Tačiau šeštoji nenorėjo eiti 
į priekį ir rodytis. 

— Aš moku tik teisybę visiems sakyti, — tarė ji, — aš 
niekam nerūpiu, o man pakanka to vieno darbo — siūtis 
mirties marškinius. 

Tada išėjo į priekį septintoji, paskutinioji. Ką ji mo- 
kėjo? 

Žinotumėt, ji mokėjo pasakas sakyti, galėjo jas sakiusi 
sakyti, kiek tik norėjo. 

— Šit mano visi penki pirštai, — tarė trolis Žilis, — 
pasakyk po pasaką apie kiekvieną! 

Ir elfų mergelė paėmė už riešo jo ranką, ir jis juokėsi 
atkrakais, o kai priėjo iki bevardžio piršto, kuris juosėjo 
aukso žiedu, tarytum žinodamas, kad bus sužieduotuvės, 
trolis Žilis tare: 

— Laikyk stipriai, ką laikai, — ši ranka yra tavo! O aš 
noriu turėti tave už pačią! 

Ir elfų mergelė tarė, kad dar nesančios pasektos pasa- 
kos apie bevardį ir mažylį. 

— Tas tu mums paseksi žiemą, — tarė trolis Žilis, — 
taip pat ir apie eglę, ir apie beržą, ir apie piktosios fėjos 
dovanas, ir apie skambantį speigą! Tu gausi sakyti ir sakyti 
pasakas, nes, matai, tenai, kalnuose, niekas to meno ne- 
moka. O mes sėdėsim akmeninėj menėj, kur skalos žiba, ir 

gersim midų iš auksinių ragų, iš senų Norvegijos karalių 
ragų; Vandenis man padovanojo jų keletą. Ir kai mes taip 
sėdėsim, ateis į svečius geroji fėja Garbojė, ji išdainuos tau 
visas dainas, kurias kalnų ganyklose piemenaitės traukia. 
Tai linksma bus! Lašiša šokuos prieš vandenį krioklyje ir 
daužysis į akmens sienas, bet pas mus į vidų nejeis. Taip, 
tikėk manimi, gera senoje, mieloje Norvegijoje! Bet kurgi ma- 
no berniokai? 

Išties, kurgi buvo jo berniokai? 

Jie daužėsi po laukus ir užpūtinėjo žiburius žaltvyks- 
lėms, kurios buvo tokios mandagios, gražiai susirikiavo ir 
norėjo fakelų eiseną daryti. 

— Ką čia paikiojat? — tarė trolis Žilis. — Va, aš gavau 
jums motiną, dabar jūs galit savo tetas vesti. 

O berniokai sakė, kad jiems labiau patinka prakalbas 
rėžti ir bruderšaftus gerti, kad pačiuotis jiems nelabai 
galvoj. 

Ir jie rėžė prakalbas, gėrė bruderšaftus ir vertė taures 
dugnu aukštyn, rodydami, jog išgėrė visiškai; jie nusivilko 
švarkus ir sugulė ant stalo miegoti, nes jie nėmaž nesivaržė. 
O trolis Žilis šoko menėje su savo jauna sužadėtine ir su- 
sikeitė su ja batais, nes taip yra šauniau, negu susikeisti 
žiedais. 

— Jau gaidžiai gieda! — sušuko elfų senmergė, namų 
ūkvedė. — Reikia uždaryti langines, kad saulė mūsų nesu- 
degintų! 

Ir tada kalnas užsivėrė. 

O lauke bėginėjo driežukai po suskeldėjusio seno me- 
džio plyšius, ir vienas iš jų sakė antram: 

— O, kaip man patinka tasai senis Norvegijos trolis, 
Žilis! 

— O man labiau patinka jo berniokai, — sakė sliekas, 
bet jis gi buvo aklas ir nieko nematė, vargšas. 


Rožių elfas 


idury sodo augo rožė, visa aptekusi žiedais, 
o gražiausiame iš jų gyveno elfas. Jis buvo 
toks mažytis, jog žmogaus akis nė įžiūrėti jo 
negalėjo. Už kiekvieno rožės žiedlapio jis tu- 
rėjo miegamąjį kambariuką. Pats buvo tokio 
dailaus sudėjimo ir toks gražus, koks tiktai 
kūdikis gali būti, ir turėjo sparnus nuo pečių ligi pat kul- 
niukų. O, kaip kvepėjo visuose jo kambariuose ir kokios 
vaiskios, kokios gražios buvo jų sienos! Ką manai, juk tai 
buvo plonytėliai, skaidrūs rožės žiedlapiai. 

Visą dieną jis pramogavo saulutėje, skraidė nuo gėlės 
ant gėlės, šoko ant lakiojančios peteliškės sparnų ir skaičia- 
vo, kiek jam išeis žingsnių, kol apvaikščios visus kelius ir 
takus ant vieno liepos lapo. Keliais ir takais jis vadino lapo 
gyslas, nes jos ir buvo jam begaliniai keliai! Nespėjo jų visų 
išvaikščioti, jau saulė nusileido; tiesa, vėlokai buvo ir pra- 
dėjęs. 

Pasidarė šalta, krito rasa ir pūtė vėjas; dabar geriausia 
buvo eiti namo; jis skubėjo, kiek tiktai galėjo, bet nebespė- 
jo: rožės žiedai susiglaudė, ir jis nebegalėjo patekti į vidų — 
nė vieno žiedo neberado atdaro. Vargšas elfytis baisiai iš- 
sigando: jam niekad nebuvo tekę nakvoti lauke, visuomet 

saldžiai miegodavo tarp šiltučių žiedlapių, o kaip dabar 
bus? Vai, gal ir mirti reikės! 

Kitame sodo gale — jis žinojo — stovėjo altana, apau- 
gusi puikiomis kaprifolijomis; jų žiedai išrodė it didelės, 
spalvotos taurės; į vieną iš tokių žiedų jis sumanė nusileis- 
ti ir miegoti sau iki ryto. 

Jis nuskrido tenai. Tsss! Altanoje buvo du žmonės — 
jaunas, dailus vaikinas ir gražių gražiausia mergina. Jie 
sėdėjo susiglaudę, ir jų širdys troško, kad niekuomet nerei- 
kėtų skirtis: jie taip mylėjo vienas kitą, daug labiau dar, 
negu vaikas galėtų tėvą motiną mylėti. 

— Tr vis tiek reikia skirtis! — kalbėjo vaikinas. — Tavo 
brolis negeras mums, užtat išsiunčia mane su reikalais toli 
už kalnų, už jūrų marių! Sudiev, mano saldžioji sužadėti- 
ne, nes tu juk išties esi manoji sužadėtinė! 

Ir juodu pasibučiavo. Jaunoji mergina pravirko ir pa- 
dovanojo jam rožę, bet, prieš įteikdama, ją pabučiavo taip 
karštai, jog net žiedas prasiskleidė. Elfutis tuoj į jį įskrido 
ir įsiglaudė tarp švelnių, kvapių sienų. Ten jis girdėjo, kaip 
jie sakėsi sudiev, paskui juto, kaip rožė atsirado ant vaiki- 
no krūtinės, — o, tai smarkiai tūskė vaikino širdis! Elfas 
net užmigti negalėjo, taip labai ji beldė. 

Tačiau neilgai rožė tegavo rimti ant vaikino krūtinės. 
Jis ėmė ją į rankas ir, keliaudamas vienišas per tamsią 
girią, bučiavo jos žiedą — o, kaip daug ir stipriai jis bučia- 
vo!.Vos to mažo elfyčio nenuspaudė! O elfytis pro žiedlapius 
juto, kokios karštos vaikino lūpos, ir rožė nuo to karščio 
skleidėsi it nuo kaitriausios vidudienio saulės. 

Tik šit atsirado kitas žmogus, niaurus ir piktas. Tai 
buvo tos gražiosios merginos brolis nedorėlis. Jis išsitraukė 
peilį, aštrų ir didelį, ir, kol anas bučiavo rožę, nedorėlis 
nudūrė jį, nupjovė galvą, išrausė duobę purioje žemėje po 
liepos medžiu ir užkasė tenai ir galvą, ir kūną. 

„Dabar jis dingo ir pradingo, — galvojo brolis nedorė- 
lis, — ir niekad nebepargrįš. Jis turėjo keliauti ilgą kelią, 
per kalnus ir marias, lengvai galėjo galą gauti, na, ir gavo. 
Jis nebeparsiras, 0 sesuo manęs apie jį klausti nedrįs.“ 

Ant sukastos žemės jis užkapstė kojom sausų lapų ir 
nakties glūdumoje nuėjo namo. Tik ėjo ne vienas, kaip jis 
manė: jį lydėjo tasai mažas elfytis. Jis kiūtojo sausame, su- 
sivijusiame liepos lape, kuris įkrito piktadariui į plaukus, 
kai tas duobę kasė. Ant plaukų dabar buvo užvožta skrybė- 
lė, po ja buvo labai tamsu, ir elfas drebėjo iš baimės ir iš 
apmaudo dėl nedoro darbo. 

Rytui auštant, parėjo nedorėlis namo. Jis nusiėmė skry- 
bėlę ir įėjo į sesers miegamąjį. Čia graži, žydinti mergina 
gulėjo ir sapnavo tą, kurį taip labai mylėjo ir kurį tikėjo 
dabar keliaujant per kalnus ir giras. Nedorasis brolis pasi- 
lenkė ties ja ir nusijuokė taip bjauriai, kaip tik velnias juok- 
tis gali. Tada nuo jo plaukų nukrito sudžiūvęs lapas ant 
sesers apkloto, bet jis to nepastebėjo ir išėjo pats dar kiek 
pamiegoti, kol išbaigs aušti. O elfas išsirito iš sudžiūvusio 
lapo, įlindo į miegančios merginos ausį ir apsakė jai, tary- 
tum sapne, baisią žmogžudystę, tiksliai nurodė vietą, kur 
brolis jos mylimąjį nukovė ir kur užkasė jo kūną, nupasa- 
kojo apie žydinčią liepą, prie pat tos vietos augančią, ir tarė: 

— Kad nepamanytum, jog čia tiktai sapnas, ką aš tau 
sakau, rasi ant savo lovos sausą lapą! 

Ir mergina tą lapą rado, kai nubudo. 

O, kaip graudžiai ji raudojo! Ir niekam negalėjo savojo 
skausmo parodyti. Langas stovėjo visą dieną atdaras, elfas 
lengvai būtų galėjęs skraidyti pas rožes ir kitas gėles, bet 
jam širdis neleido palikti gedinčią mergaitę vieną. Lange žy- 
dėjo radasta; į vieną jos žiedą įsigūžtė elfytis ir stebėjo varg- 
šę mergaitę. Jos brolis daugsyk buvo įėjęs į kambarį, jis 
buvo toks linksmas ir visas nedorumu švitantis, o ji nė žode- 
liu negalėjo prasitarti apie savo sielvartą. 

Kai tik sutemo naktis, ji vogčiomis išsigavo iš namų, 
nuėjo į mišką, į tą vietą, kur liepa augo, nubraukė šalin 
lapus, atkasė duobę ir surado jį, nužudytąjį. O, kaip ji rau- 
dojo! Kaip maldavo Dievą, kad leistų ir jai numirti kuo grei- 
čiau!.. 

Mielai ji būtų pasiėmusi kūną su savim namo, bet ne- 
galėjo. Tad paėmė bent išblyškusią galvą užmerktom akim, 
pabučiavo atšalusias lūpas ir išpurtė žemes iš jo dailių 
plaukų. 

— Šitą turėsiu aš! — tarė ji. Vėl užpylusi žemėmis kū- 
ną ir užbarsčiusi viršuje lapais, ji pasiėmė galvą, dar nu- 
skynė mažytę šakelę jazmino, žydinčio miške, jo žuvimo vie- 
toje, ir parsinešė namo. 

Parėjusi į kambarį, ji atsinešė patį didžiausią vazoną, 
kokį tik rado, įdėjo į jį velionio galvą, apipylė žemėmis ir 
pasodino tą jazmino šakelę. 

— Sudiev! Sudiev! — kuždėjo elfas. Jis nebetvėrė il- 
giau žiūrėti į tą didį skausmą ir išskrido į sodą, pas savąją 
rožę. Bet toji buvo jau nužydėjusi, bekabojo tik keli išblukę 
žiedlapiai prie žalio vaiskūnio. 

— Ak, kaip greit prieina galas viskam, kas gražu ir ge- 
ra! — dūsavo elfas. Paskiau jis betgi vėl susirado rožę, kuri 
jam namais tapo; už jos plonų, kvapnių žiedlapių galėjo jis 
įsikurti ir gyventi. 

Kas rytą jis skrisdavo prie vargšės mergaitės lango. Ji 
visada stovėdavo prie vazono ir verkdavo. Graudžios ašaros 
riedėdavo ant jazmino šakelės, ir sulig kiekviena diena, kai 
ji ėjo vis blyškyn, šakelė darėsi vis tarpesnė ir žalesnė; ūg- 
liai augo vienas po kito, maži balti pumpurėliai išsiskleidė 
žiedais ir mergaitė bučiavo juos. Tačiau piktas josios brolis 
plūdo ją ir klausė, bene visai jau esanti iškvaišusi. Jis ne- 
galėjo pakęsti nei suprasti, ko ji vis rauda prie to vazono. 
Jis gi nežinojo, kokios akys tenai užsimerkusios, kokios 

raudonos lūpos ten žeme pavirtusios. Ir ji nulenkė galvą 
prieš vazoną, ir rožių elfas rado ją miegančią. Tad jis įsigavo 
į jos ausį, pasakojo apie aną vakarą sodo altanoje, apie ro- 
žių kvapą ir apie elfų meilę. Tad ji sapnavo saldžiai saldžiai, 
ir, jai taip besapnuojant, išskrido gyvybė; ji numirė tylutė- 
liai; ji buvo danguje drauge su tuo, kurį mylėjo. 

Ir jazmino žiedai atvėrė savo stambias baltas taureles ir 
skleidė stebuklingai stiprų kvapą — tik taip jie temokėjo 
apverkti mirusiąją. 

O nedorasis brolis apžiūrėjo tą gražų, žydintį kerą, įsi- 
nešė ji pas save, kaip paveldėtą turtą, ir pasistatė miega- 
majame, prie pat savo lovos, užtat kad buvo puikus pažiū- 
rėti ir labai skaniai kvepėjo. Rožių elfas įkeliavo kartu, 
skraidė nuo žiedo prie žiedo — kiekviename juk gyveno ma- 
žytė siela — ir pasakojo apie nužudytą jauną vaikiną, ku- 
rio galva dabar buvo žemė po žemėmis, pasakojo apie ne- 
dorą brolį ir nelaimingą seserį. 

— Mes žinom! — sakė žiedų sielos. — Mes žinom! Kaip- 
gi, juk mes išaugę iš nužudytojo akių ir lūpų! Mes žinom! 
Mes žinom! 

Ir kažkaip keistai lingavo galvutes. 

Rožių elfas neįstengė suprasti, kaip žiedai gali būti to- 
kie ramūs, ir nuskrido pas bites, renkančias medų, joms 
apsakė istoriją apie nedorąjį brolį. Bitės apie tai pranešė 
savo karalienei, ir ši įsakė visoms rytoj rytą lėkti ir negyvai 
užgelti žmogžudį. 

„Bet tą naktį, pirmą po sesers mirties, kai brolis miegojo 
lovoje šalia kvepiančio jazminų kero, atsivėrė visos žiedų 
taurelės, ir iš jų išėjo mažytės, žmonių akims neregimos 
gėlių sielos, nešinos nuodingomis ietimis. Jos susirinko į jo 
ausį ir pasakojo jam blogus sapnus, paskui nuskrido prie 
burnos ir visos susmeigė nuodingas ietis į jo liežuvį. 

— Dabar mes atkeršijom už mirusiąją! — sakė jos ir 
grįžo į baltas jazmino taureles. 

Kai išaušo rytas ir žmonės atidarė miegamojo langą, 
įlėkė rožių elfas su bičių karaliene ir su visu spiečiumi 
žmogžudžiui galo daryti. 

Bet žmogžudys buvo jau nebegyvas. Žmonės stovėjo ap- 
link lovą ir kalbėjo: 

— Jazminų kvapas jį nužudė! 

Tada rožių elfas suprato gėlių kerštą ir apsakė tai bičių 
karalienei, ir ši siaudė su visu spiečiumi aplink žydintį ke- 
rą, ir jos nė varomos nesitraukė į šalį. Tada vienas žmogus 
paėmė vazoną ir norėjo išnešti. Bitė įgėlė jam į ranką, va- 
zonas krito žemėn ir sudužo. 

Tada pasimatė balta nužudytojo kaukolė, ir visi supra- 
to, kad tas, kuris nebegyvas lovoj guli, yra žudikas. 

O bičių karalienė siaudė skraidydama ir giedojo apie 
gėlių kerštą, ir apie rožių elfą, ir apie tai, kad už mažiausio 
lapelio gyvena toksai, kuris gali piktadarybę apsakyti ir už 
ją atkeršyti. 


Tikra tiesa 


aisus atsitikimas! — pasakė višta, gyvenusi 

ne tenai, kur tas atsitiko, o visai kitame 

miesto pakraštyje. — Baisus atsitikimas viš- 

tininke! Dabar nedrįstu nakvoti viena! Gerai, 
+. kad ant laktų mūsų daug! 

X Ir ji pradėjo taip pasakoti, kad visoms viš- 
toms plunksnos pasišiaušė, o gaidžiui skiauterė susitrau- 
kė. Taip, tikra tiesa! 

Bet mes pradėkime nuo pradžių, o viskas prasidėjo vie- 
name vištininke, kitame miesto pakraštyje. 

Saulė leidosi, ir visos vištos jau buvo ant laktų. Viena 
iš jų, balta trumpakojė, visados gerai dedanti nuskirtą kiau- 
šinių skaičių, iš visų pusių gerbiama višta, užlėkusi ant 
laktų prieš miegą pradėjo kutentis snapu. Tik ėmė viena jos 
plunksnelė ir iškrito. 

— Iškrito! — pratarė višta. — Tai niekis, kuo daugiau 
aš kutenuosi, tuo darausi gražesnė! 

Tas buvo pasakyta juokais, mat ta višta buvo tokia 
juokdarė, bet vis dėlto, kaip jau sakyta, tai nekliudė jai 
būti labai gerbiamai. Po tų žodžių ji užmigo. 

Vištininkas buvo tamsus. Visos vištos tupėjo šalia vie- 
na kitos, o ta, kur buvo arčiausia prie mūsų vištos, dar 

nemiegojo ir neklausydama išgirdo jos paskutinius žodžius 
netyčia, kaip paprastai turi būti, jeigu nori gražiai gyventi 
su artimaisiais. Bet vis dėlto neiškentusi pakuždėjo kitai 
savo kaimynei: 

— Girdėjai? Aš nenoriu tik minėti jos vardo, bet čia yra 
perekšlė, kur galėtų visas plunksnas išsipešti, kad tik būtų 
gražesnė. Jei aš būčiau gaidys, į tokią nei nežiūrėčiau! 

Aukštai ties vištomis tupėjo lizde pelėda su vyru ir vai- 
kais. Pelėdos geros ausys, ir ji nepraleido nei vieno tos viš- 
tos žodžio. Suplasnojusi sparnais ir vartydama akis, pelėda 
tarė: 

— Neklausykite tokių niekų! Bet jūs tikriausiai jau gir- 
dėjote. Aš taip pat girdėjau. Juk tam ausys duotos, kad 
girdėtumėm! Aure ten viena višta visai užsimiršo, kas dera 
perekšlei, ir pradėjo pešioti sau plunksnas net gaidžio akyse! 

— Prenez garde aux enfants!'! — pasakė pelėdos vy- 
ras. — Vaikams tokių daiktų nereikia klausytis! 

— Norėčiau tai papasakoti tik anai pelėdai, kur prie- 
šais gyvena. Tai vienintelė mūsų apylinkėj pelėda, verta pa- 


garbos. — Sulig tais žodžiais ji nuskrido pas tą pelėdą. 
— U-bu-bū! — suūbavo paskui abi pelėdos netoli kai- 
myno karvelių. — Jūs girdėjot? U-bū! Viena višta išsipešio- 


jo visas plunksnas, kad patiktų gaidžiui! Ji sušals, sušals 
negyvai, jei dar nesušalo! U-bū! 

— Bur-kū, bur-kū! Kur, kur? — burkavo karveliai. 

— Kaimyno kieme. Tai beveik mano akyse atsitiko. Ne- 
pritinka ir kalbėti apie tai, bet tikriausia tiesa! 

— Tikim, tikim! — pasakė karveliai ir pradėjo burkuoti 
apačioje tupinčioms vištoms: 

— Bur-kū, bur-kū! Viena višta, kiti sako net dvi, išsi- 
pešiojo visas plunksnas, kad tik kristų į akį gaidžiui. Pavo- 


' Atsargiau prie vaikų! (pranc.) 

jingas darbas! Juk galima persišaldyti ir galą gauti. Bet jos 
ir nukratė jau kojas! 


— Ka-ka-ry-ko! — užgiedojo gaidys, skrisdamas ant tvo- 
ros. Jam pačiam akys dar lipo nuo miego, bet jis jau rė- 
kė: — Trys vištos žuvo dėl nelaimingos meilės gaidžiui! Jos 


išsipešiojo visas plunksnas! Kokia baisi istorija! Negaliu ty- 
lėti! Tegul visi sužino! 

— Tegul, tegul! — pritarė šikšnosparniai. 

Ir istorija sklido iš kiemo į kiemą, iš vienų vištų į kitas, 
galop atėjo į tą vietą, kur prasidėjo. 

— Penkios vištos, — pasakojo čia, — išsipešiojo sau 
visas plunksnas, norėdamos parodyti, kuri iš jų labiau su- 
liesėjo dėl meilės gaidžiui. Paskui jos šoko muštis prieš 
viena kitą, ir visos užsikapojo negyvai. Kokia sarmata ir 
savo giminės pažeminimas, o dar koks nuostolis šeiminin- 
kui! 

Višta, kuriai buvo iškritusi viena plunksnelė, aišku, ne- 
pažino savo pačios istorijos ir pasipiktinusi, kaip dera tokiai 
garbingai vištai, pasakė: 

— Kokios bjaurios tos vištos! O tokių juk daug! Pana- 
šių daiktų negali nutylėti. Kiek galėdama rūpinsiuosi, kad 
ta istorija patektų į laikraščius. Tegul sužino visas kraštas, 
tos vištos ir visa jų giminė verta to! 

Iš tiesų laikraščiai paskelbė visą istoriją, ir tai buvo 
tikra tiesa: viena maža plunksnelė pavirto net į penkias 
vištas! 


Drugys 


ugalvojo drugys vesti, jis norėjo paimti gra- 
žią gėlę kokią. 

Apsidairė aplink — gėlės grakščiai lingavo 
ant savo aukštų stiebelių, kaip pridera nete- 
kėjusioms mergaitėms, o išsirinkti nuotaką 
iš tokios daugybės gėlių — daiktas labai 


sunkus buvo. 

Drugys pirmiausia nuskrido pas saulutę. Kiti žmonės tiki, 
kad ji moka pranašauti. Bent įsimylėję skina ją, trauko po 
vieną jos žiedo lapelį ir klausia: „Myli? Nemyli? Labai? Ma- 
žai?“ ar kaip kitaip panašiai. Kiekvienas klausia saviškai. 
Bet drugys neplėšė tapelių, tik bučiavo juos, manydamas, 
kad gražiuoju galima veikiau gėlės malonę laimėti! 

— Miela saulute! — prabilo jis. — Esi išmintingiausia 
moteris tarp gėlių, moki burti, tai prašom pasakyti, kuri 
bus mano nuotaka? Sužinojęs tuoj nuskrisiu ir pasipiršiu! 

Saulutė nieko neatsakė, ji papyko už pavadinimą mote- 
rim, mat tebebuvo netekėjusi. 

Klausė antrą ir trečią kartą, bet neišgavo nei vieno žo- 
džio, ir jis nuskrido toliau ieškoti sau nuotakos. 

Buvo ankstyvas pavasaris, visur žydėjo palazdžiai ir 
krokai. 

— Visai nebjaurios gėlės! — tarė drugys. — Tik jos 
dar jaunokos! 

Drugys, kaip ir visi jauni, ieškojo merginų vyresnių. 
Paskui jis aplakstė visas kitas gėles ir rado, kad plukės 
piktokos, žibutės svajingos, tulpės išdidžios, narcizai pokvai- 
šiai, liepų žiedai per smulkūs, ir jų giminės devynios galy- 
bės; obelys kiek panašios į rožes, tik — šiandien jos žydi, 
o ryt papūtė vėjas, ir jų nebėra, per trumpa būtų moterys- 
tė. Žirnikas jam patiko daugiau už kitas: baltai rausvas, 
švelnus, gražus ir ne tik gražus, bet ir darbštus — mėgsta 
virtuvę. Žodžiu, nuotaka tikrai puiki! Drugys jau norėjo pa- 
sipiršti, tik čia pastebėjo ankštį su nuvytusiu žiedu. 

— O čia kas? — paklausė jis. 

— Tai mano sesutė! — atsakė žirnikas. 

— Vadinas, ir tu būsi tokia? 

Drugys išsigando ir nuskrido tolyn. 

Per tvorą kabėjo kaprifolijos su pailgais ir pageltusiais 
veidais. Be jam ir tos netiko. Tai kas jam tiko? Kas čia 
dabar gali suvaikyti! Praėjo pavasaris, praėjo vasara, atėjo 
ruduo, o drugys vis negalėjo išsirinkti nuotakos. Pražydo 
kitos gėlės su gražiais apdarais, bet kokia nauda? Senstanti 
širdis pradeda ilgėtis pavasario kvapiųjų žolynų, o jurginai 
ir dedešvos juk visai be kvapo! Ir drugys nulėkė prie garba- 
notosios mėtos. 

— Tiesa, jos žiedai nelabai gražūs, bet užtat kaip kve- 
pia! Vesiu aš ją! 

Ir jis pasipiršo mėtai. 

O mėta nepajudino nei lapelio, tik pasakė: 

— Draugystė, tinku, bet daugiau nieko! Aš esu sena, ir 
tu senas. Galime draugauti, bet apie vestuves svajoti mums 
netinka. Nejuokinkim be reikalo žmonių! 

Ir pasibaigė taip, kad drugys liko nevedęs. Ilgai rinkosi, 
ilgai traukė ir pasidarė senberniu. 

Buvo vėlyvas ruduo, lijo lietus, slankiojo paslėniais mig- 
los. Vėjas pūtė senus gluosnius, braškėjo jų liemenys. Toks 
oras nebetiko skraidyti vasariškai apsidariusiam drugiui, ir 
jis nebeskraidė. Jis kažkaip įsiterpė į pirkią, kur kūrinosi 
krosnis ir buvo šilta kaip vasarą. 

— Bet man to neužtenka, — sakė drugys, — man rei- 
kalinga dar saulė, laisvė ir nors maža gėlytė! 

Ir jis puolė į šviesą ir susidavė į langą. Čia pastebėjo, 
kad jis gražus, užmovė ant smeigtuko ir pastatė dėžutėj po 
stiklu su kitais retais egzemplioriais. Daugiau jam negalėjo 
padaryti. 

— Dabar stoviu kaip gėlė ant stiebelio, — tarė drugys, 
guosdamas save. — Tai nėra labai malonus daiktas, bet jau- 
čiuosi, tartum būčiau vedęs, esu prikaltas prie vieno daikto! 

— Menka paguoda! — sakė kambarinės gėlės. 

— Kambarinių gėlių nesupaisysi! — galvojo drugys. — 
Jos labai arti su žmonėmis. 


Karalaitė ant žirnio 


uvo kartą karalaitis, kuris ieškojo sau pa- 
čios; bet jis norėjo gauti būtinai tikros kara- 
laitės. Beieškodamas išvažinėjo visą pasaulį, 
o visiškai tinkamos niekur negalėjo rasti. Ka- 

7, ralaičių buvo daug, tik kiekvienai vis šio ar 

J to trūko. Pagaliau nieko nepešęs, sugrįžo jis 
namo nuliūdęs ir susisielojęs, nes jis labai troško turėti 
tikrą karalaitę. 

Vieną vakarą buvo baisiai bjaurus oras: žaibavo, griau- 
dė, lijo — net nosį baisu buvo iškišti! Tuo tarpu pabeldė 
kas į miesto vartus; atidaryti nuėjo pats karalius. 

Prie vartų stovėjo karalaitė. Viešpatie! Į ką ji buvo nuo 
šlapio oro panaši? Nuo galvos ir drabužių varvėjo vanduo 
tiesiai į kurpių užkulnius, o iš užkulnių vėl sunkėsi oran. 
Tačiau ji sakėsi esanti tikra karalaitė. 

„Tai mes tuojau pamatysim“, — tarė sau karalienė, bet 
sakyti nieko nesakė, nuėjo į miegamąjį kambarį, nutraukė 
nuo lovos visus čiužinius ir pagalvius ir padėjo ant lentų 
žirnį; ant žirnio užklojo dvidešimt čiužinių, o ant jų dar 
dvidešimt patalų. 

Į tą lovą naktį paguldė karalaitę. 

Rytą jos paklausė, kaip miegojusi. 

— O, labai prastai! — atsakė karalaitė. — Beveik visą 
naktį nebuvau akių sudėjusi! Šunys žino, kas ten lovoj bu- 
vo! Kažkoks daiktas toks kietas gulėjo man pašonėj, jog 
dabar visas mano kūnas mėlynas! Tiesiog bjauru! 

Iš to ir suprato, kad ji tikra karalaitė. Ji pajuto žirnį 
per dvidešimt čiužinių ir dvidešimt patalų, ant vienas kito 
sukrautų. Tokio jautrumo tegalėjo būti viena karalaitė! 

Ir karalaitis ją vedė. Dabar jis gerai žinojo, kad ima 
tikriausią karalaitę. O tą žirnį nusiuntė į muziejų — ten jis 
ir šiandien tebeguli. Jei kartais kas nepavogė. 

Tik prašom nepamiršti, jog čia visai tikra istorija! 


Lakštingala 


inų žemėje, kaip tau žinoma, pats imperato- 
rius ir visi jo artimieji žmonės — kinai. Ta 
istorija atsitiko seniai, todėl vertėtų jos pa- 
klausyti, kol dar tebėra nepamiršta. 

Niekur visame pasaulyje nebuvo tokių gražių 
rūmų, kaip kinų imperatoriaus: jie buvo sta- 
tyti iš brangiausio porceliano, bet tokio trapaus, jog ir pa- 
liesti baisu būdavo. Sode augo puikiausios gėlės, ir prie 
gražesniųjų buvo priraišioti sidabriniai varpeliai, kad jų 
skambėjimas geriau galėtų atkreipti praeivių akis į gėles. 
Štai kaip gudriai buvo sugalvota. Sodas traukėsi toli toli, 
taip toli, jog ir pats sodininkas nežinojo, kur jo galas. Iš 
sodo galėjai pakliūti tiesiog į didelį tankų mišką; tame miš- 
ke tvanksojo daugybė gilių ežerų, ir jis ėjo lig pat mėlyno- 
sios jūros. Aukšti medžiai, augusieji ant kranto, buvo pa- 
linkę į vandenį, ir po jais galėdavo pavažiuoti didžiausi lai- 
vai. Vieno tokio stovinčio prie kranto medžio šakose susi- 
nešė lizdą lakštingala. Ji giedojo labai gražiai, jos beklau- 
sydamas, net varguolis žvejys pamiršdavo ištraukti savo tin- 
klą iš vandens. „Dieve, kaip gražiai gieda!“ — sakydavo žve- 
jys, bet paskui atsiminęs vėl eidavo prie savo darbo ir pa- 
likdavo lakštingalą. Kitą naktį, išgirdęs lakštingalą giedant, 

žvejys vėl pamesdavo darbą, vėl sustojęs klausydavo ir kar- 
todavo tuos pačius žodžius: „Dieve, kaip gražiai gieda!“ 

Iš visų pasaulio kraštų plaukdavo žmonės į imperato- 
riaus sostinę. Visi grožėjosi miesto namais, karaliaus pui- 
kiausiais rūmais ir dideliu sodu, bet, pasiklausę lakštinga- 
los, sakydavo: „Lakštingala — gražiausias daiktas!“ . 

Sugrįžę namo, jie pasakodavo apie visus matytus daik- 
tus; mokslo vyrai rašydavo knygas apie sostinę, karaliaus 
rūmus ir sodą, bet niekados nepamiršdavo paminėti ir lakš- 
tingalos; ją net aukščiau už viską statydavo, ir poetai dėda- 
vo gražiausias eiles sparnuotam dainiui, gyvenančiam miš- 
ke, prie pat gilios jūros kranto. 

Knygos pasklisdavo po visą pasaulį, ir kai kurios iš jų 
pakliūdavo pačiam imperatoriui. Jis, sėdėdamas savo aukso 
soste, skaitydavo tas knygas ir skaitydamas nuolat linksė- 
davo galvą — labai malonu jam buvo skaityti pagyrimus 
savo sostinei, rūmams ir sodui. „Bet lakštingala gražiau- 
sias daiktas!“ — buvo visose knygose parašyta. 

— Kas čia gali būti? — tarė imperatorius. — Juk aš 
nieko nežinau apie tą lakštingalą! Kaip? Mano viešpatystėj 
ir net mano paties sode gyvena toks nuostabus paukštis, ir 
aš nieko apie jį nesu girdėjęs! Ir tiktai iš knygų gaunu apie 
jį Žinoti! 

Ir jis pasišaukė pas save artimiausią rūmų valdininką. 
Tas būdavo toks puikus, jei kas žemesnis už jį drįsdavo su 
juo kalbėti arba ko paklausti, jis atsakydavo tiktai: „pf“, o 
tas žodis juk nieko nereiškia. 

— Sako, čia pas mus esantis labai nuostabus paukštis, 
vadinamas lakštingala, — tarė imperatorius. — Ją laiko įdo- 
miausiu mano viešpatystės daiktu. Kodėl niekados nieko ne- 
sakėt man apie ją? 

— Ir aš nesu girdėjęs apie ją! — atsakė rūmų valdinin- 
kas. — Apie ją čia niekas nekalba. 

— Aš noriu, kad ji būtų čia ir kad šiandien vakare man 
giedotų! — pasakė imperatorius. — Visas pasaulis žino, ką 
aš turiu, tik aš vienas nežinau! 

— Aš ir girdėti negirdėjau apie tokį paukštį! — atkar- 
tojo artimiausias valdininkas. — Bet aš pasirūpinsiu jį su- 
rasti! 

Lengva pasakyti! O kur ieškosi? 

Artimiausias imperatoriaus valdininkas ėmė lakstyti 
laiptais aukštyn ir žemyn, bėgioti po sales ir koridorius, bet 
niekas negalėjo jam nieko apie lakštingalą pasakyti. Valdi- 
ninkas sugrįžo ir pranešė imperatoriui, kad lakštingalos nė- 
ra, kad tai esanti pasaka, pramanyta tų, kurie knygas rašo. 

— Jūsų didybe! — pridėjo jis, — prašom netikėti, ką 
knygos rašo: tai vis prasimanymai, taip sakant, juodoji ma- 
gija!.. 

— Bet tą knygą man atsiuntė pats galingasis Japonų 
valdovas, ir joje negali būti parašyta netiesa! Aš noriu iš- 
girsti lakštingalos. Ji turi čia būti šiandien vakare! Aš ją 
apdovanosiu savo aukščiausiomis malonėmis! Jeigu jos čia 
nebus paskirtu laiku, aš liepsiu po vakarienės visiems savo 
kiemo žmonėms duoti lazdų per pilvą! 

— Tzing pė! — tarė artimiausias valdininkas ir vėl ėmė 
bėgioti laiptais aukštyn ir žemyn, lakstyti po sales ir kori- 
dorius. Su juo lakstė beveik visi kiemiškiai, nes niekas ne- 
norėjo ragauti lazdų. Kiekvienas klausinėjo tos lakštingalos, 
apię kurią buvo girdėjęs visas pasaulis, o imperatoriaus rū- 
muose niekas. 

Galų gale pavyko virtuvėje rasti vieną mažą mergaitę, 
ta atsakė: 

— Dieve! Kaip nežinosi lakštingalos! Taip gražiai ji gie- 
da! Vakarais aš nešu pietų likučius mano neturtingai, ser- 
gančiai motutei. Ji gyvena prie pat jūros, ir kada aš grįžda- 
ma atsisėdu miške pasilsėti, kiekvieną kartą girdžiu 

lakštingalos giedojimą! Jos beklausant, ima man ašaros iš 
akių byrėti, ir širdis taip nudžiunga, lyg pati motutė mane 
bučiuotų! 

— Mergyte! — tarė artimiausias imperatoriaus valdi- 
ninkas. — Aš tau parūpinsiu nuolatinę prie virtuvės vietą 
ir leidimą pažiūrėti, kaip valgo imperatorius, jeigu mus nu- 
vesi pas lakštingalą. Ji šiandien pakviesta į rūmus. 

Ir jie visi kartu nuėjo į mišką, kur paprastai lakštingala 
giedodavo; ėjo ten beveik pusė imperatoriaus rūmų. Ėjo ėjo, 
ir staiga subaubė karvė. 

— O! — tarė jaunieji kiemiškiai. — Štai kur lakštinga- 
la! Toks mažas paukštelis, o koks didelis balsas! Bet, ro- 
dos, mes ir pirma buvom ne kartą girdėję ją giedant. 

— Tai karvė baubia! — tarė mergaitė. — Lig tos vietos 
dar toli eiti. 

Baloje sukurkė varlės. 

— Kaip gražu! — tarė imperatoriaus rūmų kunigas. — 
Dabar aš tikrai girdžiu. Skamba kaip mūsų maldos namų 
varpeliai. 

— Ne, tai varlės! — vėl tarė mergaitė. — Bet, rodos, 
nebetrukus ir ją pačią išgirsite. 

Ir tuo tarpu sugiedojo lakštingala. 

— Dabar tai lakštingala! — tarė mergaitė. — Klausy- 
kit, klausykit! Aure ir ji pati! 

Ir mergaitė pirštu parodė mažą, pilką paukštelį, tupintį 
ant medžio šakelės. 

— Ar gali būti? — tarė artimiausias imperatoriaus val- 
dininkas. — Niekados nemaniau, kad ji tokia būtų! Visai 
negraži atrodo! Gal ji visa atsimainė, kai pamatė tokią dau- 
gybę garbingų Žmonių! 


— Lakštingalėle! — balsu sušuko mergaitė. — Mūsų 
maloningiausias imperatorius nori tavęs paklausyti! 
— Su mielu noru! — tarė lakštingala ir ėmė giedoti taip 


gražiai, jog ir apsakyti sunku buvo. 

— Skamba kaip stikliniai varpeliai, — tarė artimiau- 
sias imperatoriaus valdininkas. — Žiūrėkit, kaip dirba jos 
maža gerklytė! Nuostabu, kad mes jas anksčiau negirdėjo- 
me. Imperatoriaus rūmuose ji turės didelį pasisekimą. 

— Gal imperatorius norėtų, kad aš dar kartą pagiedo- 
čiau? — paklausė lakštingala: ji manė, kad ateivių tarpe 
esantis pats imperatorius 

— Lakštingalėle! — tarė artimiausias imperatoriaus val- 
dininkas. — Man pavesta pakviesti tave šiandien vakarą į 
rūmų šventę! Neabejoju, kad savo giedojimu tu sužavėsi jo 
didybę! 

— Mane giedant geriausiai klausyti žaliajame miške! — 
tarė lakštingala. — Bet jei to nori imperatorius, mielai vyk- 
siu su jumis. 

Imperatoriaus rūmai dėl tos iškilmės buvo be galo gra- 
žiai išpuošti. 

Visur degė šimtai tūkstančių auksinių lempų, jų švie- 
soje įvairiausiomis spalvomis mirgėjo porceliano sienos ir 
aslos. Koridoriuose eilėmis stovėjo pastatytos gražiausios gė- 
lės su varpeliais, tie varpeliai nuo nuolatinio bėgiojimo, 
trenksmo ir vėjo trauksmo skambėjo taip, jog negalėjai ap- 
siklausyti. 

Vidury didelės salės, kur sėdėjo imperatorius, buvo pa- 
statyta lakštingalai atsitūpti aukso kartelė. Klausyti susi- 
rinko visi kiemiškiai ligi vieno; prie durų stovėti leido ir tai 
mažajai mergaitei, dabar turėjusiai rūmų virėjos vardą. Visi 
buvo apsitaisę ko gražiausiai ir nenuleisdami akių žiūrėjo į 
mažą pilką paukštelį, kuriam imperatorius maloningai link- 
telėjo galvą. 

Ir lakštingala sugiedojo. Ji giedojo taip gražiai, jog im- 
peratoriui net ašaros ištryško iš akių ir nuriedėjo per 
skruostus. Tada lakštingala užtraukė dar balsiau, dar gra- 
žiau; jos giesmė tiesiog širdį vėrė. Imperatorius labai džiau- 

gėsi ir norėjo dovanoti lakštingalai savo aukso šlepetėlę, kad 
ji nešiotų ją ant kaklo, bet ši gražiai padėkojo ir atsakė, kad 
ji ir be to jau gausiai atlyginta. 

— Imperatosiaus akyse aš mačiau ašaras — kokio at- 
lyginimo man daugiau bereikia! Imperatoriaus ašaros turi 
didelę galybę! Tikrai, aš net per daug atlyginta! 

Ir vėl suskambėjo jos gražus malonus balsas. 

— Kaip ji dailiai moka koketuoti! — tarė rūmų ponios 
ir prisisėmė burnas vandens, kad, joms kalbant su kuo, jis 
gurguliuotų gerklėje. Tuo jos norėjo būti panašios į lakštin- 
galą. Net liokajai ir kambarinės labai džiaugėsi lakštingala, 
o tas juk daug reiškia, nes žinoma, kad tokiems ponams 
sunkiausia įtikti. Vienu žodžiu, lakštingala turėjo didelį pa- 
sisekimą. 

Ją paliko rūmuose, davė skyrium kambarį, leido jai du 
kartus per dieną ir vieną kartą naktį laisvai pasiskraidyti. 
Bet prie jos pastatė dvylika tarnų, tie visur ją lydėjo ir laikė 
kiekvienas už šilkų kaspino, pririšto prie jos kojos. Nedide- 
lis malonumas jai bebuvo taip skraidyti! 

Visas miestas vien apie tą nuostabųjį paukštelį tekal- 
bėjo. Ir jei du pažįstami susitikdavo gatvėje, vienas tardavo: 
„lakštin“, o antras baigdavo: „gala!“ Supratę vienas antrą, 
abudu atsidusdavo. 

Vienuolika pirklių dukterų gavo lakštingalos vardus, 
nors nei viena iš jų neturėjo jokio balso. 

Vieną kartą imperatorius gavo didelį siuntinį su para- 
šu: „Lakštingala“. 

— Matyti, bus dar viena knyga apie mūsų garsųjį 
paukštelį! — tarė imperatorius. 

Bet tai ne knygos būta, o tik daili dėžutė, joje gulėjo 
dirbtinė lakštingala, panaši į tikrąją, ir dar visa apsagstyta 
briliantais, rubinais ir safyru. Reikėjo tik užsukti paukš- 
tį — ir jis giedojo vieną iš tų giesmelių, kurias čiulbėjo tikro- 

ji lakštingala. Negyvoji lakštingala giedodama taip pat kilojo 
aukštyn ir žemyn uodegą, tuomet žibėjusią auksu ir sidab- 
ru. Ant kaklo jai buvo parišta juostelė su parašu: „Japonų 
imperatoriaus lakštingala menkas tėra daiktas prieš kinų 
imperatoriaus lakštingalą.“ 

— Koks gražumas! — sakė visi, o tas, kur atnešė nuo 
japonų imperatoriaus dirbtinę lakštingalą, gavo „vyriausiojo 
imperatoriaus lakštingalų statytojo“ vardą. 

— Dabar tegu jos sykiu pagieda, — tarė imperato- 
rius: — bent bus duetas! 

Bet niekas iš to neišėjo: tikroji lakštingala giedojo sa- 
vaip, o dirbtinė vėl savaip. 

— Tai ne jos kaltė! — tarė rūmų kapelmeisteris. — Ji 
taisyklingai laikosi takto ir gieda visai mano metodu; nieko 
jai negalima prikišti! 

Dirbtinei lakštingalai davė giedoti vienai. Ji taip pat vi- 
siems patiko, kaip ir tikroji, bet buvo kur kas gražesnė: visa 
žėrėte žėrėjo brangiaisiais akmenėliais! 

Tris dešimtis tris kartus atgiedojo ji tą pačią giesmelę 
ir nepailso. Kiti būtų mielai klausę dar sykį, tik imperato- 
rius norėjo paklausyti giedant ir tikrosios lakštingalos. Bet 
kur ji dingo? 

Niekas ir nepastebėjo, kaip ji išlėkė pro atvirą langą ir 
nuskrido į savo žaliąjį mišką. 

— Kas gi čia būtų? — tarė imperatorius. Ir visas kie- 
mas ėmė niekinti ir peikti lakštingalą, kad ji tokia nedėkin- 
ga buvusi. 

— Vis dėlto geresnis mums paukštis liko, — sakė jie, 
ir dirbtinei lakštingalai teko giedoti tą pat trisdešimt ketvir- 
tąjį sykį. 

Bet niekas negalėjo išmokti tos melodijos: tokia sunki 
ji buvo! Kapelmeisteris be galo gyrė dirbtinį paukštį, tvirtin- 
damas, kad jis kur kas vertesnis — ne tik savo briliantais 
ir kitais viršutiniais papuošalais, bet ir vidaus ypatybėmis. 

— Niekados, jūsų didybe ir visi aukštieji ponai, — sa- 
kė kapelmeisteris, — negali iš anksto žinoti, ką giedos tik- 
roji laikštingala, o čia viską pirma žinai! Galima net ją visą 
išardyti ir pamatyti, kaip ji sudėta, kiek ten račiukų, kaip 
jie sukasi — viską, viską! 

— Ir aš esu tos nuomonės! — tvirtino kiekvienas, kas 
ten buvo, ir kapelmeisteris gavo leidimą kitą sekmadienį pa- 
rodyti paukštį žmonėms. 

— Tegu ir žmonės pasiklauso! — tarė imperatorius. 

Žmonės klausė ir labai džiaugėsi; nuo lakštingalos gie- 
dojimo jie pasidarė smagūs, tartum arbatos prisigėrę — tai 
visai kiniškai. Iš džiaugsmo visi vienu balsu šaukė: „OF“, 
kilojo aukštyn smaližių pirštą ir kraipė galvas. Bet žvejai, 
anksčiau girdėję giedant tikrąją lakštingalą, sakė: 

— Nei šio, nei to, panašu į lakštingalos giedojimą, bet 
vis dėlto ne tas! Kažko jos giesmei trūksta, bet ko trūks- 
ta — mes ir patys nežinome. 

O tikrąją lakštingalą nusprendė visai ištremti iš tos 
žemės. 

Dirbtiniam paukščiui pataisė vietą ant šilkinio pagal- 
vio, prie imperatoriaus lovos. Aplinkui išdėstė visas jam do- 
vanotas brangenybes. Dabar jį vadino „pirmuoju imperato- 
riaus iš kairės pusės giesmininkų“, imperatorius laikė svar- 
besnę tą pusę, kur yra širdis, o širdis net imperatoriaus 
kairėje pusėje. 

Kapelmeisteris parašė dvidešimt penkias apie dirbtinę 
lakštingalą knygas, pilnas mokslo ir visokių gudriausių ki- 
niškų žodžių! 

Bet kiemiškiai sakėsi jas skaitę ir viską supratę, kitaip 
juos būtų kvailiais išvadinę ir dar lazdų per pilvą davę. 

Taip praslinko visi metai; imperatorius, kiemiškiai ir 
net visi žmonės atmintinai mokėjo kiekvieną gražiosios lakš- 
tingalos gaidelę. Dėl tos tai priežasties ir jos giedojimas jiems 

taip tiko: jie patys dabar galėjo jai padėti, pritarti. Gatvės 
vaikai rėkodavo: „Jurgiuk, Jurgiuk! Paplak, paplak!“ Pats 
imperatorius tą pat dainuodavo. O, tai labai gražu būdavo! 

Bet kartą vakare, begiedant dirbtiniam paukščiui prie 
gulinčio lovoje imperatoriaus, staiga kažin kas jo viduryje 
suterškė, sušlamėjo, rateliai apsisuko, ir muzika nutilo. 

Imperatorius pašoko ir liepė pašaukti savo gydytoją. Bet 
ką čia jis galės padėti? Pašaukė laikrodininką; tas apvartė, 
apžiūrėjo, pataisė paukštį, bet pasakė, kad jį reikia labai 
saugoti, kad dantukai išdilę, o naujų įstatyti, kad taip pat 
gerai kaip pirma giedotų, negalima. Ar bereikia didesnės 
nelaimės? Vos vieną kartą per metus leido užsukti paukštį. 
Bet kapelmeisteris pasakė kalbą, kur trumpais ir gražiais 
žodžiais įrodė, kad paukštis visai neprastesnis likęs. Vadi- 
nas, taip ir turėjo būti. 

Praslinko dar penkeri metai, ir visą šalį tikrai didelė 
nelaimė ištiko: kinai be galo mylėjo savo imperatorių, o jis 
sunkiai susirgo, niekas nebetikėjo, kad išgytų. Išrinko jau 
naują imperatorių, bet žmonės stovėjo gatvėse ir klausinėjo 
artimiausio rūmų valdininko apie savo senojo viešpaties 
sveikatą. 

— Pfl — atsakinėjo artimiausias valdininkas ir kraipė 
galvą. 

Išbalęs ir aišalęs gulėjo imperatorius savo puikioje 10- 
voje; visi rūmų žmonės laikė jį mirusiu, ir kiekvienas sku- 
bino pasveikinti naująjį valdovą. Liokajai lakstė į visas pu- 
ses, skelbdami vieni kitiems naujienas, o kambarinės malo- 
niai leido laiką, šnekučiuodamos prie kavos puodelio. Viso- 
se salėse ir koridoriuose buvo patiesti divanai, kad nesigir- 
dėtų vaikščiojant; rūmuose viešpatavo didžiausia tyla. 

Bet imperatorius nebuvo dar miręs. Paslikas ir išblyš- 
kęs kaip drobė gulėjo jis savo puikioj lovoj po aksomo bal- 
dakimu su aukso spurgais. Pro atvirą langą žiūrėjo į im- 
peratorių ir dirbtinę lakštingalą šviesusis mėnuo. 

Nelaimingas imperatorius vos galėjo kvapą gaudyti; jam 
rodėsi, kad jo krūtinę kokia sunkenybė užgulusi. Jis pravė- 
rė akis ir pamatė ant savo krūtinės giltinę gunksant. Ji 
buvo užsidėjusi sau ant galvos imperatoriaus karūną, vie- 
noje rankoje turėjo aukso kalaviją, o antroje — gražią vėlia- 
vą. Aplinkui iš baldakimo raukšlių žiūrėjo kažin kokios keis- 
tos galvos: vienos — bjaurios ir piktos, kitos — geros ir 
malonios pažiūrėti. Tai buvo gerieji ir piktieji imperatoriaus 
darbai. 

— Atmeni tą? — šnibždėjo galvos paskui viena kitos. — 
Atmeni šitą? — ir jos pasakojo jam tiek daug, jog šaltas 
prakaitas apipylė valdovo kaklą. 

— Aš to ir žinoti nežinojau! — tarė imperatorius. — 
Muziką, duokit čia muziką! — ėmė šaukti imperatorius. — 
Muškit didžiausius kinų būgnus, kad negirdėčiau, ką jos 
kalba. 

Bet galvos vis pasakojo, o giltinė, pritardama jų kalbai, 
kaip koks kinas lingavo galvą. 

— Muziką čionai, muziką! — šaukė imperatorius. — 
Giedok nors tu, mielas mano aukso paukšteli! Aš tave ap- 
dovanojau auksu ir visokiomis brangenybėmis, aš pakabi- 
nau tau ant kaklo savo aukso šlepetėlę, giedok bent tu, 
giedok! 

Bet paukštis tylėjo, — nebuvo kam jo užsukti, o neuž- 
suktas jis nemoka giedoti. Giltinė vis žiūrėjo į imperatorių 
savo didelėmis, tuščiomis akių duobėmis. Kambaryje buvo 
tylu tylu. 

Staiga už lango kažkas nuostabiai gražiai sugiedojo. Tai 
buvo gyvosios lakštingalos balsas. Sužinojusi apie impera- 
toriaus ligą, ji atskrido jo aplankyti ir paguosti. Ji giedojo, 
o šmėklos vis dilo, nyko, kraujas ėmė greičiau vaikščioti, ir 
imperatoriaus širdis smarkiau plakti; pati giltinė užsiklausė 
lakštingalos ir ėmė prašyti: 


— Giedok, giedok dar, lakštingalėle! 

— O tu atiduosi man už tai aukso kalaviją? Ar atiduosi 
gražiąją vėliavą? Ar atiduosi puikiąją karūną? — klausė 
lakštingala. 

Ir giltinė už giesmes po viena kitos atidavė visas bran- 
genybes. O lakštingala vis giedojo: ji giedojo apie kapų tylą, 
kur žydi baltosios rožės, kvepia alyvos ir gyvieji, verkdami 
mirusiųjų, savo ašaromis laisto jauną žolelę... Tada giltinė 
taip ėmė ilgėtis savo daržo, jog ji, pavirtusi baltu, šaltu rū- 
ku, išlėkė pro langą. 

— Dėkui, dėkui tau, mielasis paukšteli! — tarė impe- 
ratorius. — Aš pažinau tave. Aš buvau tave išvaręs iš savo 
žemės, 0 tu nuvarei nuo mano lovos baisiąsias šmėklas, 
nuvarei pačią mirtį! Kuo aš tau atsilyginsiu? 

— Tu jau atsilyginai man! — tarė lakštingala. — Aš 
mačiau tavo akyse ašaras, kaip pirmutinį kartą tau giedo- 
jau, — to aš niekados nepamiršiu. 

Ašaros — štai brangiausia dainiaus širdžiai dovana! 
Bet dabar mik ir pabusk sveikas ir linksmas! O aš tave 
liūliuosiu savo giesmėmis. 

Ir lakštingala vėl giedojo, o imperatorius užmigo sveiku, 
saldžiu miegu. Jam pabudus, pro langus švietė jau saulė. 
Nei vienas tarnas jo daugiau nebežiūrėjo, visi buvo manę, 
kad imperatorius jau miręs, tiktai lakštingala tupėjo pas 
langą ir giedojo. 


— Lik ir visados būk pas mane! — tarė imperatorius 
lakštingalai. — Tu giedosi, kada pati panorėsi, o dirbtinį 
paukštį aš sudaužysiu į trupinius! 

— Nereikia! — atsakė lakštingala. — Ji tiek yra davusi 


tau naudos, kiek galėjo! Tegu ji sau pas tave pasilieka. O aš 
negaliu gyventi rūmuose. Leisk tiktai man skraidyti pas ta- 
ve, kada norėsiu. Tada aš kas vakaras atskrisiu ir giedosiu 
atsitūpus prie tavo lango; mano giesmės ir palinksmins 

tave, ir duos priežasties tau pamąstyti. Aš tau giedosiu apie 
laiminguosius ir nelaiminguosius, apie gerybę ir piktybę, 
kurių tu nematai aplink save. Mažas paukštelis lakioja vi- 
sur: jis nuskrenda ir pas varguolius žvejus, jam tenka būti 
ir sodžiaus žmonių pastogėje, jis mato tuos, kur arti, ir 
tuos, kur toli nuo tavo rūmų gyvena. Aš myliu tave labiau 
už tavo širdį negu už tavo karūną, aš skraidysiu pas tave 
ir giedosiu tau! Tiktai prižadėk man vieną daiktą!.. 

— Viską! — tarė imperatorius ir atsistojo visoje savo 
karališkoje didybėje; jis jau buvo apsivilkęs imperatoriaus 
drabužiais ir spaudė prie širdies savo sunkųjį aukso kala- 
viją. 

— Vieno aš tavęs prašysiu, — tarė lakštingala: — ne- 
sakyk niekam, kad tu turi mažą paukštelį, kur tau viską 
pasako. Taip bus daug geriau! 

Ir lakštingala išskrido. 

Tarnai atėjo pažiūrėti mirusiojo imperatoriaus ir su- 
stingo ant slenksčio. O imperatorius jiems tarė: 

— Labą dieną! 

ulinys buvo gilus, todėl virvė buvo ilga; vele- 
nas sukdavosi sunkiai, kai reikėdavo iš- 
traukti pilną kibirą. Nors vanduo šuliny bu- 
vo labai tyras, saulė niekad jame neatsispin- 
dėdavo, nes ji negalėjo taip giliai įšviesti; kiek 
jos spinduliai įsiekdavo, iš akmenų tarpų sie- 
nose augo žalėsiai. 

Tarp tų žalėsių gyveno viena rupūžių padermės šeimyna. 
Visa toji padermė buvo atėjūnės, kilusios iš vienos senos 
rupūžės prosenelės, dar tebegyvenančios, kuri į šulinį atke- 
liavo stačia galva. Žaliosios varlės, jau daug pirmiau čia 
įsikūrusios, pripažino rupūžes artimiausiomis savo giminė- 
mis ir žiūrėjo taip, kad jos čia esančios laikinoje viešnagėje, 
kaip ir „Šulinio kurorte“, tuo tarpu rupūžės buvo nusista- 
čiusios gyventi čia nuolatos: joms labai patiko būti sausu- 
moje — taip jos vadino šlapius šulinio sienų akmenis. 

„ Varlių močiutė gavo sykį pakeliauti, ji pateko į kylantį 
kibirą, tačiau ore jai buvo per šviesu, net akys ėmė perštėti, 
laimė dar, kad spėjo iššokti iš kibiro; ji baisiai pliumptelėjo 
atgal į vandenį ir paskui tris dienas išgulėjo paslika su 
skaudančia nugara. Daug ko papasakoti apie pasaulį, kaip 
jis ten viršuj atrodo, ji, žinoma, negalėjo, tačiau tiek išmanė 

ji, tiek išmanė ir kitos, kad šulinys — tai dar ne visas pa- 
saulis. Rupūžių močiutė, be abejo, galėjo papasakoti ir apie 
šį, ir apie tą, bet ji niekad neatsakinėjo į klausimus, tai jos 
nė neklausinėjo niekas. 

— Kokia ji nutukusi ir apsmukusi, kokia ji bjauri ir 
niauri! — sakė žaliosios varlės jauniklės. — Jos ir vaikai 
bus tokie pat bjaurūs. 

— Gali būti, — atrėmė rupūžių močiutė, — bet užtat 
vieno jų galvoj yra brangakmenis, gal net mano pačios 
galvoj! 

Žaliosios varlės klausė ir tik akis vartė, bet joms tokia 
šneka netiko, tad jos nusiviepė ir nėrė giliau į vandenį. O 
jauniklės rupūžiukės tiesė įsiręžusios užpakalines kojas iš 
pasididžiavimo ir kiekviena vaizdavosi, kad brangakmenis 
esąs kaip tik jos galvoje. Jos stengėsi net galvų nekrutinti. 
Galiausiai betgi ėmė klausinėtis, kuo jau čia joms taip di- 
džiuotis ir kas per vienas esąs tasai brangakmenis. 

— O, tai didelis daiktas, neregėta brangenybė, tokia di- 
delė, — sakė rupūžių močiutė, — jog aš nė apsakyti ne- 
įstengsiu. Tuo daiktu džiaugiasi, kas turi, jo pavydi, kas 
neturi. Bet nei jūs klauskit, nei aš jums sakysiu! 

— Na, aš tai neturiu brangakmenio! — tarė pati mažoji 
rupūžiukė, bjauri kaip tikra rupūžė. — Kur aš turėsiu to- 
kią brangenybę! Ir jei kiti pavydi, tai kas jau ten man per 
džiaugsmas! Ne, aš tiktai norėčiau išlipti kada nors iš šu- 
linio ir pasižiūrėti pasaulio: ten turėtų būti baisiai gražu! 

— Būk verčiau, kur esi! — tarė senė rupūžė. — Čia tu 
visus pažisti, viską žinai. Saugokis tiktai kibiro, kad tavęs 
nenuspaustų. O jei į jį pakliūtum, tai gali ir iškliūti; tik ne 
visoms taip nusiseka kristi, kaip man, kad liko sveiki ir 
kaulai, ir visi galai. 

— Kvak! — tarė jauniklė, o tai reiškė visiškai tą patį, 
kaip žmonių kalboje „Ak“. 

Ji taip troško išsigauti iš šulinio ir pasaulio pasižiūrėti, 
ji taip ilgėjosi žalėsių, esančių tenai, viršuje. Ir kai kitą rytą 
kilo aukštyn kibiras, prisemtas vandens, ir akimirką netyčia 
stabtelėjo ties akmeniu, ant kurio tupėjo rupūžės, mažiukė 
net sudrebėjo visa — ji šoko į pilną kibirą, nuniro į pati 
dugną ir kiūtojo. Kibirą bernas ištraukė ir, pastebėjęs rupū- 
žiukę, išliejo lauk. 

— Fu, kad tave galas! — tarė jis. — Dar nemačiau 
bjauresnės bjaurybės! 

Ir jis paspyrė mažiukę medine klumpe, būtų kad kiek 
ją sumindęs, bet ji spėjo pasislėpti tarp aukštų dilgėlių. Čia 
ji matė tankmę, kamieną prie kamieno, bet ji žiūrėjo ir aukš- 
tyn: saulė švietė pro lapus, jie buvo visai perregimi, ir ji 
pasijuto taip, kaip mes, žmonės, jaučiamės, kai atsiduriame 
dideliame miške, kur pro šakas ir lapus saulė skverbiasi. 

— Čia daug gražiau negu šuliny! Čia norėčiau visą gy- 
venimą būti! — kalbėjo mažytė rupūžiukė. Ji patupėjo va- 
landą, patupėjo dvi valandas. Kažin, kas yra toliau? Jau jei 
ligi čia atvykau, tai reikia mėginti ir toliau nusigauti. 

Ir ji ropojo, skubėjo, kaip tiktai galėjo. Užsirito ant ke- 
lio. Ją spigino saulė, ji visa išsivoliojo dulkėse, kol persire- 
pečkino skersai kelio. 

— Va čia tai bent sausuma! — kalbėjo ji. — O, kaip 
daug gero aš gaunu, jau beveik per daug, net šiurpas ima! 

Šit ji nusirepečkino į griovį. Griovys buvo prižėlęs ne- 
užmirštuolių ir vingiorykščių, netoliese ėjo šeivamedžių ir 
krategų gyvatvorė, vijosi vijokliai su baltais žiedais, mirgėjo 
spalvų gausybė. Ir peteliškė ten skraidė, o rupūžiukė manė, 
kad tai gėlės žiedas atitrūkęs pakilo, norėdamas geriau pa- 
sižiūrėti pasaulio, — juk tai buvo taip suprantama jai. 

— O, kad ir aš galėčiau taip žvaliai judėti, kaip ji! — 
tarė rupūžiukė. — Kvak! Ak! Kaip puiku! 

Aštuonias dienas ir naktis viešėjo jinai pagriovy ir so- 
čiai turėjo ko valgyti. Devintą dieną susigalvojo: „Pirmyn, 

tolyn!“ Tik ar ji begalėjo rasti ką gražesnio? Nebent kitą 
mažą rupūžiukę arba žaliųjų varlių. Pastarąją naktį ji gir- 
dėjo tokių garsų, lyg netoliese būtų „giminių“. 

— Puiku yra gyventi, puiku iš šulinio išsigauti, dilgė- 
lėse tupėti, per dulkiną kelią ropoti ir šlapiame griovyje 
ilsėtis! Bet pirmyn, tolyn, turiu rasti varlių arba kitą tokią 
pat rupūžiukę! Negalima ištverti be draugų, vien gamtos 
gėrybių nepakanka. 

Ir ji leidosi vėl į kelionę. 

Ėjo, ėjo per lauką ir priėjo didelę, meldų prižėlusią kūd- 
rą. Ten ji apsistojo. 

— Ar čia jums ne per drėgna? — klausė varlės. — Bet 
mums labai malonu, kad atvykote. Ar jūs panelė, ar kava- 
lierius? Beje, tai visai vis tiek, būkit kaip namie! 

Ir ją užkvietė į koncertą vakare, į šeimyninį koncertą: 
daug įkarščio ir prasti balsai, žinom juk. Vaišinti nevaišino, 
tik gerti buvo kiek nori pilna kūdra. 

— Tai aš keliauju toliau! — tarė rupūžiukė: ją vis 
traukte traukė ieškoti ko nors geresnio. 

Ji matė žvaigždes spindint, tokias dideles, tokias bliz- 
gias, ji matė mėnulį šviečiant, ji matė saulę patekant, ky- 
lant vis aukštyn ir aukštyn. 

— Aš turbūt dar tebesu šuliny, dideliame šuliny, aš 
turiu kopti aukščiau! Aš jaučiu savyje didį nerimą ir ilgesį. 

Ir kai mėnulis suapvalėjo, pasidarė pilnatis, vargšelė 
galvojo taip: 

„O gal mėnulis yra kibiras, kuris nusileis žemyn, ir aš 
turėsiu į jį įšokti, kad galėčiau aukščiau iškilti? O gal ir 
saulė yra didelis kibiras? Koks tad jis didelis, koks blizgus, 
mes sutilptume į jį visos! Turiu tik nutaikyti progą! O, kaip 
šviesu mano galvoje! Manau, nė brangakmenis negalėtų la- 
biau šviesti! Bet aš jo neturiu, tik ir negailestauju dėl to, 

ne — aš tik noriu kilti aukštyn, į šviesą, į džiaugsmą! Aš 
pasitikiu savimi, o vis tiek kažkaip baugu — sunkus tai 
žingsnis, bet jį žengti turiu būtinai! Pirmyn! Į kelią! 

Ji pažengė taip, kaip žengia jos padermės ropliai, ir 
atsidūrė gatvėje, dideliame kaime, kur gyveno žmonės. Ap- 
linkui buvo gėlių darželiai ir kopūstų daržai. Tarp kopūstų 
ji pailsėjo. 

— Kaip daug visokių padarų esama pasaulyje, kurių aš 
nė žinoti nežinojau! Ir koks tas pasaulis didelis, koks gra- 
žus! Tačiau ir jame reikia viską gerai apžiūrėti, o ne sėdėti 
vienoje vietoje! 

Ir ji nuropojo per kopūstų daržą. 

— Kaip žalia čia, kaip gražu! 


— Tą aš seniai žinau! — tarė vikšras ant kopūstla- 
pio. — Mano lapas didžiausias iš visų, jis uždengia pusę 
pasaulio, bet man to pasaulio nelabai ir tereikia. 

— Kar, kar! Kar, kar! — išsigirdo šneka. Atėjo vištos, 


gūrinėdamos po daržą. Pirmoji višta buvo toliaregė, ji pa- 
matė vikšrą ant garbiniuoto kopūstlapio ir knabtelėjo sna- 
pu taip, jog jis net nukrito žemėn ir ėmė visaip raitytis. 
Višta pažiūrėjo į jį viena akimi, paskui pažiūrėjo kita akimi, 
nes nežinojo, kas iš to raitymosi gali išeiti. 

„Jis raitosi ne iš gero! — pagalvojo višta ir užsimojo 
kirsti vikšrui. Jaunoji rupūžė taip išsigando, jog pulte pri- 
puolė prie vištos. 

— Hė, jis beturįs gynėjų! — tarė višta. — Žiū, kad at- 
ropoja! — Ir ji nusigręžė į šalį. — Labai man čia reikia 
tokio žalio daikto, nuo jų tik gerklę peršti paskui. 

Kitos vištos buvo tokios pat nuomonės, todėl visos nu- 
ėjo šalin. 

— Išsigelbėjau! — tarė vikšras. — Mat, kaip gerai, kad 
nesutrikau pavojuj. Bet pats sunkumas dar tebėra priešais: 
vėl įkopti į savąjį kopūstlapį. Kur jis? 

O jaunoji rupūžiukė priropojo arčiau ir išreiškė užuojau- 
tą. Ji džiaugėsi, kad savo bjaurumu galėjo nubaidyti vištas. 

— Kaip tai? — klausė vikšras. — Juk aš išsigelbėjau 
pats. Jūsų išvaizda labai nemaloni! Gal aš galėčiau grįžti į 
savąją nuosavybę? Jau užuodžiu kopūstą! Mano lapas čia 
pat! Nieko nėra gražesnio, kaip turėti nuosavybę. Bet aš 
turiu kilti aukštyn! 

— Taigi, kilti aukštyn! — tarė rupūžė. — Kilti aukštyn! 
Jo jausmai tokie pat, kaip mano! Tik jis prastai nusiteikęs, 
užtat kad gavo labai išsigąsti. Visi mes norim kilti aukštyn! 

Ir ji atsilošė žiūrėti aukštyn, kiek tiktai galėjo. 

Gandras tupėjo lizde ant ūkininko trobos stogo; jis tarš- 
kino snapu, ir jo gandrienė tarškino snapu. 

„Kaip aukštai jie gyvena! — mąstė rupūžė. — O, kad 
galėčiau iškilti į šitokią aukštybę!“ 

Toje troboje viešėjo jauni studentai: vienas poetas, ki- 
tas gamtininkas. Vienas, būdavo, džiaugsmingai apdainuoja 
ir aprašinėja visus Dievo kūrinius, kaip jie atsispindi jo 
širdyje, išdainuoja tatai skambiomis eilėmis trumpai, tyrai 
ir gausingai; kitas ima į nagą pačius daiktus, net skrodžia 
juos, jeigu reikalinga. Šis žiūrėjo į pasaulį kaip į sudėtingą 
aritmetikos uždavinį, dėstė, atiminėjo, daugino, jis norėjo 
pažinti pasaulį iš visų pusių, kad galėtų apie jį kalbėti su 
išmanymu, ir tas išmanymas buvo tikras, jis kalbėjo su 
džiaugsmu ir protu. Jie buvo geri, smagūs žmonės, tie abu- 
du vyrai. 


— Antai tupi puikus rupūžės egzempliorius! — tarė 
gamtininkas. — Noriu ją turėti spirite. 

— Tu gi jau turi, net dvi! — tarė poetas. — Tegu ji sau 
tupi ir gyvenimu džiaugiasi. 

— Bet ji taip nuostabiai bjauri! — tarė anas. 


— Va jei žinočiau, kad jos galvoje rasim brangakme- 
nį, — tarė poetas, — ir aš prisidėčiau prie jos skrodimo. 

— Brangakmenį! — atitarė anas. — Daug tu, matyt, 
išmanai apie gamtą! 

— Bet argi ne gražus tasai liaudies prietaras, kad daž- 
na rupūžė, visų bjauriausiasis gyvis, turi galvoje brangak- 
menį? Ar ne tas pats su žmonėmis? Kokį brangakmenį tu- 
rėjo galvoje Ezopas arba kad ir Sokratas? 

Daugiau rupūžė negirdėjo, o ir ką girdėjusi, vos pusę 
tesuprato. Tie du draugai nuėjo savo keliu toliau, ir ji iš- 
vengė likimo mirkti spirite. 

— Jie irgi kalbėjosi apie brangakmenį! — tarė ji. — 
Kaip gerai, kad aš jo neturiu! Šiaip gal neišvengčiau nema- 
lonumų. 

Ir vėl tarškėjo ant ūkininko trobos stogo: tėvas gandras 
laikė paskaitą savo šeimynai, o šeimyna, galvas pakreipusi, 
žiūrėjo žemyn į du jaunus vyrus, einančius per daržą. 

— Žmogus yra didžiausias pagyrūnas! — kalbėjo gan- 
dras. — Jūs tik paklausykit, kaip jų žabtai dirba, o kas 
naudos? — jie nemoka net patarškinti kaip reikiant. Giria- 
si, kokie mes, girdi, iškalbingi, kokia puiki mūsų kalba! Tai 
man puikumas kalbos: pavažiuoja vieną dieną kelio — ir 
nebesusikalba vieni su kitais, nebesupranta vienas, ką ki- 
tas sako! O mes savąja kalba puikiausiai susikalbam visa- 
me pasaulyje, tiek Danijoj, tiek Egipte. Skraidyti taip pat 
nemoka žmonės! Jie laksto, įsisėdę į savo išmonę, kurią jie 
„traukiniu“ vadina, o belakstydami, žiūrėk, ir sprandą nu- 
sisuka. Man net šiurpuliai per snapą eina, apie tai pagalvo- 
jus! Pasaulis gražiausiai galėtų apsieiti be žmonių. Mes jų 
nepasigestume! Kad tik varlių ir sliekų būtų! 

„O, kokią šaunią prakalbą jis išrėžė! — mąstė rupū- 
žė. — Koks jis didelis vyras ir kaip aukštai jis sėdi, aš net 
ir nemačiau niekad taip aukštai sėdint! Ir kaip jis plaukti 
moka!“ — sušuko ji, kai gandras, išskleidęs sparnus, nu- 
skrido kažkur iš lizdo. 

Tuo tarpu gandrų močiutė, likusi lizde, pasakojo apie 
Egiptą, apie Nilo vandenis ir apie nepalyginamą nė su kuo 
dumblą, kokio esą svečiose šalyse. Ta jos kalba jauniklei 
rupūžei skambėjo naujai ir stebuklingai. 

— Aš turiu nukeliauti į Egiptą! — tarė ji. — O, kad 
taip mane pasiimtų gandras arba kuris jo vaikas. Aš jam 
paskui nelikčiau kalta, atsitarnaučiau kuo nors per jo ves- 
tuves. Taip, aš pasieksiu Egiptą, nes laimė man yra palan- 
ki! Ir tas ilgesys, tas karštas troškimas, kurį jaučiu savyje, 
yra, be abejo, vertesnis dalykas, negu brangakmenį galvoje 
turėti! 

O vis dėlto ji turėjo brangakmenį — tai ir buvo tas 
amžinas ilgesys ir karštas troškimas vis aukštyn, vis aukš- 
tyn kilti! Jis spindėjo joje, spindėjo jos džiaugsme, žėrėjo 
jos troškime. 

Ir šit čia pasisuko gandras; jis pamatė rupūžę pievoje, 
nusileido ir čiupo mažiukę ne perdaug švelniai. Snapas su- 
spaudė, vėjas sušvilpė, malonu jai nebuvo, bet ji gi kilo 
aukštyn, ji gi keliaus į Egiptą, ji žinojo tai. Užtat sublizgo 
josios akys, jog žiežirba iš jų išlėkė. 

— Kvak-ak! 

Ir nebeliko rupūžės. O žiežirba iš jos akių, kur toji 
paliko? 

Saulės spindulys pagavo ją, saulės spindulys nusinešė 
brangakmenį iš rupūžės galvos. Kur? 

Neklausk gamtininko, pasiklausk geriau poeto: jis tatai 
apsakys tau kaip pasaką. Ir kopūstinis vikšras bus apsa- 
kytas, ir gandrų šeimyna bus apsakyta. Pamanyk tiktai! 
Kopūstinis vikšras neriasi, neriasi, ir pasidaro iš jo graži 
peteliškė! Gandrų šeimyna skrenda per marias ir kalnus į 
tolimą Afriką, o betgi randa trumpiausiąjį kelią į namus 
sugrįžti, į danų žemę, į tą pačią vietą, ant to paties stogo. 

Taip, tai gangreit perdaug pasakiška, o tačiau teisybė — tu 
gali pasiklausti gandriuko, ir jis patvirtins. Ir tu pats žinai, 
nes pats ne sykį matei. 

— Bet brangakmenis rupūžės galvoje? 

Jo ieškok saulėje! Pamatyk jį, jei gali! 

Spindesys tenai per stiprus. Mes dar neturime tokių 
akių, kad galėtume stačiai žiūrėti į visą puikybę, tačiau 
mes jas kada nors įgysime, ir tai bus gražiausia pasaka, nes 
joje bus ir apie mus. 


Dagilio laimė 


ienas senas kiemas turėjo puikų daržą su 
gražiais medžiais ir žolynais. Užvažiavę sve- 
čiai negalėdavo atsidžiaugti tuo daržu. Žmo- 
nės iš miesto ir aplinkinių sodžių šventadie- 
niais tyčia atvažiuodavo ir prašydavo šeimi- 
ninkų, kad leistų apžiūrėti tą nepaprastą 
daržą. Jo pamatyti atkeliaudavo ir mokiniai su savo moky- 
toju. 

Vienoj vietoj už to daržo tvoros išaugo didelis dagilis. 
Jo kelmas buvo labai šakotas ir aukštas. Juo niekas dau- 
giau nesigėrėjo, tik senas asilas, vežiojęs pienininkės račiu- 
kus. Asilas tiesė savo ilgą kaklą ir sakė dagiliui: 

— Koks tu puikus! Tuoj tave suėsčiau! 

Bet pavadis, su kuriuo asilas buvo pririštas, buvo per 
trumpas; ir jis negalėjo pasiekti dagilio. 

Kartą susirinko daug žmonių — privažiavo svečių iš 
sostinės, jaunų vyrų ir gražių mergaičių. Jų tarpe buvo vie- 
na mergaitė iš aukštos giminės ir labai turtinga, ji buvo 
atvykusi iš tolo, iš Škotijos. „Ne bet kokia nuotaka!“ sakė 
jaunikaičiai ir jų motinos. 

Jaunimas lakstė po veją ir žaidė kroketą. Paskui priėjo 
prie gėlių, ir kiekviena mergaitė, nuskynusi kokią gražią gė- 


171 


lę, segė ją kuriam jaunikaičiui už jo drabužių ąselės. Tik 
jaunoji škotė negalėjo rasti gėlės, kur jai patiktų, ir vis 
dairėsi aplinkui. Staiga ji pamatė už tvoros stirksant didelį 
dagilio kelmą su melsvai raudonais žiedeliais. Ji apsidžiau- 
gė ir paprašė šeimininkų sūnaus nuraškyti jai vieną žiedą. 

— Čia Škotijos žolynas, — sakė mergina, — jis puošia 
jos herbą! 

Šeimininkų sūnus, peršokęs per tvorą, nuskynė gra- 
žiausią žiedą ir beskindamas įsidūrė pirštą, lyg dagilio Žžie- 
das būtų augęs ant labai spygliuoto erškėčio. 

Mergina užkišo tą žiedą už jaunikaičio ąsos, ir jis tuo 
labai didžiavosi. Visi kiti mielai būtų sutikę vietoj savo pui- 
kių gėlių gauti kokį dailų žiedelį iš gražiosios škotės rankų. 

Jei šeimininkų sūnus taip didžiavosi, tai kaip turėjo 
jaustis dagilio kelmas? Jis jautėsi, lyg būtų rasos atgaivin- 
tas ir saulės sušildytas. 

— Matyti, aš daug svarbesnis daiktas, kaip lig šiol ma- 
niau! — tarė sau dagilis. — Tiesą sakant, man reikėtų ne 
už tvoros riogsoti, o būti pačiam daržo viduryje! Tokia jau 
netikusi mano laimė! Bet džiaugiuosi, kad nors vienas mano 
žiedelis pateko į kitą tvoros pusę, ir net už drabužio ąsos! 

Ir nuo to laiko dagilis pasakojo tą atsitikimą kiekvie- 
nam pradedančiam skleistis žiedui. 

Praėjo kiek laiko, ir dagilis sužinojo didelę naujieną — 
ne iš Žmonių ir ne iš čiulbančių paukštelių, bet iš paties 
vėjo, galinčio pagauti menkiausią ištikusį kur tamsioj girioj 
ar namų užkampyje garsą ir jį visur išnešioti. Jis sužinojo, 
kad tas jaunikaitis, gavęs dagilio žiedą iš gražiosios škotės, 
dabar gavo jos ranką ir jos širdį. 

— Tai aš juos supiršau! — gyrėsi dagilis, primindamas 
tą patekusį už drabužio ąsos žiedą, ir kiekvienas pražystan- 
tis pumpuras turėjo išklausyti visą istoriją nuo pradžios iki 
galo. 

„Mane dabar tikrai jau perkels į daržą! — galvojo dagi- 
lis. — Ko gero, dar pasodins į puodą. Žinoma, augti puode 
nėra tiek laisvės, bet užtat kiek garbės!“ 

Ta viltis augti puode jam labai patiko, ir toliau visai 
tikrai sakė: „Aš augsiu puode“ ir kiekvienam pražystančiam 
žiedui tvirtino, kad ir tas ten pateksiantis, o gal net į dra- 
bužio ąselę: tai didžiausia garbė, apie kurią gali dagilis sva- 
joti. Bet slinko dienos, ir nei vienas dagilio žiedas nepateko 
į puodą, o tuo labiau į ąsą. Jie gėrėjosi oru ir šviesa, dieną 
gėrė saulės spindulius, o naktį rasą, žydėjo, buvo lankomi 
bičių ir kamanių, tos atskrisdavo atsiimti savo dalies, vadi- 
nasi, medaus. Medų iščiulpdavo, nešdavosi namo, o žiedus 
palikdavo. 

Žiedai lėpo, bluko ir vyto, o jų vietoj vis skleidėsi kiti. 

— Jūs randatės pačiu laiku! — kalbėjo dagilis. — Kiek- 
vieną valandą gali perkelti mane į kitą tvoros pusę! 

Patvoryje augančios saulutės ir kiečiai atsidėję klausė 
tų dagilio žodžių ir šventai tikėjo, kad kitaip negali būti. O 
senas asilas, vežiojęs pienininkės račiukus, vis seilę ryda- 
mas žiūrėjo į žydintį dagilį, tik buvo per trumpai pririštas. 
ir negalėjo jo pasiekti. 

Dagilis tiek daug galvojo apie savo giminietį, Škotijos 
dagilį, jog pagaliau įsikalė į galvą, kad ir jis iš ten kilęs, kad 
jo tėvai puošę Škotijos herbą. Tai buvo didinga mintis, an- 
tra vertus, kodėl panašūs dagiliai negalės turėti tokių didin- 
gų minčių? 

— Dažnai esti, kad ir pati nesapnuoji apie savo aukštą 
kilmę! — prabilo dilgynė, augusi šalia dagilio. Ji lyg jautė, 
kad iš jos mokant galima padaryti ploną audimą. 

Pasibaigė vasara, atėjo ruduo. Medžių lapai nukrito, žie: 
dai pasidarė skaistesni kaip vasarą, tik jie neturėjo kvapo. 
Jaunos girios eglutės nekantraudamos laukė Kalėdų, nors 
jos buvo dar toli. 

— Aš vis čia tebestoviu! — dejavo dagilis. — Aš niekam 
neberūpiu, o juk tikras buvau piršlys! Jau savaitė, kaip 
atšoko vestuves, aš dar nepajudėjau nei iš vietos. 

Praėjo dar kelios savaitės. Dagilio beliko vienas žiedas, 
paskutinis žiedas, didelis ir sultingas, pražydęs prie pat šak- 
nų. Šaltas vėjas jį draskė, lapeliai po truputį bluko, ir jis 
visas, būdamas didumo sulig artišoko žiedu, tapo panašus 
į pasidabruotą saulėgrąžą. 

Kartą jaunavedžiai atėjo į daržą. Jie ėjo patvoriu, ir jau- 
noji moteriškė metė akį per tvorą. 

— Aure tas didysis dagilis tebestovi! — tarė ji. — Tik 
dabar jis nebeturi žiedų! 

— Kaip nebeturi! Žiūrėk, ten dar laikosi vienas žiedas, 
belikęs lyg koks šmėkla! — atsiliepė vyras, rodydamas į si- 
dabrinį žiedą. 

— O vis dėlto jis gražus! — pasakė pati. — Reikia 
duoti išrėžti tokį ant mūsų portreto rėmo. 

Jaunam vyrui vėl reikėjo lipti per tvorą ir nuskinti da- 
gilio žiedą, o tas jį vėl įdūrė už tai, kad jį pavadino „šmėk- 
la“. Ir štai žiedas pateko į daržą, paskui į namus, toliau į 
salę, kur kabėjo jaunavedžių portretas, nuteptas aliejiniais 
dažais; vyro ąselėj buvo atvaizduotas dagilio žiedas. Jauna- 
vedžiai kalbėjosi apie tą žiedą ąselėj, paskui jie kalbėjo 
ir apie tik atneštąjį iš lauko, ir buvo sutarta jį išrėžti ant 
rėmo. 

Vėjas pagavo jų kalbą ir išnešiojo toli toli po visą apy- 
linkę. 

— Per gyvenimą visaip esti! — tarė dagilis.— Mano vy- 
riausias pateko į drabužių ąselę, o jaunėlis bus išrėžtas ant 
rėmo! O kurgi aš pats pateksiu? 

Asilas stovėjo pagal kelią ir skersas žiūrėjo į jį. 

— Eik šen, mano gardybe! — subliovė asilas. — Pats 
negaliu prieiti, pavadis per trumpas. 

Bet dagilis nieko neatsakė, jis kasdien vis daugiau gal- 
vojo. Jis taip galvojo lig Kalėdų ir tada ištarė šiuos žodžius: 

— Jeigu vaikai gerai aprūpinti, tai tėvai gali stovėti už 
tvoros! 

— Tai puikūs žodžiai! — tarė saulės spindulys. — Bet 
už tai ir tu gausi puikią vietą. 

— Puode ar ant rėmo? — paklausė dagilis. 

— Pasakoj! — atsiliepė saulės spindulys.. 

Ir štai ji, ta pasaka! 


Piniginė kiaulė 


aug žaisliukų buvo vaikų kambaryje, o visų 
aukščiausioje vietoje, ant spintos, stovėjo 
taupyklė, molinė, kiaulės pavidalo; jos nuga- 
roje, suprantama, buvo kiaurymė, tiek padi- 

— dinta peiliu, kad įlįstų ir stambus sidabrinis 

4 pinigas. Išties, buvo joje ir pora talerių, ne 
vien variokai. Piniginė kiaulė buvo taip prikimšta, jog net 
nebebarškėjo, o tai juk yra didžiausia laimė, kokią tik be- 
gali pasiekti piniginė kiaulė. Šit ir stovėjo ji sau aukštybėje, 
ir žiūrėjo į viską kambaryje iš viršaus. Ji žinojo puikiai, 
kad tuo, ką savo pilve turi, galėtų nupirkti visus šituos 
daiktus, o tatai vadinasi — turėti gerą savijautą. 

Tą patį galvojo ir kiti žaislai, nors nesakė nieko, nes 
apšnekėti reikėjo ir šiaip daug kas. Komodos stalčius stovė- 
jo praviras, iš ten iškišo galvą didelė lėlė, jau sena, su l0- 
pytu kaklu. Ji apsidairė ir tarė: 

— Iš dyko buvimo imkim ir suvaidinkim, kad mes esam 
žmonės. 

Visi sujudo sukruto, net paveikslai ant sienų apsivertė 
ir pasirodė turį atvirkščiąją pusę, bet nieko jiems dėl to 
negalėjai prikišti. 

Buvo pats vidurnaktis, mėnulis pro langą tiekė šviesą 
nemokamai. Tuoj turėjo prasidėti vaidinimas, visi buvo 

pakviesti, net vaikų vežimėlis, nors jis tarp žaislų buvo lai- 
komas už prasčioką. 

— Kiekvienas esam geras savo vietoj, — sakė jis. — 
Negalim gi visi ponais būti! Reikia ir tokių, iš kurių yra 
naudos, kaip sakoma. 

Piniginė kiaulė vienui viena gavo kvietimą raštu: ji sto- 
vėjo taip aukštai, jog niekas nemanė, kad ji išgirs, jei kviesi 
žodžiu. Ji ir atsakymo nedavė, ar ateis, ar ne, ir neatėjo. 
Matyt, jeigu nori piniginę kiaulę draugėje turėti, tai reikia 
prie jos prisitaikyti: vaidinimą rengti taip, kad ji ir namie 
būdama matytų. Taip jie ir padarė. 

Įrengė greitosiomis mažytį lėlių teatrą tiesiai priešais 
piniginę kiaulę. Pirmiausia turėjo būti vaidinimas, tada ar- 
batėlė, po to išmintingas pokalbis; jie ėmė šnekučiuotis. Su- 
pamasis arkliukas pašnekėjo apie raitelių treniruotes ir gry- 
naveislius žirgus, vaikų vežimėlis apie geležinkelius ir garo 
variklius — tai vis buvo dalykai iš jiems artimo pasaulio, ir 
jie išmanė ką ne ką apie juos. Sieninis laikrodis pakalbėjo, 
kas tai yra politika-tikatika-tika. Jis mokėjo ir eiti, ir valandas 
mušti, tik laiką rodė, sako, neteisingai. Nendrinė lazdutė sto- 
vėjo sau ir didžiavosi misinginiu žiedu ant žemugalio ir sidab- 
riniu bumbulu ant viršugalio, atseit, abu galus turėjo kaus- 
tytus. Ant sofos gulėjo dvi siuvinėtos pagalvėlės, abi minkštu- 
tės ir kvailutės — taip tad galima buvo komediją pradėti. 

Visi sėdėjo ir žiūrėjo. Buvo pasakyta, kad kiekvienas 
gali pliaukšėti, trepsėti arba ūksioti, — kaip kam patinka. 
Tačiau šmaikštis — tas vėjo botagas — pareiškė, kad jis 
niekad nepliaukšės senėms, o tik jaunoms, netekėjusioms. 

— O aš pliaukšiu visiems, — tarė pistonas. 

— Kur nors reikia gi būti! — pasakė savo nuomonę 
spjaudyklė. Tokios buvo jų nuotaikos, žiūrint komedijos. 

Veikalas buvo niekam netikęs, bet vaidinimas geras; vi- 
si vaidintojai gręžė savo padažytąją pusę į žiūrovus, jie taip 

padaryti, jog tik iš tos pusės ir turi būti žiūrimi, o ne iš 
atvirkščiosios; visi vaidino puikiai, net priešais sceną iššok- 
dami, — mat virvutės buvo per ilgos, bet nuo to jie tik 
geriau matomi buvo. Lėlė su lopytu kaklu susijaudino, net 
lopas atsiklijavo, o piniginė kiaulė nuo jausmų gausybės 
susigraudino ir nusprendė padaryti gera kuriam nors jų, 
būtent, savo testamente parašyti, kad jis drauge su ja ga- 
lėsiąs atsigulti į šeimyninį kapo rūsį, kai prieisiąs laikas. 

Pramoga buvo tikrai smagi, tad jie ir nuo arbatėlės at- 
sisakė ir perėjo tiesiai prie išmintingo pokalbio; tai reiškė 
būti tokiems kaip žmonės, ir tai be jokių patyčių, nes jie 
tiktai žaidė. Jie kiekvienas galvojo apie save ir apie tai, ką 
piniginė kiaulė pagalvos, o piniginė kiaulė galvojo visų 
ilgiausiai, kurgi, juk ji galvojo apie testamentą ir apie laido- 
tuves — jei jau prieis toks laikas — deja, jis visada prieina 
anksčiau nei laukiame. Dženkt! Nukrito ji nuo spintos, tren- 
kėsi į žemę ir sudužo į druzgus, o variokai tik šoko ir šo- 
kinėjo: patys smulkieji sukučiu sukosi, didesnieji ratais rie- 
dėjo, ypač vienas sidabrinis dičkis — tas taikstėsi stačiai į 
platųjį pasaulį išdumti. Ir jis išdūmė, žinoma, ir visi jie 
išlakstė po pasaulį, o piniginės kiaulės šukės nukeliavo į 
šiukšliadėžę, o ant spintos jau rytojaus dieną stovėjo nauja 
piniginė kiaulė iš molio. Ji dar neturėjo savyje nė vieno va- 
rioko, užtat nė barškėti negalėjo ir panėšėjo į kitus, bet, 
šiaip ar taip, ji jau buvo kiaulė, ir dar piniginė — o to ir 
gana. 


Ibas ir Christinutė 


ilkeborgo miške, netoli Gudeno upės, stūkso 
ilgas žemės kauburys, nelyginant koks pyli- 
mas, žmonių vadinamas Kraigu. Prie jo pri- 
gludusi iš vakarų pusės, stovėjo — berods, 
ir dabar tebestovi — smulkaus ūkininko so- 
dyba, aplink ją — liesų dirvų truputis. Men- 
kas čia teužauga javas, smėlio gerai neuždengia. 
Šit kaip buvo prieš keliolika metų. Žmonės, kurie čia gyve- 
no, dirbo savo mažą sklypelį, laikė tris avis, vieną kiaulę ir 
du jaučius, žodžiu, vertėsi, kaip sakoma, iškenčiamai, jei 
gali iškęsti su tiek, kiek gauni. Būtų ištekę ir porą arklių 
laikyti, bet jie, kaip ir kiti tenykščiai ūkininkai, sakė, kad 
„arklys pats save suėda“, atseit, kiek užpelno, tiek pats ir 
suvalgo. Jepe-Jensas vasarą dirbo savo laukelyje, o žiemą 
mikliai klumpes drožė. Jis turėjo ir padėjėją, berną samdi- 
ninką, tai tas ypač puikus buvo drožėjas: jo Klumpės buvo 
ir tvirtos, ir lengvos, ir fasoną turėjo. Dirbo juodu avalynę, 
drožė šaukštus bei samčius ir taip pelnėsi skatiką. Negalė- 
jai sakyti, kad Jepe-Jenso namai — skurdžių kiemas. 
Ibas, mažas septynmetis berniukas, vienintelis vaikas 
namuose, sėdėjo, žiūrėjo, kaip drožia klumpes, ir pats, ėmęs 
pagaliuką, drožinėjo, kartais ir pirštą įsipjaudavo. Sykį jis 

nudrožė dvi pliauskutes ir padarė kažką panašaus į porą 
mažų klumpikių. Tas jis sakėsi norįs padovanoti Christinu- 
tei, mažiukei valtininko dukrytei. Ji buvo tokia smulkutė ir 
tokio dailaus sudėjimo, kaip ponų vaikas; jei ji būtų vilkė- 
jusi gerais drabužėliais, siūtais jos ūgiui, tai niekas nebūtų 
manęs, kad ji — grytelninkų vaikas iš Seiso tyrlaukio. Ten 
gyveno jos tėvas, našlys, pelnęsis duoną iš malkų vežiojimo: 
prikrauna, būdavo, valtį miške malkų ir veža jas į Silkebor- 
go ungurių tvenkinius, o kad kokioj, tai ir toliau dar, net į 
Randersą. Jis neturėjo prie ko palikti Christinutės, užtat ji 
bemaž visuomet būdavo valtyje arba miške tarp viržių ir 
mėlynių, o jei jis plaukdavo toliau, tai ją, vieneriais metais 
jaunesnę už Ibą, nuvesdavo pas Jepe-Jensą pabūti. 

Ibas ir Christinutė labai gerai sutardavo ir žaisti, ir val- 
gyti. Juodu rausdavosi po smėlį, ropinėdavo, lipinėdavo ir 
duodavosi visur aplinkui, o sykį įsidrąsinę nudrožė sau vie- 
nudu ant pat kauburio viršaus, paskui dar ir gerokai į miš- 
ką; ten rado slankos kiaušinius, ir tai buvo didelis įvykis. 

Ibas dar niekuomet nebuvo buvęs Seiso tyrlaukyje nei 
ežerais į Gudeno upę plaukęs, bet šit sykį pasitaikė proga: 
valtininkas pasikvietė jį drauge keliauti ir jau iš vakaro par- 
sivedė į savo namus. 

Ant malkų šūsnių, aukštai sukrautų valtyje, abu vaikai 
sėdėjo jau nuo ankstaus ryto ir valgė duoną su mėlynėmis. 
Valtininkas ir jo padėjėjas stūmėsi kartimis, ir jie greitai 
važiavo pavandeniui, per ežerus, tartum visiškai užžėlusius 
mišku ir nendrėmis, tik visur atsirasdavo koks nors van- 
dens takas, kad ir senais medžiais išvien aplinkęs, ir ąžuo- 
lai viršum jo atkišę laikė šakas nusilupusiom žievėm, tar- 
tum rankoves pasiraitę, rodė savo nuogas, gumbuotas ran- 
kas; senų alksnių būriai, srovės nuo kranto atskirti, šakni- 
josi tvirtai į dugną ir atrodė it mažos miško salelės; vandens 
lelijos suposi ant vandens — nuostabi tai buvo kelionė! 

Galiausiai atvažiavo į ungurių tvenkinius, kur vanduo 
pro užtvaras šniokštė — va čia tai buvo ko pasižiūrėti Ibui 
ir Christinutei! 

Tais laikais dar tenai nebuvo fabriko, nebuvo net ir 
kaimo, buvo tik sena ungurių augykla, ir ta pati nedidelė; 
vietovę gyvino tik vandens šniokštimas ir laukinių ančių 
riksmas. Pristatęs kur reikėjo malkas, Christinutės tėvas 
pirko didelį ryšulį ungurių ir mažą paskerstą paršiuką, su- 
dėjo viską į pintinę ir pastatė valties užpakalyje. Tada plau- 
kė namo, prieš vandenį, bet kad vėjas buvo palankus, tai jie 
iškėlė bures ir važiavo sau kaip su pora arklių. 

Kai atvažiavo į tą pamiškės vietą, iš kur visai arti buvo 
į padėjėjo namus, jis ir Christinutės tėvas išlipo ir nuėjo, 
prisakę vaikams ramiai būti ir neišdykauti. Tik kur tau vai- 
kai iškęs — jie tuoj atidarė krepšį, kur buvo mėsa ir un- 
guriai, ėmė žiūrinėti paršiuką ir traukti jį vienas kitam iš 
rankų, susivaržė, o paršiukas tuo tarpu kliunkt į vandenį, 
vanduo jį pagavo ir nunešė. Tai buvo baisus dalykas! 

Ibas šoko lauk iš valties ir bėgo, o iš paskos vijosi Chris- 
tinutė. 

— Imk ir mane kartu! — rėkė ji, ir kaip mat abu atsi- 
dūrė kažin kur krūmuose, nebematė nei valties, nei upės. 
Jie bėgo ir bėgo. Pagaliau Christinutė pargriuvo ir ėmė verk- 
ti. Ibas ją prikėlė. 

— Eikš, eikš! — sakė jis. — Aure tenai jau mūsų 
namai. 

Tačiau tenai nebuvo jų namų. Jie ėjo vis tolyn ir tolyn, 
per pernykščius lapus, per sausas nubyrėjusias šakeles, jos 
traškėjo po jų kojomis. Šit kažkas smarkiai suriko, jie su- 
stojo ir klausėsi; paskui suklykė erelis, tas jo klyksmas bu- 
vo bjaurus, ir jie labai išsigando, bet priešais juos, miško 
gilumoje, augo gražiausios mėlynės, baisi daugybė, tai kaip 
čia neimsi jų raškyti, ir raškė jas, ir valgė, ir išsiterliojo 
burnas ir skruostus. Šit vėl išgirdo šaukiant. 


183 


— Dabar gausim lupti už paršiuką! — tarė Christinutė. 

— Einam pas mus namo, — sakė Ibas, — mūsų namai 
va čia, miške. 

Ir jie ėjo toliau. Išėjo į kelią, bet namo tas kelias jų 
neparvedė. Sutemo naktis, ir jie labai bijojo. Aplinkui buvo 
tylu, net ausys spengė, o tą tylą draskė tiktai klaikūs apuo- 
kų šūksniai ar kažkokių nepažįstamų paukščių balsai. Ga- 
liausiai jie sutūpė krūmų tankynėje, Christinutė verkė, ir 
Ibas verkė, o gerokai paverkę, atgulė ant lapų ir užmigo. 

Saulė buvo jau pakilusi aukštai, kai jie pabudo. Jiems 
buvo šalta, bet šalimais ant kalniuko gražiai švietė saulė 
pro medžius, ten, manė Ibas, jie galėsią apšilti, iš ten ir jo 
tėvų namai būsią matyti. Tačiau jie buvo toli nuo namų, 
visai kitame miško šone. Jie užlipo ant kalniuko ir atsidūrė 
prie stataus kriaušio į skaidrų, vaiskų ežerą. Tame ežere 
žuvys plaukiojo guotais, saulės spindulių apšviestos. Tai bu- 
vo jiems visai netikėta. Čia pat augo dideliausias lazdynų 
keras, aplipęs riešutais, kai kurios kekės — net po septynis 
riešutus. Jie raškė juos ir triauškė, ir valgė minkštučiukus 
branduoliukus, ką tik pradėjusius bręsti — ir čia vaikus 
ištiko dar viena staigmena, dar vienas išgąstis: iš krūmo 
išlindo sena aukšta moteris tamsiai įradusiu veidu ir bliz- 
giai juodais plaukais, o jos akių baltymai blykčiojo kaip neg- 
ro. Už pečią ji turėjo ryšulėlį, rankoj — ilgą gumbuotą laz- 
dą. Ji buvo čigonė. Vaikai ne iš karto suprato, ką ji kalba. 
Ji išsitraukė iš kišenės tris didelius riešutus ir sakė, kad 
tuose riešutuose esama puikiausių daiktų, tai esą burtų 
riešutai. 

Ibas pažiūrėjo, pažiūrėjo į tą moteriškę, mato, kad ji 
nėmaž nepikta, įsidrąsino ir paklausė: gal ji tuos riešutus 
jiedviem atiduosianti? Moteriškė atidavė tuos ir nuo lazdyno 
prisiskynė pilną kišenę naujų. 

Ibas ir Christinutė žiūrėjo akis išpūtę į tuos tris burtų 
riešutus. 

— Gal šitame yra vežimas ir arkliai pakinkyti? — klau- 
sė Ibas. 

— Jame yra aukso karieta, aukso arkliais kinkyta! — 
atsakė moteriškė. 

— Tai duok jį man, — tarė Christinutė. Ibas atidavė, o 
moteriškė tą riešutą įrišo į Christinutės kaklaskarės kampą. 

— O šitame gal yra tokia daili skarytė, kaip toji ant 
Christinutės kaklo? — klausė Ibas. 

— Jame yra dešimt kaklaskarių! — atsakė moteriš- 
kė. — Jame daug gražių drabužių, skrybėlaičių ir kojinių. 

— Tai ir šito reikia man! — tarė Christinutė, o Ibas 
atidavė jai ir antrą riešutą. Trečias buvo mažiukas ir pa- 
juodęs. 


— Šitą tu turėk sau, — tarė Christinutė, — bet jis irgi 
gražus. 

— O kas jame yra? 

— Pats gerumas tau! — atsakė čigonė. 


Ir Ibas laikė riešutą suspaudęs. 

Moteriškė pažadėjo išvesti vaikus į kelią, kad galėtų 
pareiti namo, ir jie ėjo, tik, bėda, visai į kitą pusę negu 
reikėjo. Ir visgi negalima tos moteriškės kaltinti, kad norė- 
jusi vaikus pavogti. 

Po mišką bemaklinėdami, vaikai sutiko eigulį Kreną, 
tas pažino Ibą ir padėjo jiedviem parsigauti į namus, kur dėl 
jų jau labai rūpinosi ir nerimavo. Jiems atleido kaltes, nors 
buvo užsipelnę gauti gerai į kailį — viena, kam paršiuką 
įmetė į vandenį, antra, kam pabėgo. 

Christinutė parsirado namo, tyrlaukio grytelėn, o Ibas 
liko miško trobelėje. Pirmas darbas, ką jis paveikė vakare, 
buvo sutriuškinti riešutą, kuriame glūdėjo „pats gerumas“ 
jam. Jis padėjo riešutą tarp durų ir staktos, duris spuste- 
lėjo, riešutas trekštelėjo, tačiau branduolio jame nerado — 
jis buvo pilnas tokių miltelių, kaip ir šniaukščiamosios ta- 

bokos ar durpžemio: jis buvo kirmėlės aplankytas, kaip 
žmonės sako. 

„Taip reikėjo ir manyti, — galvojo Ibas, — kurgi čia to- 
kiame mažame riešute sutilps kokie gerumai! Ir Christinutė 
iš anų dviejų riešutų negaus nei gražių drabužių, nei aukso 
karietos!“ 


Atėjo žiema, atėjo Nauji metai. 

Ir dar praėjo keletas metų. Užėjo sykį valtininkas pas 
Ibo tėvus ir papasakojo, kad Christinutė jau turinti išvykti 
sau duonos pelnytis, kad ją tikra laimė pasitikusi, nes ati- 
tenkanti į geras rankas, stojanti tarnauti pas turtingus 
žmones: tik pamanyti — ji tarnausianti vienuose užeigos 
namuose Herningo apygardoje, vakarų pusėje; iš pradžių ji 
būsianti šeimininkės parankinė, o vėliau, jei patiksianti, jie 
ją ten ir pasilaikysią. 

Šit Ibas ir Christinutė, jau kadai vadinami sužadėti- 
niais, gavo atsisveikinti. Atsisveikindama ji pasirodė tebetu- 
rinti tuos du riešutus, gautus iš jo tada, kai abu miškan 
pabėgę buvo, ji sakėsi tebesauganti savo drabužių skryne- 
lėje ir porą klumpaičių, kurias jis dar mažas berniukas jai 
nudrožęs ir padovanojęs. Po to jie persiskyrė. 

Ibas liko motinos namuose, nes tėvas buvo miręs, mo- 
tina jį vieną beturėjo. Vasarą jis dirbdavo savo mažą žemelę, 
o šiaip droždavo medines klumpes — puikus meistras iš jo 
išėjo. 

Retkarčiais teateidavo žinių apie Christinutę, ir tai tik 
per pašto vežiotoją arba per ungurių augintojus: jai sekėsi 
gerai pas tuos turtingus užeigos šeimininkus, o paskui ji 
pati atsiuntė laišką savo tėvui su sveikinimais Ibui ir jo 
motinai; laiške buvo parašyta, kad ji gavusi dovanų iš savo 
ponų šešerius naujus marškinius ir gražią suknią. Tokios 
žinios, suprantama, buvo geros. 

Kitą pavasarį, vieną gražią dieną, pasibeldė kas į Ibo ir 
jo motinos duris — tai buvo valtininkas su Christinute: ji 
atvažiavo pas tėvą paviešėti vieną dieną. Pasitaikė proga su 
kažkuo važiuoti iki Temo ir atgal, ir Christinutė ja pasinau- 
dojo. Ji buvo graži kaip tikra panelė, vilkėjo dailiais drabu- 
žiais, gerai pasiūtais, puikiai jai tinkančiais. Šit ji stovėjo 
išsipusčiusi, o Ibas — su palaikiais šiokiadieniais drabu- 
žiais. Jis neįstengė nė žodžio pratarti. Paėmė, tiesa, jos ran- 
ką, bet burnos atverti taip ir nesugebėjo. Tą užtat sugebėjo 
Christinutė — ji šnekėjo, pasakojo, čiauškėjo ir pabučiavo 
Ibą tiesiai į lūpas. 

— Argi tu manęs nebepažįsti? — sakė ji. 

Tačiau net ir tada, kai juodu vienudu pasiliko ir jis 
tebelaikė josios ranką, viso labo jis tesugebėjo pasakyti tiek: 

— Tu besanti pasidariusi visai kaip tikra ponia, o aš 
toks apdriskęs! O Christinute, kaip daug aš mąsčiau apie 
tave ir apie senus laikus! 

Ir juodu, laikydamiesi už rankų, užkopė ant aukšto 
kauburio ir žiūrėjo į kitą Gubeno upės pusę, į Seiso tyrlaukį 
su viržynų kupstais, ir Ibas nekalbėjo nieko. Tik kai jau 
skyrėsi, jam tapo aišku, kad Christinutė turi būti jo žmo- 
na — juk jau vaikystėje juos sužadėtiniais vadino; jam taip 
rodėsi, jog juodu yra tikra sužadėtinių pora, nors nė vienas 
apie tai neprasitarė. 

Vos valandą kitą jie begalėjo kartu pabūti, kol ji turės 
išeiti į Temą, iš kurio rytoj anksti rytą grįš vežimas į vaka- 
rus. Tėvas ir Ibas palydėjo ją iki Temo, buvo šviesi mėne- 
siena, ir kai jie nuėjo į vietą, Ibas tebelaikė jos ranką ir vis 
negalėjo jos paleisti. Akys jam blizgėjo, žodžiai ritosi sun- 
kiai, o betgi kiekvienas jo žodis ėjo iš pat širdies. 

— Jei tu dar ne per daug pripratusi prie poniško gyve- 
nimo, — kalbėjo jis, — ir manai, kad galėtum gyventi mūsų 
motinos namuose su manim, kaip savo vyru, tai mudu kada 

nors būsim vyras ir žmona!.. bet mes galim juk dar pa- 
laukti. 


— Na taip, pažiūrėkim dar kurį laiką, Ibai! — tarė ji ir 
paspaudė jam ranką, o jis pabučiavo ją į lūpas. — Aš pa- 
sitikiu tavim, Ibai, — kalbėjo Christinutė, — ir manau, kad 


tu patinki man; bet duok man dar gerai pagalvoti! 

Ir tada juodu persiskyrė. 

Ir Ibas pasakė valtininkui, kad jis ir Christinutė nūnai 
esą kaip ir susižadėję, o valtininkas sakė niekad nė nema- 
nęs kitaip. Jis parlydėjo Ibą namo ir pernakvojo pas jį, bet 
apie susižadėjimą daugiau nebekalbėjo. 

Vieneri metai praėjo. Dviem laiškais apsikeitė Ibas ir 
Christinutė. „Ištikimas — ištikima — iki grabo lentos!“ — 
taip buvo pasirašyti laiškai. 

Sykį atėjo pas Ibą valtininkas, atnešė jam labų dienų 
nuo Christinutės; ką daugiau dar jis turėjo pasakyti, žodžiai 
per dantų slenkstį ritosi itin lėtai, bet pasirodė, kad Chris- 
tinutei sekasi gerai, geriau negu gerai, juk ji graži mergaitė, 
vertinama ir gerbiama. Užeigos šeimininkų sūnus Kopenha- 
goj tarnauja kontoroj, turi kažkokią ten didelę vietą, jis bu- 
vo parvažiavęs apsilankyti, tai jam labai patiko Christinutė, 
ir jis Christinutei krinta į akį, jo tėvai irgi nieko prieš ne- 
turėtų, bet, va, Christinutei širdis labai nerami dėl to, kad 
Ibas apie ją taip daug galvoja, užtat ji mano atstumti savąją 
laimę, — užbaigė valtininkas. 

Ibas išsyk nepratarė nė žodžio, tik išblyško kaip drobė, 
labai pamažu papurtė galvą ir po to tarė: 

— Ne, Christinutė neturi atstumti savosios laimės. 

— Tai parašyk jai porą žodžių! — tarė valtininkas. 

Ir Ibas ėmėsi rašyti, tik jam nesisekė taip žodžius ri- 
kiuoti, kaip norėjosi, jis rašė ir braukė, ir plėšė — betgi 
rytą laiškas Christinutei buvo baigtas. Štai jis: 

„Tavo laišką tėvui aš skaičiau ir iš jo matau, kad Tau viskas 
gerai einasi ir gali pasidaryti dar geriau. Pasiklausk savo širdies, 
Christinute, ir apsisvarstyk gerai, kas Tavęs laukia, jei ištekėsi už 
manęs: ką aš turiu, yra menkniekis. Tu negalvok apie mane arba 
apie mano dalią, galvok tik apie savo pačios gerovę. Su manim Tu 
nesi susirišusi pasižadėjimu, o jei jį man davei savo širdyje, tai aš 
Tave nuo jo atleidžiu. Visokeriopa laimė tegu lydi Tave, Christinute! 
O mano širdžiai Dievulis suteiks paguodą. 

Visados Tavo nuoširdus draugas Ibas.“ 

Laišką parašė, išsiuntė, ir Christinutė jį gavo. 

Šv. Martyno dieną buvo paskelbti užsakai parapijos baž- 
nyčioj, taip pat ir Kopenhagoj, kur gyveno jaunikis. Tenai ir 
ji nuvažiavo su šeimininke, nes jaunikis, dėl daugybės svar- 
bių savo reikalų, negalėjo taip toli, net į Jutlandiją, atva- 
žiuoti. Christinutė, kaip buvo sutarta, pasimatė su savo tė- 
vu Fundero kaime — pro ten ėjo jos kelias, ten ir jam ar- 
čiausia buvo atvykti. Čia jie susitiko, čia ir atsisveikino. 

Paskui valtininkas apie tai prasitardavo kartais, tačiau 
Ibas neatsiliepdavo nė vienu žodžiu. Jis toks susimąstęs 
pasidarė, sakydavo jo senutė motina. Taip, susimąstęs, tad 
mąstė ir apie anuos tris riešutus, kuriuos dar vaikas būda- 
mas gavo dovanų iš čigonės ir kurių du atidavė Christinu- 
tei. Tai buvo burtų riešutai, viename slypėjo aukso karieta 
su arkliais, kitame puikūs rūbai — še, ir įvyko burtai! Vi- 
sas tas prašmatnybes ji dabar gavo tenai, Kopenhagoje. Jai 
išsipildė pranašystė! O jam riešute radosi juoda žemė. „Pats 
gerumas“ jam, sakė čigonė — na taip, ir tai išsipildė! Juoda 
žemė jam — pats gerumas. Jis dabar suprato aiškiai, kaip 
reikėjo permanyti tos moteriškės žodžius: juodoje žemėje kai 
užkas, tai ir bus jam pats gerumas. 


Praėjo ir metai, ir kiti — nedaug jų praėjo, bet ilgi at- 
rodė Ibui. Senieji užeigos šeimininkai numirė, pirma vienas, 
paskui ir antras, ir visas turtas, keli tūkstančiai talerių, 

atiteko sūnui. Taip, dabar Christinutė jau galės turėti ir 
aukso karietą, ir daug puikių rūbų. 

Dar po to praslinko dveji ilgi metai, o laiško nuo Chris- 
tinutės vis nebuvo ir nebuvo, o kai pagaliau tėvas sulaukė 
vieno, tai matėsi, kad rašytas jis anaiptol nebe laimėj ir 
džiaugsme. Vargšė Christinutė! Nei ji, nei jos vyras nemokė- 
jo valdyti turto, kaip jis jiems lengvai atėjo, taip dar leng- 
viau išėjo, gerovės neatnešė, nes patys tuo nepasirūpino. 

O viržiai čia žydėjo, čia stagarais šiurpsojo, ir daugelio 
žiemų vėjai vaikė sniegą po Seiso tyrlaukį, pustė jį per Krai- 
go kauburį, kurio užuovėjoj gyveno Ibas. Pavasario saulė 
pakilo, ir Ibas smeigė žagrę į žemę, ir užsidūrė, kaip jis 
manė, ant akmens, bet žagrė išvertė iš žemių tokią lyg juo- 
dą skiedrą susiraičiusią, bet, kai paėmė į rankas, matė, kad 
tai metalas, o ten, kur žagrės nubruožta, blankiai blizgėjo. 
Tai buvo sunki, didelė aukso apyrankė iš žilų žilosios se- 
novės — mat Ibas čia aptiko milžinkapį, jame nepaprastai 
brangius papuošalus rado. Parodė juos kunigui, tas pasakė, 
koks vertingas yra šis radinys, tada Ibas nuėjo pas apskri- 
ties viršininką, tas tuoj davė žinią į Kopenhagą, o Ibui pa- 
tarė pačiam pristatyti brangųjį radinį. 

— Tu radai žemėje patį gerumą — geriausia, ką galėjai 
rasti! — kalbėjo apskrities viršininkas. 

„Patį gerumą! — galvojo Ibas. — Pats gerumas man — 
žemėje! Tai, žiūrėk, čigonė teisybę sakė, jei jau čia pats 
gerumas!“ 

Ir Ibas Orhuso laivu nuplaukė į karališkąją Kopenhagą. 
Jam, lig tol plaukusiam tik Gudeno upe, buvo tai lyg kelio- 
nė per vandenynus. Kopenhagą pasiekė. Jam išmokėjo visą 
rastojo aukso vertę, tai buvo didelė suma, šeši šimtai tale- 
rių. Ir šit Ibas, kurio namai miške palei Seiso tyrlaukį, išėjo 
pasivaikščioti po didelę, klaidžią Kopenhagą. 

Kaip tik tą vakarą, kai su vienu laivininku buvo susi- 
taręs grįžti į Orhusą, Ibas pasiklydo gatvių raizginyje ir nu- 

ėjo į kitą pusę negu reikėjo: perėjęs kažkokį tiltą, jis atsi- 
dūrė Kristijono uoste, užuot atsiradęs ant pylimo prie Vaka- 
rinių vartų. Jis, beje, ir ėjo į vakarus, tik ne tuo ruožu. 
Žmonių nieko gatvėse nebuvo. Tik šit iš vienų skurdžių na- 
mų išėjo visiškai maža mergytė. Ibas pasiklausė kelio. Mer- 
gytė sumikčiojo, pažiūrėjo į jį ir ėmė labai verkti. Jis klausė, 
kas gi yra, ko ji taip verkia. Mergytė sakė kažką, bet jis 
nesuprato. Kai juodu paėjo po žiburiu ir mergytės veidukas 
atsidūrė šviesoj, Ibas didžiai nustebo: mažoji mergytė buvo 
kaip gyva Christinutė, kokią jis atminė iš vaikystės. 

Ir jis ėjo su ta mergyte į skurdžius namus, siaurais 
klibančiais laiptais, į palėpės kamarėlę su žulsniomis lubo- 
mis. Toje kamarėlėje buvo labai slogus, blogas oras, šviesa 
nedegė, viename kampe kažkas vaitojo ir sunkiai alsavo. 

Ibas įbrėžė degtuką. Ten gulėjo tos mergytės motina 
varganame patale. 

— Gal jums galėčiau kuo padėti? — klausė Ibas. — 
Mažytė atvedė mane, bet aš nieko mieste nepažįstu. Gal yra 
kaimynų, gal šiaip ką galėčiau pašaukti? 

Ir jis pataisė patogiau ligonės galvą. 

Ten buvo Christinutė iš Seiso tyrlaukio. 

Jau kiek metų namie prie jo nebuvo minimas jos var- 
das, idant jam nurimusios širdies nedrumstų, juoba kad ir 
paskalos, ir tikros žinios apie jos būklę ateidavo tik pras- 
tos. Didelė suma, paveldėta po tėvų, susuko jos vyrui galvą 
visiškai: jis metė tarnybą, nors turėjo gerą vietą, pusę metų 
trankėsi po svetimus kraštus, pargrįžo, pridarė skolų, o vis 
tiek gyveno plačiai; vežimas krypo, krypo ir galų gale apsi- 
vertė. Buteliuko draugai, kurių jis tiek daug turėjo, dabar 
sakė, kad ir gerai jam taip, užtat kad gyvenęs kaip tikras 
pusgalvis. Pagaliau vieną rytą rado jo lavoną Pilies parko 
kanale. 

Christinutė jau buvo bemaž mirties glėbyje. Jos ma- 
žylis kūdikis, gerovėje išnešiotas, varge pagimdytas, vos 

kelių savaičių atgulė į kapus, o dabar ir Christinutė buvo 
arti to — ji sirgo mirtinai, visų apleista skurdžioje kamarė- 
lėje, tokiame skurde, kurį gal būtų atlaikiusi anose dieno- 
se, kai Seiso tyrlauky gyveno, kurį tačiau juo skaudžiau juto 
dabar, prie gerovės pripratusi. Vyriausioji jos duktė, irgi Chris- 
tinutė, kentė su ja kartu badą ir nedalią, ji ir Ibą čionai atve- 
dė. 

— Siaubas ima, kas bus su ta mano mergyte, kai aš 
numirsiu, — dejavo ji, — kur ji pasidės, vargeli mano! — 
daugiau ji nieko nebeįstengė pasakyti. 

Ibas įbrėžė dar vieną degtuką, rado žvakigalį, užžibino 
jį ir apšvietė skurdžią kamarėlę. 

Ibas pažiūrėjo į mažą mergytę, pagalvojo apie Christi- 
nutę, apie tai, kaip ji jauna buvo; dėl Christinutės jis galėjo 
ir šį svetimą vaiką pamilti. Mirštančioji žiūrėjo į jį, jos akys 
darėsi didesnės ir didesnės — gal ji pažino jį? To jis nesu- 
žinojo, nė žodžio jis negirdėjo ištariant. 

Šit mes ir vėl miške, kur Gudeno upė teka, kur netoli 
ir Seiso tyrlaukis. Oras rūškanas, viržiai seniai nužydėję, 
vakarų vėtros plėšo nuo medžių geltonus lapus ir gena juos 
į upę, per tyrlaukį, kur palaikė grytelė tebestovi, tik joje 
gyvena jau svetimi žmonės. O Kraigo pašonėje, didelių me- 
džių užuovėjoj, namelis išbaltintas, naujai išdažytas, kam- 
bary kūrenasi koklinė krosnelė, dega joje durpės, tame kam- 
baryje saulė šviečia iš vaiko akių, pavasariška vieversio gies- 
mė skamba iš vaiko šnekų, kurias čiauška raudona šypsan- 
ti burnytė, ten yra gyvenimas, džiaugsmas, ten yra Christi- 
nutė. Ji sėdi ant Ibo kelių. Ibas jai ir tėvas, ir motina, kurių 
vaizdas jai išblėso, kaip sapno reginys išblėsta ir mažam, ir 
dideliam. Ibas sėdi gražioje padabintoje pirkioje, jis pasitu- 
rintis Žmogus, o mergytės mama ilsisi beturčių kapinėse 
Kopenhagoje. 

Ibas turi pinigų skrynutėje, turi, kaip sakoma, aukso iš 
žemės, o be to, jis turi ir Christinutę. 

